
NOTĂ: 

Deşi subiectul acestui roman a fost inspirat dintr-un 
caz judiciar real, autorul - schimbând identitatea 
personajelor implicate - nu îşi poate lua răspunderea 
pentru eventuale asemănări de nume sau persoane care 
ar rezulta, acestea trebuind a fi considerate drept 
coincidenţe nedorite. 

H.T. 


Mulţumesc Direcției Poliţiei Municipiului Bucureşti - 
şi în mod deosebit domnilor CORNELIU DIAMANDESCU şi 
MANON FLORESCU - precum şi doamnei procuror EMILIA 
GHEORGHE pentru sprijinul acordat la realizarea acestei 
cărţi. 

H.T. 


APROPO! UNDE NAIBII OR FI SOȚUL ŞI 
FIUL VICTIMEI? 


— Am nimerit la fix! m-a anunţat Dan, după ce a 
mai verificat încă o dată dacă adresa consemnată în 
notesul lui corespunde cu cea a imobilului în faţa căruia 
am ajuns. 

Deşi ne aflam în mijlocul unei zile toride de vară, 
vegetaţia luxuriantă din faţa blocului şi liniştea ce 
domnea pe strada Covasna mi-au lăsat pentru o clipă 
senzaţia că, după ce am străbătut pustiul Saharei, am 
ajuns în sfârşit în oaza mult râvnita. 

— Mergem? s-a interesat Dan, nerăbdător. 

Trezit din scurta-mi reverie, am păşit pe sub bolta 
de trandafiri sălbatici şi m-am îndreptat spre treptele ce 
duceau în holul blocului. 

— Ce etaj? am aruncat peste umăr, pe când 
începeam să urc scara din beton. 

— Doi. 

— Sunteţi de la poliţie? am fost întrebaţi de un 
bărbat cu aspect de pensionar, după ce ne-a deschis uşa 
apartamentului 43. 

Eu am dat din cap a confirmare şi el ne-a invitat să 
intrăm. 

Urmându-l printr-un vestibul, am păşit într-o 
cameră mobilată cu o vitrină şi o servantă încadrate cu 
bibelouri, o canapea, două fotolii şi un televizor. Lângă 
masa din mijlocul încăperii, stăteau pe scaune două 
persoane: o femeie între două vârste, încinsă cu un şorţ 
de bucătărie şi cu braţele mânjite cu făină şi un bărbat 
tânăr, îmbrăcat în uniforma Tarom-ului. 

Auzindu-ne intrând, femeia şi-a întors capul şi ne-a 
privit întrebătoare, în timp ce aviatorul ţinându-şi 

tâmplele între palme a continuat să stea cu coatele pe 
masă, fixând cu apatie scrumiera din faţa lui. 

— Ce s-a întâmplat? am întrebat, remarcând 
dezordinea din încăpere. 

— A fost omorâtă mama lui Titi - mi-a explicat 
femeia, arătând cu vârful bărbiei spre ofiţerul de aviaţie. 

— Se află în dormitor...— a completat-o bărbatul 
cave ne invitase în casă. 

— Conduceţi-ne, vă rog, la victimă - i-am cerut, în 
timp ce-mi aruncam ochii spre trofeele vânătoreşti care 
erau agăţate pe toţi pereţii camere. 

Satisfăcut de rolul de ghid pe care i l-am atribuit 
mi-a făcut un semn de invitaţie. Urmându-l pe un culoar, 
am trecut pe lângă două uşi închise şi ne-am oprit în faţa 
alteia, dată de perete. 

— Vă rog să rămâneţi pe loc! i-am cerut călăuzei 
noastre, trecând pragul camerei şi oprindu-mă pentru a-i 
examina interiorul. Lângă peretele din stângă se găsea 
un şifonier cu patru uşi, în faţă o fereastră, iar în dreapta 
- un scrin şi un studio. Ca şi în celelalte încăperi prin care 
trecusem, am remarcat urmele unei scotociri fără 
menajamente. 

Atenţia mi-a fost atrasă din nou de studio, 
deoarece pe el se aflau, aruncate la întâmplare, un 
maldăr de perne, aşternuturi, o plapumă şi, pe deasupra, 
ca pentru a sublinia şi mai mult talmeş-balmeşul, o 
prepeliţă împăiată, trântită cu picioarele în sus. 

Făcând câţiva paşi spre pat, am văzut pe mocheta 
portocalie aşternută pe duşumea o pată maronie, cu un 
diametru de vreo treizeci de centimetri. Aplecându-mă şi 
examinând-o, am priceput repede cam ce provenienţă ar 
putea avea. Ridicându-mi ochii spre studio, am zărit, sub 
boarfe, un picior încălţat cu o şosetă. 

— Dumneavoastră aţi aşezat victima în pat? am 
întrebat făcându-i semn lui Dan să se apropie pentru a 
mă ajuta să înlătur lucrurile aruncate pe studio. 

— Nu, domnule ofiţer. Aşa am găsit-o - a protestat 
de lângă uşă „ghidul” nostru. 

Când ne-am terminat treaba, am privit victima. 
Avea în jur de cincizeci de ani, era îmbrăcată cu un capot 
şi zăcea cu faţa în sus. În creştetul capului avea o plagă 
de vreo zece centimetri. 

— Cu ce-o fi lovit-o ? Cu toporul ? s-a întrebat Dan. 

— Cum asta e treaba medicului legist, du-te şi 
cheamă-l ! De asemenea, anunţă procurorul şi 
criminalistica. Am văzut un telefon în sufragerie - i-am 
spus, când a dat să iasă din cameră. 

— Ce nenorocire...— a spus cu amărăciune 
bărbatul care ne asistase. 

— Cum se numeşte victima? 

— Chiran Elena. 

— Cine a descoperit-o? 

— Titi... Şi, când a văzut-o, a alergat la noi să ne 
cheme. Ştiţi, noi locuim la 42, adică în apartamentul de 
alături. Mai întâi am crezut că e beat, dar când m-a adus 
aici, m-am grăbit să dau telefon la 055... 

— La ce oră a venit fiul victimei să vă cheme? 

— Cam la o jumătate de oră după ce-a sunat prima 
dată la noi. Şi atunci era unsprezece şi un sfert. Deci, pe 
la douăsprezece fără un sfert... 

— Prima oară de ce v-a căutat? 

— A venit să ne întrebe dacă ştim pe unde se află 
mama lui, pentru că el şi-a uitat cheile la serviciu şi n-are 
cum să între în casă. 

— Şi până la urmă, cum a descuiat? 

Mi-a răspuns printr-o ridicare din umeri. 

— Cu cine mai locuia aici? am întrebat, arătând 
spre patul pe care zăcea victima. 

— Cu soţul ei şi cu încă un fecior. 

— Şi ei unde sunt? 

— La serviciu. 

— Nu i-aţi anunţat? 

— Nu, pentru că n-am ştiut ce numere de telefon 
au, iar Titi a fost atât de tulburat de nenorocirea care l-a 
lovit, încât n-a fost în stare să-mi spună cum pot să-i 
găsesc. 

— Doamna din sufragerie este soţia 
dumneavoastră? 

După ce a confirmat, i-am rugat să se înapoieze 
amândoi în apartamentul lor, unde îi voi căuta după ce 
vom termina cercetările în locuinţa victimei. 

Când am intrat în sufragerie, Dan, încheind 
transmiterea dispoziţiilor pe care i le dădusem, tocmai 
lăsa receptorul în furcă, iar aviatorul lua din mâna femeii 
un pahar cu apă. Am aşteptat până ce vecinul de 
apartament şi-a luat nevasta şi apoi m-am adresat 
ofițerului: 

— Regret profund nenorocirea care v-a lovit. 

Mai întâi şi-a ridicat ochii spre mine şi a dat din cap 
a resemnare, apoi, părând că abia atunci remarca 
prezenţa noastră, a început să ne privească intrigat, când 
pe mine, când pe Dan. 

— Suntem căpitanul Apostolescu şi locotenentul 
Simionescu - l-am anunţat. 

— Constantin Chiran - s-a dezmeticit el de-a 
binelea, ridicându-se de pe scaun şi prezentându-se. Vă 
rog să luaţi loc! 

— Deşi nu este un moment potrivit, sunt nevoit să 
vă pun câteva întrebări - l-am anunţat pe un ton de 
scuză. 

— Înţeleg. Vă ascult... a spus, oftând şi alunecând 
din nou pe scaunul de pe care se sculase. 

— Pentru început, aş vrea să cunosc împrejurările 
în care aţi descoperit drama din locuinţa dumneavoastră. 

— Abia astăzi m-am întors în Bucureşti, deoarece 
am fost de serviciu pe aeroportul Kogălniceanu. După ce 
am intrat în casă... 

— De când lipsiţi de acasă? l-a întrerupt Dan, care 
începuse să ia notițe. 

— De lunea trecută. Adică exact de o săptămână. 

— La ce oră aţi ajuns aici? 

— Ştiu că la zece şi jumătate am aterizat la 
Băneasa... a cugetat el. Cred că în jurul orei unsprezece 
şi un sfert mă aflam în faţa uşii apartamentului nostru. 

— Perfect. Ce aţi făcut din momentul în care aţi 
ajuns acasă? 

— Când am vrut să descui uşa, am constatat că mi- 
am uitat cheile în dulapul pe care îl am la Kogălniceanu şi 
am început să sun. Am insistat mult, ştiind că mama ar fi 
trebuit să fie acasă, dar nu mi-a răspuns nimeni. Atunci 
m-am dus la familia Vioreanu, care locuieşte uşă în uşă 
cu noi, pentru a mă interesa pe unde ar putea să fie 
mama. Nereuşind însă să aflu nimic de la vecini, m-am 
înapoiat la uşa noastră şi am reînceput să sun... Dar, aşa 
cum am putut constata puţin mai târziu, n-avea cine să- 
mi răspundă...a şoptit vlăguit, în timp ce-şi îngropa faţa 
în palme. Tocmai mă decisesem s-o caut la complexul 
alimentar sau prin piaţă...a reluat după câteva clipe, 
descoperindu-şi faţa - când, urmare a unui gest reflex, 
am pus mâna pe clanţă şi am văzut că uşa nu era 
încuiată...— a spus, întrerupându-şi relatarea printr-un 
suspin şi întinzând mâna după paharul în care mai 
rămăsese un deget de apă. 


Am fost însă mai iute decât el şi, luându-l de pe 
masă, m-am dus să-l umplu la bucătărie. 

Am aşteptat până ce a băut apa ce i-am adus-o şi, 
văzând că privirea i-a devenit nesigură, m-am grăbit să 
intervin mai înainte de a-l cuprinde iar deprimarea. 

— Când aţi intrat, n-aţi remarcat dezordinea din 
casă? 

— Bineînţeles că am văzut-o, dar mi-am spus că 
mama s-o fi apucat să facă curăţenie generală - mi-a 
răspuns el, după ce, pentru o clipă, am avut senzaţia că 
nu mă auzise. 

— Dacă am înţeles bine, aţi cerut sprijinul vecinilor 
dumneavoastră cam la o jumătate de oră după ce aţi 
intrat în casă. De ce aţi întârziat atât de mult? l-am 
întrebat pentru a elucida un aspect care mă intrigase în 
timpul discuţiei avute cu soţul gospodinei. 

— Pentru că abia atunci am văzut ce i se 
întâmplase mamei...— a zis, ştergându-şi cu pumnii 
lacrimile ce îi invadaseră ochii. 

Tocmai voiam să fac o pauză pentru a-l lăsa să se 
liniştească, când s-a auzit zbârnâitul imperios al soneriei. 

A fost rândul lui Dan să-şi abandoneze scaunul, iar 
când s-a înapoiat era însoţit de procurorul Marian 
Gabrielescu. 

După ce am făcut prezentările, l-am rugat pe noul 
venit să mă însoţească în camera unde fusese găsită 
victima. Apoi, în timp ce el s-a apucat să examineze 
cadavrul şi dezordinea din încăpere; l-am pus la curent 
cu cete aflate. 

— S-ar părea că sunt întrunite toate elementele 
constitutive ale unei tâlhării - a conchis el cuprinzând 
printr-o mişcare circulară a degetului arătător patul şi 
răvăşeala din încăpere. 


— La o astfel de ipoteză m-am gândit şi eu - am 
admis. Să sperăm că fiul victimei ne va ajuta să stabilim 
şi mobilul. 

Procurorul m-a aprobat şi eu i-am poftit în 
sufragerie pentru a continua chestionarea ofițerului de 
aviaţie. 

— Cum se explică faptul că aţi descoperit-o pe 
mama dumneavoastră abia la o jumătate de oră după ce 
aţi intrat în casă? am revenit la întrebarea pe care i-o 
pusesem fiului victimei în momentul când îşi făcuse 
apariţia procurorul. 

— Aşa cum v-am spus, văzând dezordinea din 
apartament şi închipuindu-mi că mama s-a apucat să 
facă curăţenie, m-am dus să fac un duş şi să mă 
bărbieresc... După aceea am intrat în dormitorul meu 
pentru a-mi schimba uniforma. Ulterior, mai precis chiar 
în momentul în care terminasem cu îmbrăcatul, am auzit 
trântindu-se fereastra de la dormitorul părinţilor mei şi 
mi-am spus că, în timp ce mă aflam în baie, s-a întors 
mama. Aşa că m-am dus s-o întreb dacă mă căutase 
cineva cât lipsisem. Mai întâi m-a contrariat faptul că pe 
pat se afla aruncată o pasăre împăiată, apoi, apropiindu- 
mă, am văzut-o şi pe mama...— a zis, ascunzându-şi 
îngrozit ochii. 

— Pe fratele şi pe tatăl dumneavoastră i-aţi anumit 
despre cele petrecute aici? 

— Nu, am şi uitat de ei! a zis, lovindu-şi fruntea cu 
palma. 

— O să ne ocupăm noi de asta. Vă rog să ne 
spuneţi prenumele lor şi locul de muncă unde pot fi 
găsiţi. 

— Pe fratele meu, îl cheamă Valy, adică Valentin şi 
este fotoreporter la Centrul 5 al Cooperativei „Fotografia” 
iar pe tata, Anton şi lucrează la unitatea militară 31.215. 

M-am uitat spre Dan şi a priceput ce are de făcut, 
ridicându-se de pe scaun şi îndreptându-se spre ieşire. 
Cum aproape imediat şi-au făcut apariţia în cameră 
medicul legist Olimp Dobrescu şi căpitanul Eugen Maier 
de la criminalistică, am presupus că asistentul meu, 
întâlnindu-i în faţa uşii, i-a îndemnat să între fără să mai 
sune. 

Procurorul, văzând că vreau să mă ridic, mi-a făcut 
semn să-mi văd de treabă şi i-a poftit pe experţi să-l 
urmeze în dormitorul unde se afla victima. 

Mama dumneavoastră se afla în conflict cu cineva? 
m-am interesat, întorcând capul spre aviator. 

— Nu...— s-a mirat el. Era un om paşnic... Probabil 
că trebuie să fie isprava unor hoţi... 

—  Obişnuia să primească în casă persoane 
străine ? 

— Nu ! Cum să primească necunoscuţi în casă ? 

— Întrucât broasca de la uşa apartamentului nu 
prezintă urme de violenţă, este de presupus că autorul 
sau autorii omorului n-au pătruns în casă cu forţa, ci cu 
asentimentul mamei dumneavoastră - i-am atras atenţia, 
în timp ce procurorul revenea în dormitor şi lua loc pe 
scaun. 

—  Mda...—a admis el, părând surprins de 
corectitudinea  raţionamentului meu. Cred că aveţi 
dreptate, dar tot nu văd cine ar fi putut comite o astfel 
de faptă... 

— Din câte ştiţi, ţinea în casă o sumă mai mare de 
bani? 

— Mama avea nişte bani, dar nu prea mulţi, 
deoarece în urmă cu vreo lună de zile mi-a dat treizeci de 
mii de lei ca să plătesc avansul pentru o garsonieră 
construită pe credit. Şi nu cred să mai fi avut mulţi alţii... 

— Dar, de exemplu, bijuterii sau alte obiecte de 
valoare? l-a întrebat procurorul. 

— N-am cunoştinţă de aşa ceva - a răspuns cel 
chestionat, pe când sălta din umeri a scepticism. 

— Lipseaţi mult de acasă? m-am interesat, pentru a 
afla de ce nivelul erudiţiei sate avea o cotă atât de 
scăzută. 

— Fiind toată vara detaşat la aeroportul 
Kogălniceanu, nu puteam veni pe aici mai des de o dată 
pe săptămână. 

— Totuşi, v-aş ruga să vă aruncaţi o privire prin 
locuinţă şi să ne spuneţi dacă remarcaţi lipsa vreunui 
obiect - i-am cerut, abordând un aspect mai practic 
pentru anchetă. 

O jumătate de oră mai târziu, când martorul a 
terminat de făcut trecerea în revistă a locuinţei, am afla 
că dispăruseră o haină din piele, două carpete de perete, 
pluşate, prima reprezentând o reproducere după „Cina 
cea de taină”, iar a doua după „Răpirea din Serai. De 
asemenea, din apartament mai lipseau o cucuvea 
împăiată, două  radiocasetofoanc şi o puşcă de 
vânătoare. 

Când fiul victimei a isprăvit cu descrierea 
obiectelor sustrase, l-am rugat să-mi vorbească despre 
prietenii şi rudele familiei. Apoi, după ce mi-am notat 
informaţiile pe care mi le-a furnizat, i-am adus la 
cunoştinţă că, în interesul cercetărilor, ar fi bine dacă şi- 
ar lua cu el hainele şi obiectele de care ar putea să aibă 
nevoie în următoarele două-trei zile. 

Cum el m-a asigurat că a înţeles motivele cererii 
mele, l-am condus în dormitorul lui. Aşteptând câteva 
minute şi văzând că nu e prea decis asupra lucrurilor pe 
care intenţiona să le bage într-o valijoară, mi-am vârât 
capul în camera unde zăcea victima. 

— Apare ceva? l-am întrebat pe căpitanul Maier, 
care, dezlipind o bandă adezivă de pe uşa garderobului, 
se dusese cu ea spre fereastră şi o ridicase pentru ao 
examina la lumina zilei, cu interesul unui fotograf amator 
debutant. 

— Da! m-a asigurat el cu satisfacţie. Amprentele 
sunt de-o claritate, aş zice, perfectă. 

— Şi credeţi că aparţin autorilor? l-a întrebat 
procurorul cu interes. 

— La o astfel de întrebare se poate răspunde 
numai după ce vom exclude impresiunile digitale ale 
persoanelor care, în mod legitim, puteau lăsa urme în 
această locuinţă - i-a replicat imperturbabil criminalistul. 

— Întrucât fiul victimei va lipsi câteva zile de acasă, 
înainte să plece, te rog să-l amprentezi - i-am cerut, 
făcându-i semn cu degetul către celălalt dormitor. 

Câteva minute mai târziu, în timp ce-l conduceam 
spre ieşire, aviatorul s-a interesat cum îşi va putea 
contacta fratele şi tatăl, din moment ce el va fi plecat 
când aceştia vor fi anunţaţi de cele petrecute la ei acasă. 

— Chiar voiam să vă rog să-mi spuneţi unde veţi 
locui. Atât pentru a vă anunţa familia, cât şi pentru a 
discuta cu dumneavoastră, dacă va mai fi necesar. 

— Deşi garsoniera pe care mi-am făcut-o nu este 
complet mobilată, voi sta acolo - mi-a răspuns, dându-mi 
adresa. 

Revenind în dormitorul în care se afla victima, l-am 
văzut pe doctorul Dobrescu strângându-şi trusa. 

— Ce ne spui, Olimp? l-am întrebat. 

— Cauza decesului este evidentă. Multiple fracturi 
craniene, produse cu un corp dur şi greu, parcă cu 
muchii... 

— Topor? s-a interesat procurorul. 

— Aşa cred. Însă un răspuns mai sigur, după 
necropsie. 

— Când s-a produs decesul? 

— Cu aproximativ douăzeci şi patru de ore în urmă. 

— Atât de mult ! m-am mirat, deoarece eu îmi 
închipuisem că drama se consumase în cursul dimineţii, 
după plecarea de acasă a soţului şi a celuilalt fiu. 

— Poate mai puţin, dar, după starea cadaverică, în 
nici un caz într-un interval mai mic de douăsprezece ore. 

— Sigur, Olimp? am insistat, neîncrezător. 

— Ce vrei să spui? s-a interesat el, devenind dintr-o 
dată rigid ca o coajă de pâine uscată. 

— Eşti convins că omorul nu s-a comis mai curând? 
Să zicem cu cel mult şase ore în urmă - am zis eu, 
rămânând la ideea că drama a avut loc în cursul 
dimineţii. 

— Dacă crezi că te pricepi mai bine la medicina 
legală, poftim ! mi-a replicat, dintr-o dată iritat, 
întinzându-mi trusa lui de serviciu cu un gest care nu mai 
avea nevoie de alte explicaţii. 

— Te înfurii degeaba, Olimp. Nu e vorba despre 
competenţa ta, ci de faptul că victima, în mod logic, nu 
putea fi răpusă decât după ce a rămas singură în casă. 
Situaţie în care se putea afla numai după ora şase sau 
şapte dimineaţa, când au plecat la serviciu ceilalţi 
membri ai familiei. Altfel, luând drept bun momentul pe 
care mi l-ai indicat, ar trebui să admit că omorul a fost 
comis înainte de miezul nopţii, ceea ce m-ar obliga în 
mod implicit să cred că la uciderea victimei au asistat fiul 
sau soţul acesteia. Ce părere ai, ţi se pare veridică 
această ipoteză? 

A rămas cu ochii pironiţi către mine. Apoi, 
muşcându-şi gânditor buza superioară, a ridicat din 
umeri a indiferența şi m-a repezit: 

14 


— Dom'le, ştii ceva? Fiecare cu meseria lui. Eu ți- 
am spus că omorul s-a produs cu cel puţin douăsprezece 
ore în urmă. În rest, te priveşte! Descurcă-te ! 

— Ţinând seama de divergenţa de păreri dintre 
dumneavoastră şi domnul căpitan, nu credeţi că ar fi mai 
bine să aşteptăm până efectuaţi necropsia? l-a întrebat 
procurorul, cu vădită intenţie de a pune punct discuţiei. 

Dobrescu a dat din cap a conformare şi, strâmbând 
plictisit din nas, ne-a avertizat: 

— In orice caz, este exclus ca omorul să fi fost 
comis într-un interval mai mic de douăsprezece ore! 

Conciliant, procurorul l-a aprobat şi s-a declarat de 
acord cu ridicarea victimei. 

— Ar mai exista o ipoteză...— a spus procurorul, 
după ce i-am condus până la uşă pe Dobrescu şi 
brancardierii săi. Poate că cel de-al doilea fiu şi soţul 
victimei n-au dormit azi-noapte acasă. Situaţie care ar 
putea să explice faptul că victima, aşa cum susţinea 
medicul legist, a fost ucisă în timpul nopţii. 

— M-am gândit şi eu la o astfel de eventualitate. lar 
confirmarea o vom avea curând, deoarece l-am şi trimis 
pe locotenentul Simionescu după ei. In caz pozitiv, 
înseamnă că agresorul sau agresorii fac parte din 
anturajul victimei, fie şi numai pentru faptul că li s-a 
permis accesul în locuinţă la o oră atât de nepotrivită 
pentru vizite - am conchis. 

— Mda... aşa s-ar părea - m-a aprobat aruncându- 
şi ochii pe ceas şi anunţându-mă: Fiind de serviciu pe 
Capitală, trebuie să mă întorc la post, aşa că vă rog să 
continuaţi cercetările şi să mă ţineţi la curent cu mersul 
lor. 

După plecarea procurorului, m-am întors la 
căpitanul Maier, care lipea de zor benzi adezive pe 
mobila din sufragerie. 

— Cum merge. Eugen? l-am întrebat 

— Am ridicat atât de multe impresiuni, încât nu mai 
am mult şi-mi epuizez rezerva de bandă revelatoare. 
Barem de n-aş munci degeaba...— a replicat a lehamite, 
pe când îşi ştergea transpiraţia de pe frunte cu dosul 
palmei. 

— Cum infractorii, în ciuda faptului că nu sunt 
străini de metoda identificării prin amprente, continuă să- 
şi semneze trecerea pe la locul faptei cu urme digitale, 
să sperăm c-au făcut-o şi de data asta - l-am încurajat, în 
timp ce mă duceam spre măsuţa pe care era aşezat 
telefonul 

După ce am vorbit cu comandantul secţiei de 
poliţie a arondismentului şi i-am cerut să-mi trimită 
câţiva oameni, care să se ocupe cu depistarea unor 
eventuali martori prin vecinătate, i-am spus lui Maier că 
am plecat să cer relaţii de la locatarii blocului. 

* 

— V-aş ruga să-mi spuneţi când aţi văzut-o ultima 
oară pe Elena Chiran?— i-am întrebat pe cei doi vecini 
găsiţi în compania fiului victimei, de îndată ce m-au poftit 
să intru în apartamentul lor. 

— Eu am văzut-o alaltăieri dimineaţă, cumpărând 
lapte. De atunci n-am mai zărit-o - a răspuns bărbatul, 
ridicând din umeri. 

— Ba eu am văzut-o chiar ieri! s-a grăbit femeia să 
intervină, mândră că este mai bine informată ca soţul et 

— La ce oră şi în ce împrejurare? 

— În jurul orei două după-amiaza. Eu urcam scările, 
iar ea ducea gunoiul la tobogan. 

— Aţi discutat ceva? 

— Da, eu am întrebat-o ce mai face şi ea mi-a 
răspuns că e supărată, pentru că se pregătise să-și 

petreacă duminica la ştrand cu familia şi nişte fini, iar 
ploaia le-a stricat toate socotelile. 

— In noaptea care a trecut sau în cursul acestei 
dimineţi aţi auzit zgomote care ar putea fi puse în 
legătură cu fapta petrecută în apartamentul alăturat? 

Ambii mi-au răspuns cu gesturi de infirmare. 

— Dar persoane străine, care să fi intrat în locuinţa 
familiei Chiran, aţi remarcat? 

Cum răspunsul lor a fost din nou negativ, am vrut 
să mai ştiu dacă au zărit necunoscuţi prin imobil, dar, 
văzându-i că ridică iar din umeri, am abandonat fără prea 
mult regret scaunul pe care mă invitaseră să iau loc. 

* 


În apartamentul care se afla deasupra celui în care 
fusese ucisă victima, locatarii erau plecați în concediu de 
mai multe zile şi n-am avut cui să cer relații. lar în cel 
situat dedesubt am găsit o pereche de bătrâni care nu-şi 
mai văzuseră vecina de o săptămână, deoarece, fiind 
bolnavi de gripă, nu mai ieşiseră din casă. Tot ce ştiau s- 
a rezumat la faptul că, în ziua precedentă, unul din ei, ar 
fi auzit radioul cântând în apartamentul victimei. 

— Cam cât putea fi ora? am întrebat-o într-o doară. 

— In jurul orei două după-amiaza. 

— Altceva aţi mai auzit? 

Ambii au clătinat din cap, apoi femeia a zis ezitând: 

— Parcă am auzit totuşi ceva... 

— Vă rog - am încurajat-o. 

— leri, pe la cinci după-amiaza, când am închis 
televizorul, am avut impresia că bocăne cineva în 
apartamentul familiei Chiran... 

— Adică un zgomot asemănător celui produs prin 
baterea unui cui? am încercat eu să stabilesc ce însemna 
bocăneala la care s-a referit. 

— Ah, nu! Mai degrabă aş spune că s-a auzit o 
ţopăială ca la dansurile tineretului din ziua de astăzi - a 
răspuns ea, strâmbând din nas cu dispreţ. 

— S-a dansat mult? am vrut să ştiu, spunându-mi 
că, întrucât petrecerea a avut loc înainte de comiterea 
omorului, va trebui să-i identific pe toţi participanţii la ea, 
deoarece nu era exclus ca autorul sau autorii crimei să fi 
făcut parte din cercul acestora. 

— Nu ştiu... În orice caz, cât timp a funcţionat 
televizorul, n-am auzit nimic, pentru că soţul meu n-aude 
prea bine şi-l punem să meargă la maximum. Dar, după 
ce l-am închis, ţopăiala de care v-am spus a mai durat 
câteva clipe şi s-a făcut linişte. 

Una peste alta, din ultima afirmaţie a martorei, 
reieşea că posibilitatea ca în locuinţa victimei să se fi 
dansat cu câteva ore înainte de comiterea omorului se 
dovedea a fi fără temei. Pentru că, în definitiv, tot ce 
auzise ea se limitase la un zgomot care durase prea puţin 
pentru a putea trage concluzia că în apartamentul de 
deasupra se dăduse o petrecere. 

Întrucât n-am reuşit să mai aflu nimic de la 
interlocutorii mei, m-am retras spunându-mi că, dacă mi 
s-ar întâmpla să uit relatarea făcută de femeie, n-ar fi 
nici o pagubă. 

* 

Mai înainte de a-mi relua peregrinarea, am urcat 
din nou în apartamentul familiei Chiran, pentru a vedea 
dacă emisarul meu îi adusese între timp pe soţul şi pe cel 
de-al doilea fiu al victimei. Am constatat însă că Dan nu 
se înapoiase încă din misiune. In schimb, secţia de 
arondisment îmi trimisese patru oameni pentru a mă 
ajuta la cercetări. 

— Dumneata vei sta la uşă şi vei asigura paza 
câmpului infracţional - i-am spus unuia dintre ei, care era 

în uniformă de subofițer şi am continuat către ceilalţi: în 
ceea ce vă priveşte, vă rog să vă împărţiţi astfel munca, 
încât să discutaţi cu toţi locatarii din imobilele de pe 
această stradă. Mă interesează acei martori care ar 
putea furniza informaţii despre uciderea victimei Elena 
Chiran. Întrucât nu am primit încă raportul medicului 
legist, suntem nevoiţi să situăm momentul probabil al 
crimei într-un interval foarte larg, undeva între seara zilei 
de duminică şi această dimineaţă. În primul rând va 
trebui să aflaţi când a fost văzută victima pentru ultima 
oară şi dacă a fost remarcată prezenţa unor persoane 
suspecte prin împrejurimi Până vom ştii mai bine ce 
trebuie să căutăm, ne limităm la aceste tatonări de 
rutină. 

— Eu am terminat - m-a anunţat Maier, după 
plecarea celor trei colaboratori. 

— Cum până apar şi ceilalţi doi membri ai familiei 
lot nu poţi face o selecţie a urmelor pe care le-ai ridicat, 
te-aş ruga să mă ajuţi la cercetarea locuinţei. 

— După răvăşeala din casă, chiar îţi imaginezi că 
răufăcătorii n-au găsit ce căutau? s-a interesat el, cu 
ironie. 

— Cum nu se ştie niciodată, să ne facem meseria! 
l-am îndemnat, scoțându-mi în mod demonstrativ haina 
şi suflecându-mi mânecile cămăşii. 

O oră mai târziu, am făcut bilanţul cercetării 
noastre, într-o poşetă veche, ascunsă în lada studioului 
pe care zăcuse victima, se aflau: o broşă şi patru 
verighete dă aur, precum şi douăzeci şi una de mii de lei 
în obligaţiuni C. E. C. 

— Acesta să fi fost mobilul, ori numai nişte valori 
neglijabile, funcţie de miza căutată şi subtilizată deja de 
infractori? a întrebat Maier, privind conţinutul poşetei. 

Tocmai când mă pregăteam să-i povestesc că nu 
sunt Mafalda pentru a-i putea da un răspuns, am auzit 
telefonul sunând în sufragerie 

— Bună ziua. Aş putea vorbi cu Valy? s-a interesat 
un tip, după ce am dus receptorul la ureche. 

— Nu este acasă. Cine-l caută? 

— Aurel. Titi, tu eşti? mi-a întors el întrebarea. 

— Cine sunteţi dumneavoastră? l-am contrat, pe 
când îmi spuneam că, după toate probabilitățile, mă 
confundă cu aviatorul. 

— Aurel Clucescu, un coleg de-al lui Valy. 

— Dacă sunteţi colegi, de ce-l căutaţi acasă şi nu la 
serviciu? 

— Pentru că n-a venit! Şi doar am stabilit clar cu el 
că-i împrumut maşina numai cu condiţia să mi-o aducă 
înapoi, acasă ! a explicat interlocutorul meu cu un ton de 
enervare crescendo. 

— Domnule Clucescu, sunt căpitanul de poliţie 
Apostolescu şi vreau să stau de vorbă cu dumneavoastră 
- l-am anunţat, cu interesul deodată stârnit de afirmaţia 
lui. 

— Da' ce s-a întâmplat? Mi-a accidentat maşina? a 
întrebat el cu o voce secătuită de spaimă. 

— Ştiţi unde locuieşte Valentin Chiran? l-am 
consultat, omiţând să-i dau vreun răspuns. 

— Cum să nu ştiu? 

— Perfect. Vă rog să veniţi cât mai repede posibil la 
el acasă, unde veţi primi toate explicaţiile pe care mi le- 
aţi cerut. 

El m-a asigurat că pleacă imediat spre mine, iar eu 
am închis aparatul şi, intrigat, i-am relatat lui Maier 
discuţia avută. 

— Ei, mai sunt salariaţi care trag chiulul de la 
serviciu - mi-a explicat el, făcând un gest de nerăbdare, 

chiar în momentul în care am auzit pe cineva intrând în 
casă. 

Era locotenentul Simionescu. 

— l-ai adus? l-am întrebat. 

— Regret, dar n-am reuşit să-i găsesc - m-a 
anunţat, subliniindu-şi spusele printr-o elocventă ridicare 
din umeri. Tatăl nu s-a prezentat astăzi la serviciu, iar 
fiul, aşijderea. Cu menţiunea că ultimul a lipsit şi ieri. 

— leri a fost duminică - l-am avertizat 

— Sunt oameni care lucrează şi duminica. De 
exemplu fotoreporterii care fac poze la nunţi, botezuri şi 
aşa mai departe...— mi-a replicat el, impasibil. 

— Ei fir-ar să fie! O femeie este ucisă în propria ei 
casă, iar familia ei, cucu! la-o de unde nu-i! Cam al naibii 
de curioasă această coincidenţă... Şi eu cum fac o 
selecţionarea impresiunilor colecţionate? a zis Maier, 
reamintindu-şi de aspectul practic al muncii lui. 

— Deocamdată, exclude ce se poate... Adică pe ale 
victimei şi ale fiului pe care l-ai amprentat deja. În rest, 
vom vedea. Când pleci la sediu, te rog să duci şi asta - i- 
am recomandat, arătându-i conţinutul poşetei găsită în 
lada studioului. 

— S-a mai întâmplat ca persoanele pe care le-ai 
căutat să absenteze nemotivat de la serviciu? l-am 
întrebat pe Dan, încercând să pricep cam de ce soi ar 
putea să fie ştirea pe care mi-o adusese. 

— In ceea ce-l priveşte pe băiat da. Şi, ţinând 
seama de faptul că, în fond este un fel de liber 
profesionist, s-ar putea spune că dispariţia lui nu este în 
mod obligatoriu semnificativă. În schimb, cu tatăl, 
situaţia se prezintă diferit, deoarece este cunoscut a fi un 
salariat foarte serios. Dacă mai adăugăm şi faptul că nu 
demult mai era încă militar activ, nu-i tocmai uşor de 
admis că, aşa dintr-o dată, s-a apucat să tragă chiulul... 

— Cu ce se ocupă în unitatea militară în care 
lucrează? 

— Este şeful popotei. Şi, întrucât masa ostaşilor 
trebuia demult servită - a zis, bătând în mod semnificativ 
în ceasul de la mână - este greu de găsit o explicaţie 
pentru modul în care şi-a neglijat îndatorirea. 

— Şi totuşi s-ar putea să existe... Cum cel de-al 
doilea fiu a împrumutat o maşină, pe care încă nu a 
restituit-o, am putea admite că a plecat cu vreo femeie, 
într-o escapadă de câteva zile. Deci, în mod firesc, n- 
avea cum să fie acasă când s-a consumat drama... 

— lar tatăl lui şi totodată soţul victimei, din diverse 
motive, într-o criză etilică sau de gelozie, şi-a ucis 
consoarta - mi-a preluat Dan ideea. Şi cum în crizele 
pasionale autorii lor obişnuiesc să se predea din proprie 
iniţiativă când li se mai răcoreşte mintea înfierbântată de 
alcool, nu vom mai avea mult de aşteptat până se va 
înapoia acasă şi ne va povesti de-a fir a păr cum şi-a 
omorât nevasta. Ce părere ai, ţine o astfel de versiune? 

Apreciind că modul în care îşi expusese punctul de 
vedere părea destul de logic, am început prin a-mi înclina 
capul a confirmare, dar m-am răzgândit: 

— Varianta pe care ai fabricat-o are un cusur. Unul 
singur, dar esenţial...! 

— Şi, mă rog, care ar fi acesta? m-a zorit el. Văzând 
că m-am oprit pentru a privi spre uşă, de unde se auzeau 
apropiindu-se nişte paşi. 

Când am văzut că era unul din ofiţerii pe care-i 
trimisesem să facă investigaţii prin vecinătate, i-am făcut 
semn să aştepte şi am întors capul spre Dan: 

— Ai omis talmeș-balmeșul pe care l-am găsit în 
casă şi care, după părerea mea, exclude posibilitatea ca 
omorul să fi fost comis de soţ. Deoarece acesta, prin 
poziţia lui, ar fi trebuit să ştie cu precizie ce şi unde are 

de căutat. Şi, cum dezordinea din locuinţă demonstrează 
că persoana sau persoanele care au „operat” aici erau 
străine de obiceiurile casei, trebuie să excludem o 
posibilă implicare a celorlalţi membri ai familiei în 
fărădelegea pe care o anchetăm. 

— Bine, admițând că ai dreptate, te rog să-mi spui 
unde sunt soţul şi fiul victimei? 

— La această întrebare ar fi trebuit să răspunzi tu ! 
Că doar de aceea te-am trimis să-i cauţi ! i-am replicai 
iritat, constatând că se uită la mine zeflemitor. In orice 
caz, numai continuându-ne investigaţiile vom putea afla 
ceea ce ne interesează - am adăugat, văzând că s-a 
bosumflat şi m-am adresat ofițerului care-şi făcuse 
apariţia la uşă. Ai prins vreun fir? 

— Da, domnule căpitan. Am găsit o martoră care a 
văzut-o ieri după-amiază pe victimă. Aceea este...! — a 
raportat el, apropiindu-se de fereastră pentru a-mi arăta 
într-un balcon al imobilului de peste drum, la o distanţă 
de aproximativ cincisprezece metri, o femeie care privea 
spre noi, cu coatele pe balustradă, ca dintr-o lojă de 
teatru. 

— Bine. Să mergem la ea - am spus, pornind spre 

ieşire. 

Când am ajuns pe palier şi am vrut să închid uşa, 
am zărit un tip care urca năvalnic scara, câte două trepte 
o dată şi, gâfâind, şi-a curmat elanul la o palmă de 
pieptul meu. Avea până în patruzeci de ani, trăsături 
regulate şi era blond spre şaten, suplu şi de statură 
potrivită. 

— Unde mergeţi? l-am întrebat. 

— Aici! A scâncit el, speriat ca un căţeluş care 
tocmai a scăpat de lanţul unui hingher. 

— Pe cine căutaţi? 

— M-a invitat un dom' căpitan...— a răspuns, 
continuând să respire cu dificultate. 

— Sunteţi domnul Clucescu? Mi-am dat eu cu 
presupusul, amintindu-mi de tipul cu care vorbisem la 
telefon. Cu mine aţi discutat. Sunt căpitanul Apostolescu 
— i-am reamintit, după ce el a confirmat că era chiar 
persoana la care mă gândisem. 

— Ce facem cu martora, domnule căpitan? s-a 
interesat ofiţerul care mă însoțea, văzând că mă întorc 
şi-l poftesc pe noul venit în casă. 

— Am să mă ocup de ea mai târziu. Până atunci 
continuă cercetările pe aceeaşi direcţie - i-am cerut, mai 
înainte de a reintra în casă. 

— Ce s-a întâmplat cu maşina mea? m-a luat 
repede invitatul meu, când am ajuns în sufragerie. Mi-a 
distrus-o, nu? a adăugat, arborând un aer mai nefericit 
decât cel pe care poate să şi-l fabrice un cerşetor de 
profesie, când întinde mâna pentru a-şi umple 
buzunarele cu banii credulilor. 

— Vă rog să luaţi loc - am zis, indicându-i un scaun 
lângă masa din mijlocul camerei, pe când îmi spuneam 
că, din câte îmi aminteam, îl chemasem ca să-i pun eu 
întrebări, nu el mie. 

A clătinat din cap a refuz şi m-a avertizat cu toată 
convingerea: 

— Fără menajamente ! Vă rog să-mi spuneţi 
bărbăteşte ce s-a întâmplat cu maşina mea ! 

Deşi am fast tentat să-l informez că puţin îmi pasă 
de maşina lui, m-am stăpânit şi i-am propus: 

— V-aş ruga să-mi povestiţi ce este cu maşina da 
care vă interesaţi. 

— Nu m-aţi chemat pentru a-mi spune că mi-a 
accidentat-o Valy ? a vrut să ştie, teribil de neîncrezător. 

L-am liniştit printr-un gest de negaţie şi i-am spus 
cu ce ocazie mă aflam în faţa lui. 

— Nu se poate ! a exclamat, ducându-şi stupefiat 
mâna la gură. 

Am ridicat din umeri a fatalitate şi am conchis: 

— Prin urmare, pe doamna Chiran am descoperit-o 
ucisă, iar soţul ei şi Valentin, colegul dumneavoastră, nu 
sunt de găsit. Aveţi cumva idee pe unde ar putea fi? 

— Credeţi că dacă aş fi ştiut, mi-aş mai fi pierdut 
toată dimineaţa sunând aici? m-a consultat, arătând spre 
telefon. 

l-am făcut semn lui Dan să-şi pregătească notesul 
şi am început să-l chestionez metodic: 

— Când v-aţi văzut ultima oară cu Valentin? 

— In urmă cu două zile, mai precis sâmbătă, pe la 
douăsprezece noaptea. 

— Aşa târziu? m-am mirat. 

— Ba era chiar devreme ! Pentru că de cele mai 
multe ori ne terminăm serviciul spre patru dimineaţa. 

— În ce constă munca dumneavoastră? 

— Sunt fotoreporter la Cooperativa „Fotografia” şi 
sunt plătit în funcţie de comenzile pe care le primesc. Şi, 
pentru a primi aceste comenzi, trebuie să umblu după 
clienţi! In consecinţă eu şi Valy formăm o echipă şi după 
zece dimineaţa începem să batem drumurile spre 
primăriile de sector pentru a-i fotografia pe cei care se 
căsătoresc. Spre ora patru, când se termină această 
activitate, ne despărţim, pentru a ne revedea după opt, 
când începem să colindăm restaurantele în căutarea 
banchetelor, nunţilor, botezurilor şi bineînţeles a chefliilor 
care vor să-şi imortalizeze starea euforică - a zâmbit el 
cu amărăciune, încheind: iar această colindare a oraşului, 
aşa cum v-am spus, se termină mai întotdeauna spre 
dimineaţă. 

Am dat din cap a compasiune pentru avatarurile 
profesiei lui şi am abordat subiectul discuţiei noastre 
telefonice: 

— Vă rog să-mi relataţi ce este cu maşina pe care. i- 
aţi împrumutat-o. 

— Păi, ce să fie? Sâmbătă noapte, când ne-am 
despărţit, Valy mi-a cerut să i-o las lui, urmând ca a doua 
zi să vină să mă ia de acasă la unsprezece dimineaţa... 
Şi, cum l-aţi văzut dumneavoastră, aşa l-am văzut şi eu! 
A urmat el înciudat. Pe la ora douăsprezece, am sunat la 
el acasă şi am vorbit cu mama lui, care mi-a spus că Valy 
a avut o pană de motor la maşina lui taică-su şi că a dus- 
o la reparat la „Ciclop". În final, mi-a promis că, de îndată 
ce va veni acasă, îi va spune să-mi telefoneze. Dar, cum 
el n-a sunat până la trei după-amiază, am plecat singur la 
treabă. lar azi-dimineaţă, văzând că tot nu a apărut, am 
sunat acasă la el şi mi-aţi răspuns dumneavoastră...— a 
zis pe un ton de resemnare. 

— Ce autoturism aveţi? l-a întrebat Dan. 

— O Skodă 1000 MB, roşie. 

— Cu ce număr este înmatriculată? 

— Veneaţi des pe aici? m-am interesat, după ce i-a 
spus lui Dan numărul maşinii lui. 

A ridicat o mână şi a rotit-o ca pe un pui aşezat la 
fript în proţap şi apoi a glăsuit: 

— Aşa şi aşa. 

— Când aţi fost ultima oară aici? 

— Sâmbăta, după ce am terminat cu fotografierea 
mirilor... 

— Cât era ora când aţi ajuns aici? s-a interesat 
Dan, cu intenţia de a consemna o depoziţie ca la carte. 

— În jur de patru. lar la opt, aşa cum convenisem 
Valy a venit la mine şi apoi am plecat să vizităm 

restaurantele pentru a afla dacă au angajate banchete 
sau nunţi în noaptea respectivă. 

— Vă referiţi la noaptea în care i-aţi împrumutat 
maşina? l-am întrerupt, pentru a mă convinge că nu face 
vreo confuzie care să deruteze investigaţiile. 

— Exact ! Şi din acel moment eu nu mai ştiu nimic 
despre soarta maşinii mele... — şi-a reamintit el să ofteze 
a descurajare. 

— Nu cred că este cazul să vă faceţi griji, pentru 
că, daca ar fi fost accidentată, am fi aflat până acum. În 
orice caz, noi o vom pune sub urmărire - l-am liniştit. 
Acum vă rog să-mi spuneţi până la ce oră aţi stat acasă 
la Valentin? 

— L-am însoţit pentru că-mi trebuia unul din 
aparatele de fotografiat cu care lucrăm şi pe care-l luase 
la el cu o seară înainte, dar mama şi tatăl lui au insistat 
să rămân cu ei la masă. Aşa că... Eu zic că am plecat pe 
la cinci. 

— Din discuţiile care s-au purtat între colegul 
dumneavoastră şi părinţii lui, aţi avut impresia că între ei 
exista o stare de animozitate, de încordare? 

— Nu. Nici gând! Taică-su a fost, ca de obicei, 
haios, iar maică-sa i-a ţinut isonul... 

— In afară de faptul că atmosfera a fost amuzantă, 
aţi reţinut ceva din ceea ce s-a vorbit? am insistat, 
deoarece, până în prezent, interlocutorul meu era ultima 
persoană care discutase cu victima. 

Pentru a chibzui mai bine, martorul şi-a ridicat 
privirea spre tavan şi a început să-l examineze de parcă 
ar fi descoperit acolo o pictură de-a lui Grigorescu 
necatalogată. 

— A, da! Îmi amintesc! A exclamat cu satisfacţie, 
tocmai când, plictisindu-mă să-l tot privesc cum se 
zgâieşte la plafon, voiam să-i pun o altă întrebare. 

Domnul Chiran l-a întrebat pe Valy ce face a doua zi, 
deoarece ar vrea să se repeadă până la Roşiori ca să ia 
câteva damigene cu vin de la o rudă. lar când Valy i-a 
spus că maşina lor are o defecţiune la carburator, m-am 
oferit să i-o împrumut pe a mea, dar cu condiţia să 
pornească spre Roşiori dis-de-dimineaţă, astfel încât la 
unsprezece să vină să mă ia... 

— Ştiţi ce rude au în Roşiori? 

Cum el a ridicat din umeri, mi-am plasat o altă 
întrebare: 

— Din ceea ce s-a discutat la masă, a reieşit că ar 
aştepta vreo vizită din partea cuiva? 

— Nu, nu s-a vorbit nimic despre aşa ceva... Mai 
degrabă aş spune că nepotul lui nea Anton părea să 
aştepte pe cineva, fiindcă l-am tot văzut privind spre 
fereastră... 

— În afară de părinţii şi colegul dumneavoastră, s-a 
mai aflat cineva în casă? l-am întrerupt, fără nici o jenă, 
deoarece până atunci nu pomenise nimic despre o astfel 
de prezenţă. 

— Da, un nepot de-al lui nea Anton. 

— A venit în timp ce vă aflaţi acolo? 

— Nu. Când am intrat cu Valy, l-am găsit împreună 
cu părinţii lui. 

— İl cunoşteaţi? 

— Nu. Atunci l-am văzut pentru prima oară... 

— Cum se numeşte? 

— lonel. Mai mult nu ştiu. În orice caz, nea Anton 
mi-a spus că este nepotul lui. 

— A mâncat şi el cu dumneavoastră? 

— Nu. Mama lui Valy l-a invitat de câteva ori, dar el 
a refuzat-o, spunând că a mâncat în altă parte, puţin 
înainte de a veni... 

— Aţi discutat ceva cu el? 

Mai întâi mi-a răspuns printr-un gest de negatie, 
apei iar a făcut cu mâna „aşa şi aşa”. 

— Până s-a aşezat masa, văzând că este foarte 
retras, l-am întrebat dacă e bucureştean, iar el mi-a 
răspuns că este moldovean, din Bacău. Asta a fost totul, 
deoarece, văzând că n-avea chef de vorbă şi se tot uita 
pe fereastră, nu i-am mai adresat nici un cuvânt. 

— El a rămas în casă şi după plecarea 
dumneavoastră ? 

— Da. 

— Vă rog să ni-l descrieţi - i-am cerut, constatând 
că nu interlocutorul meu era ultimul martor care a văzut 
victima în viaţă, ci nepotul de care ne vorbise. 

— Era de statură potrivită şi slab... Părul lung şi 
şaten... — a început să cugete el, ridicându-şi din nou 
privirea spre tavan. Avea figura lunguiaţă... Ochii căprui 
şi retraşi în orbite... Altfel aş spune că era un tip drăguţ. 

— Cum era îmbrăcat? L-a luat Dan în primire, când 
martorul,  terminându-şi  portretul-vorbit, şi-a readus 
privirea spre mine. 

— Intr-o pereche de blugi româneşti, uzaţi şi o 
cămaşă în carouri, cu mâneci scurte... 

— Ce fel de autoturism avea colegul 
dumneavoastră ? am vrut să mai ştiu. 

— O Dacie albastră, dar era a lui nea Anton. El 
numai o conducea, fiindcă tatăl lui n-avea permis şi se 
temea să conducă... 

— Ştiţi cumva ce număr de înmatriculare avea ? 

El a ridicat din umeri şi eu, cerându-i adresa unde-l 
puteam găsi, l-am asigurat că îl vom anunţa de îndată ce 
vom da de Skoda lui. 

* 

Uşa s-a deschis atât de repede, încât am fost 

convins că doamna din balconul de peste drum nu ne 

slăbise din priviri nici măcar atunci când am traversat 
strada pentru a ne îndrepta spre blocul ei. 

Era scundă şi planturoasă, cu tenul galben, ca 
suferinzii de afecţiuni hepatice. Nici n-a aşteptat să 
facem bine cunoştinţă şi să-mi spună că se numeşte 
„doamna Anghel", că ne-a şi invitat să intrăm în casă, în 
mod evident fericită că are cu cine să converseze. 

— Probabil că aţi aflat ce i s-a întâmplat vecinei 
dumneavoastră, doamna Chiran - am zis, în chip de 
introducere. 

— Sigur! Tot cartierul vorbeşte de nenorocirea 
asta. Doamne fereşte! S-a închinat ea cu repetiţie. Cine 
s-ar fi aşteptat la o astfel de nenorocire... 

— Întrucât vă aflaţi la acelaşi nivel cu apartamentul 
familiei Chiran, presupun că aţi văzut adesea ce se 
petrece în casa vecinilor dumneavoastră... 

— Bineînţeles ! Bineînţeles că am văzut! s-a grăbit 
ea să confirme, nerăbdătoare să-şi demonstreze 
„erudiţia”. În ultimii doi ani de când m-am mutat aici, am 
văzut tot ce s-a petrecut la ei în casă... 

Cum n-aveam de-a face pentru prima oară cu un 
martor exaltat, am ştiut că dacă n-o ghidonez cu 
pricepere am toate şansele să mă aleg cu câteva ore 
mâncate fără nici cel mai mic folos. Aşa că, arborând o 
mină plină de admiraţie pentru talentul ei de bună 
observatoare, a-m întrerupt-o: 

— Deşi sunt convins că aţi putea să-mi spuneţi 
lucruri deosebit de interesante despre familia Chiran, 
sunt nevoit să mă limitez numai la informaţiile pe care mi 
le-aţi putea furniza în legătură cu ceea ce s-a întâmplat 
în casa lor să zicem, în ultimele două zile. Pentru 
perioada anterioară urmând a mai discuta şi cu ocazia 
altei vizite - m-am simţit obligat să adaug, cu titlu de 

consolare, constatând că, deodată, i s-a deteriorat buna 
dispoziţie. 

— Sigur Am să vă spun tot ce ştiu - s-a angajat ea 
reîncepând să zâmbească de îndată ce a auzit 
promisiunea ! Ce vreţi să vă spun? 

— În primul rând, când aţi văzut-o pentru ultima 
oară pe doamna Chiran? 

— Astăzi, pe la opt dimineaţa. Ne-am întâlnit la 
coadă la lapte... Ea fiind cu câteva persoane înaintea 
mea... 

— Sunteţi convinsă că aţi văzut-o astăzi? mi-am 
exprimat eu neîncrederea, deoarece medicul legist 
fusese formal în afirmaţia lui că victima ar fi decedat cu 
cel puţin douăsprezece ore înainte de a o „consulta" el. 

— Bineînţeles! Da' mai e vorbă?! m-a asigurat ea 
cu fermitate. 

— Îmi pare rău că trebuie să vă contrazic, dar, din 
constatările pe care le-am făcut, vecina dumneavoastră 
nu putea să mai fie în viaţă la ora opt dimineaţa - i-am 
replicat, fără menajamente, în timp ce-mi spuneam că 
ţinând cont de modul în care debutase „preţioasa" mea 
martoră, va trebui să fiu foarte circumspect cu datele ce 
vor rezulta din depoziţia ei. 

— Nu, domnule! Am văzut-o azi dimineaţă! A 
protestat ofensată, pentru ca imediat să cadă pe gânduri 
şi, câteva clipe mai târziu, să continue cu jenă: De fapt, 
cred că aveţi dreptate... Pentru că acum mi-am amintit 
că azi nici n-am luat lapte, fiindcă îmi mai rămăsese din 
cel cumpărat ieri... 

— Deci ultima dată aţi văzut-o ieri dimineaţă, lapte 
- a conchis Dan, pentru a şti ce are de consemnat în 
notesul lui. 

— Ah, nu! Am mai văzut-o şi ieri după-amiază. 

— În ce împrejurare? am dirijat-o eu. 

— Când a ieşit pe balcon... 

— La ce oră s-a întâmplat asta? 

— Cred că trebuie să fi fost în jurul orei cinci după 
amiaza. 

— Sunteţi sigură? am vrut să ştiu. 

— Cum să nu fiu, dacă am şi stat de vorbă cu ea. 

— Şi ce aţi discutat? 

— De fapt, n-am discutat, ci numai mi-a arătat prin 
semne că ploaia care cădea afară îi stricase ziua. 

Cum în ultimele două săptămâni numai duminică 
plouase, i-am făcut semn lui Dan că poate lua de bună 
afirmaţia martorei. 

— Ulterior aţi mai văzut-o? 

— Nu. 

— Aţi remarcat cine se afla atunci în casă? M-am 
interesat cu o legitimă curiozitate, deoarece ne 
apropiasem de momentul probabil al crimei. 

— Nu, pentru că atunci când sunt lăsate perdelele 
nu se poate vedea nimic... — mi-a răspuns ea, cu regret 

— În noaptea de duminică spre luni, aţi auzit ceva 
care să vă reţină atenţia? Să zicem, de exemplu, nişte 
strigăte - am întrebat-o cu speranţa că voi reuşi să 
localizez mai bine momentul declanşării agresiunii. 

— Nu, de ce să vorbesc cu păcat ? 

— Dar despre soţul sau fiul doamnei Chiran, ce-mi 
puteţi spune? 

— Nu ştiu ce vă interesează. 

— Când i-aţi văzut ultima oară? 

— Staţi să mă gândesc. 

— A zis, ridicându-şi o palmă la frunte pentru a 
medita mai bine. Mada... Acum îmi amintesc! Sâmbătă, 
puţin după ora cinci după-amiaza, l-am văzut pe domnul 
Anton ieşind din bloc şi pornind spre aleea din stânga, 
unde ştiu că-şi ţine maşina... 

— Ştiţi ce maşină are? a întrebat-o Dan. 

— Sigur. O Dacie albastră. 

— V-a atras ceva atenţia la domnul Anton, când l- 
aţi văzut ieşind din imobil? mi-am reluat chestionarea. 

- Adică dacă era băut? 

— Obişnuia să bea? 

— Cam da. 

— Şi era băut? 

— Privind de sus, din balcon, nu mi-am putut da 
seama. Tot ce pot să vă spun, este că însoţitorul lui ţinea 
în mână o sacoşă. 

— Ştiţi cine era persoana care era cu el? Am 
întrebat-o şi, după ce a făcut un gest de infirmare, i-am 
cerut să mi-l descrie pe necunoscut 

— Era un tinerel, până în treizeci de ani, slab, înalt, 
brunet sau şaten şi cu părul lung. 

— Cum era îmbrăcat? 

— Cu un pantalon uzat, parcă bleumarin şi o 
cămaşă cadrilată, cu mâneci scurte. 

— L-aţi mai văzut până atunci? Am întrebat, pe 
când îmi spuneam că necunoscutul seamănă cu lon, 
nepotul lui Anton Chiran, despre care martorul Clucescu 
afirmase că l-a întâlnit în locuinţa prietenului său. 

— Nu. 

— Pe Valentin, fiul mai mic al doamnei Chiran, când 
l-aţi zărit ultima oară? 

— Tot sâmbătă, dar mult mai târziu - m-a avertizat 
ea. Cred că era după miezul nopţii. A venit cu o maşină 
roşie şi a parcat-o pe aleea din dreapta blocului nostru. 
Apoi, imediat ce a traversat strada, am văzut cum aprins 
lumina la toate ferestrele apartamentului lor. Cam o oră 
mai târziu, în camere a început să se facă întuneric pe 
rând. Ce-a mai fost după aceea, nu mai ştiu, fiindcă am 
intrat în casă... 

— Aţi mai remarcat şi altceva, doamnă Anghel ? 

— Da. Aş putea să vă spun că, la puţin timp după 
ce a venit Valy acasă am auzit o discuţie aprinsă între el 
şi mama lui. Cred că cearta lor a durat aproape o 
jumătate de oră. 

— V-aţi putut de seama de cauza discuţiei lor? 

Ea a ridicat din umeri, iar eu, din motive de 
precauţie profesională, am verificat-o: 

— Cum se face că eraţi la o oră atât de târzie pe 
balcon? 

— Vă mărturisesc că aş fi preferat să mă aflu în pat 
şi să dorm... Dar ce altceva aş fi putut să fac când am 
sufocări din cauza astmului? De aceea am şi fost 
pensionată medical cu aproape doi ani mai devreme... - 
a zis ea, în timp ce-şi lipea de piept o palmă cu degetele 
răsfirate, probabil cu scopul de a-mi face cunoscută zona 
în care o durea. 

Cu intenţia de a-i mai alunga din tristeţea pe care i- 
am citit-o în ochi când ne-a văzut ridicându-ne de pe 
scaune, i-am promis din nou că, dacă timpul ne va 
permite, vom mai trece pe la ea. 

* 

leşind din imobilul martorei, ne-am orientat spre 
prima alee din dreapta. Printre cele şase maşini parcate, 
am zărit şi una a cărei caroserie era roşie ca o tomată 
tocmai bună de cooptat într-o salată de vară. Apropiindu- 
ne de ea, n-am avut nevoie de un binoclu pentru a vedea 
că era o Skodă. 

— E a lui Clucescu? l-am întrebat pe Dan care, 
după ce şi-a consultat însemnările din notes s-a uitat la 
numărul de înmatriculare al autoturismului. 

Văzându-l confirmând, am dat o tură în jurul ei şi 
am încercat toate portierele. Erau încuiate. 

— În timpul cercetării am văzut un breloc al firmei 
Skoda, cu trei cheiţe. S-ar putea să fie ale acestei 
maşini... — i-am sugerat, întorcându-mă şi pornind spre 
capătul aleii. 

* 

Nici n-am intrat, bine în apartament că telefonul s-a 
pornit să zbârnâie. 

După ce am ridicat receptorul, o voce feminină s-a 
declanşat pe nerăsuflate: 

— Alo! Pe unde umbli, naşă? Nu mi-ai promis că 
stai şi mă aştepţi? Toată ziua te-am sunat, da ioc să fii p- 
acasă. Naşu' pe unde umblă...? 

— Pe cine căutaţi? i-am întrerupt tirada, gândind că 
trebuie să fie vreo zurlie care a greşit numărul. 

— Dumneata eşti, naşule? Sunt eu, Niculina... 

— Pe cine căutaţi? Mi-am repetat întrebarea, 
pregătindu-mă să pun receptorul în furcă. 

— Nu-i casa Chiran? S-a decis interlocutoarea mea 
să se intereseze. 

— Ba da. Cine sunteţi dumneavoastră? Am vrut să 
ştiu, pe când îi arătam lui Dan brelocul cu cheile maşinii 
pe servanta din sufragerie. 

— Da' dumneavoastră cine sunteţi? mi-a întors-o 
ea, intrigată. 

Prezentându-mă, am aflat că se numeşte Niculina 
Zamfir şi că este fina lui Elena şi Anton Chiran. 

— Da' ce s-a întâmplat? Unde-s naşii mei? a 
întrebat ea contrariată. 

— Când aţi stabilit întâlnirea de astăzi? am 
chestionat-o, omiţând să dau vreun răspuns ta întrebarea 
ei. 

— leri după-amiază, la telefon... 

— De unde vorbiţi acum ? 

— De acasă... 

— Unde locuiţi? m-am interesat, apreciind că am 
dat peste un martor care ar putea să-mi furnizeze nişte 
relaţii interesante. 

În timp ce-mi notam adresa, l-am văzut pe Dan 
intrând şi scuturând brelocul pentru a-mi atrage atenţia 
cu cele trei chei de maşină, apoi dând din cap a 
confirmare. Rugându-mi interlocutoarea să rămână acasă 
până ajung la ea am închis şi m-am adresat lui Dan: 

— Plec să audiez o martoră. Intre timp, te rog să 
ceri de la Circulaţie numărul maşinii familiei Chiran şi s-o 
dai în urmărire. De asemenea, cheamă-l pe Maier şi 
spune-i să ridice urmele din Skodă deoarece există 
prezumția că amprentele ce le va găsi ar putea să-i 
aparţină lui Valentin, cel de-al doilea fiu al victimei. 

— Pentru a se putea pune în evidenţă nişte 
eventuale amprente străine de cele lăsate de cei patru 
membri ai familiei victimei, avem nevoie şi de cele ale 
soţului acesteia - a ţinut el să-mi amintească. 

— Ştiu. Între timp, mai dă o tură prin casă. Poate 
reuşeşti să dibuieşti nişte obiecte personale de-ale lui 
Anton Chiran, capabile să ne furnizeze urmele digitale ale 
acestuia. Ar fi foarte bine... 

— Lipseşti mult? 

— Omul ştie numai când pleacă... — am filosofat, 
după ce i-am cerut să-mi dea notesul. 

* 

Niculina Zamfir, era scundă şi voinică, cu figura 
ovală şi părul şaten încărunțit, arătând cam de patruzeci 
de ani. 

În chip de introducere, i-am povestit în câteva 
cuvine despre adevăratul motiv al vizitei mele. 

— Naşa moartă?! Nu se poate!... A îngăimat ea pe 
când îşi acoperea cu palma gura şi bărbia. 

Am ridicat din umeri şi, după ce am lăsat-o să-şi 
mai revină din surpriză, am început să-mi fac meseria. 

— Doamnă Zamfir, când aţi văzut-o pe naşa 
dumneavoastră ultima oară? 

— Săptămâna trecută, când am fost cu toţii la 
ştrandul de la Herăstrău... 

— Ce înţelegeţi prin „toţi" ? 

— Că în afară de noi au mai fost şi soţii noştri... 

— Daca am înţeles bine, ieri după-amiază aţi vorbit 
la telefon cu naşa dumneavoastră. Aşa este? am 
întrebat-o, iar când ea m-a aprobat, am continuat: cine a 
sunat, ea sau dumneavoastră? 

— Eu. 

— Aţi putea preciza cât era ora? 

— Sigur! Fiind duminică şi gândindu-mă că ar putea 
dormi, am dat telefon numai după ce am văzut că ceasul 
arată ora cinci... 

— Despre ce aţi discutat? 

— Am vorbit de ploaia care ne dăduse planul peste 
ap, căci plănuisem să mergem din nou la ştrand. 

— Şi altceva? 

— Altceva nimic - a dat ea din umeri. 

— Soţul şi fiul ei se aflau acasă? 

— Nu, nu erau. 

— De unde ştiţi? 

— De la naşa... Fiindcă mi-a povestit vă moare de 
plictiseală, pentru că-i singură acasă. 

— Nu v-a spus unde sunt ceilalţi membri ai 
familiei? 

— Ba da... Mi-a zis că naşu' tocmai plecase la nişte 
prieteni, unde se va încurca în mod sigur la băutură iar 
despre Valy spunea că o sunase puţin mai înainte şi o 
anunţase că mai întârzie vreo două ore la „Ciclop”, unde 
se afla cu maşina pentru nu ştiu ce defecţiune. 

— V-a spus cine anume sunt prietenii la care se 
dusese soţul ei? 

A scuturat din cap că nu. 

— Îl cunoaşteţi pe lon, nepotul doamnei Chiran? am 
întrebat-o şi, văzând că ridică din umeri, am precizat: 
locuiește în Bacău. 

Cum ea m-a asigurat că habar n-are cine ar putea 
fi persoana despre care mă interesam, am rugat-o să-mi 
vorbească despre rudele şi prietenii mai apropiaţi ai 
familiei Chiran. 

Mi-a furnizat câteva nume şi adrese. 

— Aveţi cunoştinţă de faptul că între Valentin şi 
mama lui ar fi existat nişte neînţelegeri? M-am interesat 
făcând astfel o legătură cu declaraţia vecinei, care 
afirmase că în noaptea de sâmbăta spre duminică i-a 
auzit pe cei doi certându-se. 

M-a privit mirată şi a clătinat din cap. 

— Din câte ştiţi, familia Chiran avea în casă o sumă 
importantă de bani sau obiecte de valoare? 

— Tot ce ştiu este că, în urmă cu vreo lună, i-au dat 
lui Titi, care-i aviator pe undeva, prin provincie, treizeci 
de mii de lei ca să-şi contracteze o locuinţă. 

În final, am sondat marea cu degetul, întrebând-o 
dacă are vreo bănuială asupra autorului sau autorilor 
omorului. 

După cum era şi firesc, habar n-avea ! 

* 

Revenind în apartamentul victimei, Dan m-a 
informat că pusese deja sub urmărire maşina familiei 
Chiran, iar căpitanul Maier, terminând cu ridicarea 
amprentelor, se înapoiase la sediu. 

— Ai dat peste vreun obiect susceptibil să ne 
furnizeze amprentele lui Anton Chiran? 

— Cum întreaga familie a trăit în devălmăşie, n-am 
putut să-i indic căpitanului Maier nici un element care să 
dea vreo garanţie că poartă impresiunile celui de-al 
patrulea locatar. APROPO! UNDE NAIBII OR FI SOŢUL ŞI 
FIUL VICTIMEI ? şi-a amintit el să mă consulte, ţuguindu- 
şi buzele a mirare. Uite. Este trecut de ora opt seara... 

— a mai adăugat arătându-mi ceasul. 

— S-ar putea să fi rămas la rudele lor din Roşiori - 
am presupus. 

— Atât de mult? Mai cu scamă că ambii trebuiau să 
se prezinte astăzi la locurile lor de muncă... 

— Când te duci după vin, se cam întâmpla să 
deguşti un pic mai mult decât trebuie... Şi să te încurci - 
i-am răspuns cu subiînţeles. 

— Şi dacă chefuiala mai durează câteva zile, ce 
facem? Orbecăim fără să fi audiat tocmai persoanele din 
anturajul intim al victimei? 

— Cum martora pe care am vizitat-o mi-a furnizat 
numele rudelor la care au plecat, vom cere poliţiei din 
Roşiori să afle adresa acestora şi să-i anunţe pe 
„dispăruţii” noştri că trebuie să se înapoieze de urgenţă 
acasă - am zis, ducându-mă spre telefon pentru a şi face 
demersul respectiv. 

— Ţinând seama de faptul că este prea târziu 
pentru a ne continua investigaţiile în căutarea unor 
eventuali martori, i-am trimis acasă pe cei trei ofiţeri 
repartizaţi de secţia teritorială - m-a anunţat Dan, cu o 
dezinvoltură care indica fără nici cel mai mic echivoc că- 
mi bate şaua. 

— După ce transmit comunicarea, plecam şi noi... 
— i-am aprobat eu iniţiativa. 

DIN PĂCATE, NU PROBLEMA FLORILOR 
TREBUIA CLARIFICATA... 


— A mai apărut vreun membru al familiei? l-am 
întrebat pe subofiţerul care străjuia în ziua următoare 
uşa apartamentului Elenei Chiran. 

— Nu, domnule căpitan. lar colegul care mi-a 
predat postul azi-noapte mi-a zis să vă raportez că nici în 
timpul serviciului său nu s-a prezentat nimeni. 

Cât am mai zăbovit pe palier pentru a cere celor 
trei ajutoare repartizate de secţie să persevereze în 
activitatea de depistare a unor eventuali martori printre 
vecinii de imobil sau de stradă, şi-a făcut apariţia şi Dan. 

— Avem noutăţi? L-am întrebat, după ce-am intrat 
împreună în apartament. 

— Poliţia din Roşiori a luat legătura cu familia pe 
care le-ai indicat-o. Astfel, se confirmă că Anton Chiran 
urma să-i viziteze duminică pentru a lua două damigene 
cu vin... Dar n-a venit. Şi nici nu a comunicat că ar fi 
intervenit ceva. Oare dispăruţii noştri, în drum spre 
Roşiori, n-or fi fost implicaţi într-un accident rutier şi 
acum zac prin vreun spital? 

— Parcă spuneai că le-ai pus autoturismul sub 
urmărire - i-am reamintit. 

— Mda... Ai dreptate. Dacă ar fi apărut o astfel de 
situaţie, am fi fost anunţaţi de Circulaţie. Şi atunci, cu 
atât mai mult, unde au dispărut? 

— Asta mă întreb şi eu... — i-am mărturisit, pe 
când îmi ridicam umerii spre urechi. Cum singurul mod în 
care am putea ajunge atât pe urmele lor, cât şi pe ale 
autorului omorului sunt investigaţiile... Să ne apucăm de 
ele! Tu, după ce în prealabil faci o vizită pe la toate 
service-urile Ciclopului, te vei ocupa de contactarea 
rudelor şi relaţiilor victimei, iar eu voi discuta încă o dată 

cu fiul mai marc al Elenei Chiran şi voi trece pe la locul 
de muncă al celor doi dispăruţi... — am decis. 
* 


Spre seară, când am revenit în locuința familiei 
Chiran, l-am găsit pe Dan stând de vorbă în faţa uşii cu 
subofițerul de planton. 

— Ceva nou? l-am întrebat pe ultimul. 

— Nici o veste despre fiul şi soțul victimei - a 
răspuns Dan în locul lui. _ 

— Aşa-i.— l-a aprobat subofiţerul. In schimb v-a 
căutat domnul locotenent Radu. 

— Radu? am repetat, încercând să-mi amintesc cui 
ar putea aparţine acest nume. 

— Este unul din oamenii pe care ni i-a repartizat 
secţia - m-a lămurit Dan. Am şi discutat cu el. 

Cum între timp descuiasem uşa, i-am făcut semn 
lui Dan să mă urmeze. 

— La Ciclop, nimic. Acelaşi numitor şi în ceea ce 
priveşte discuţiile purtate cu rudele şi relaţiile victimei - 
mi-a raportat, de parcă ar fi vrut să reducă la minimum 
cuvintele unui anunţ dat la mica publicitate, ca să nu-şi 
golească prea mult buzunarele de parale. 

— Şi totuşi doi martori afirmă, în mod independent, 
că Elena Chiran le-ar fi spus că fiul ei mai mic se afla cu 
maşina la Ciclop, pentru o reparaţie... Şi dacă victima a 
făcut o confuzie? Poate n-a fost vorba de Ciclop, ci de 
unul din atelierele de reparaţii auto din sistemul 
cooperaţiei - am zis, încercând să găsesc o cauză a 
inadvertenţei. 

— Am luat în considerare şi o astfel de posibilitate. 
Aşa că, până la urmă, am colindat şi service-urile 
aparţinând de cooperativa „Automecanica”. Dar tot n-a 
ieşit nimic... 

— O explicaţie ar putea exista...— am început eu 
să gândesc cu glas tare. 

— Aşa mi-am spus şi eu. Dar ce folos? Dacă şi-a 
reparat maşina la "mica înţelegere", cu vreun mecanic ce 
nu e înregistrat în scripte, n-avem cum să-l depistăm - a 
reuşit el să ghicească raţionamentul pe care tocmai îl 
făceam. lar ceea ce mă intrigă - a continuat Dan după ce 
s-a asigurat că nu-l contrazic - este faptul că nimeni din 
rudele familiei nu-l cunoaşte pe lon din Bacău. 

— Intr-adevăr, e bizar. Mai cu seamă că nici fiul mai 
mare al victimei n-are habar cine ar putea să fie 
persoana care i-a fost prezentată martorului Clucescu 
drept nepot al lui Anton Chiran. 

— Poate că martorul nu i-o fi înţeles bine numele ? 

— Chiar dacă ar fi existat o confuzie asupra 
numelui, Constantin Chiran a fost formal când m-a 
asigurat că tatăl lui nu are nici un nepot şi nici vreun alt 
soi de rude la Bacău. 

— Atunci, cu atât mai mult, acest misterios 
personaj începe să devină teribil de interesant... Dar cum 
dăm de el? 

— Deocamdată, nu văd cum... — am admis cu 
regret şi am continuat: Tot ce-am putut obţine din vizita 
făcută la locul de muncă al lui Anton Chiran, au fost 
amprentele acestuia. Se aflau pe o sticlă de whisky 
Veritas, încuiată într-un dulap la care avea acces numai 
şeful popotei. l-am şi plasat-o lui Maier, pentru a stabili 
dacă printre urmele ridicate de la locul faptei există şi 
impresiuni digitale străine de cele ale membrilor familiei. 

— Una peste alta, după două zile de cercetare, ne 
aflăm exact ca la început... Ba mai mult ! Acum stăm şi 
mai prost! Deoarece în afara unei cercetări de omor, va 
trebui să ne ocupăm şi de dispariţia celor doi Chirani... 

Ce coincidenţă a dracului! A conchis Dan, strâmbându-se 
a nemulţumire. 

— Pentru o singură familie, un omor şi două 
dispariţii, aparent simultane, exclud posibilitatea unei 
coincidenţe. Prin urmare, ori ne ocupăm de omor, ori de 
dispariţia celor doi, cam tot aia ar trebui să fie... — mi- 
am dat eu cu presupusul, pe când privirea îmi poposea 
pe o carte groasă, aşezată deasupra vitrinei din 
sufragerie. 

Apropiindu-mă şi luând-o jos, am constatat mai 
întâi că era acoperită de un strat gros de praf, apoi că, 
ceea ce nu luasem drept carte, era de fapt un album cu 
fotografii. 

După ce Dan a adus o cârpă şi am şters albumul, 
am început să-l răsfoim. Nu ne-a trebuit prea mult pentru 
a constata că era o colecţie de poze ce reprezenta o 
evoluţie cronologică a familiei Chiran. Cum pe victimă şi 
pe fiul cel mare al acesteia îi văzusem deja, ne-am 
concentrat atenţia asupra ultimelor fotografii ale tatălui 
şi fiului, care se încăpăţânau să-şi păstreze anonimatul. 
Primul avea în jur de cincizeci de ani, înălţimea potrivita, 
foarte corpolent, capul aproape rotund, iar părul, de 
culoare închisă, era rărit până la chelie în zona frontală. 
Al doilea era înalt, bine legat şi părea să aibă până în 
douăzeci de ani. Părul, blond şi ondulat, încadra o figură 
cu trăsături regulate şi avea ochii de culoare deschisă. 

— Dacă vom continua să batem pasul pe loc, 
probabil că va trebui să identificăm şi să discutăm cu 
toate persoanele care apar imortalizate alături de familia 
Chiran - a zis Dan, plimbându-şi un deget peste figurile 
ce-i anturau pe protagoniştii albumului, în diferite 
ipostaze. 

Aprobându-l în tăcere, am extras ultimele două 
fotografii ale dispăruţilor şi i le-am înmânat. 

— Pentru ca punerea sub urmărire să fie completă, 
le dai la multiplicat şi le transmiţi o dată cu 
semnalmentele lor - i-am recomandat, pe când puneam 
albumul la loc, deasupra servantei. 

În timp ce-şi vâra fotografiile în portofel, Dan şi-a 
continuat ideea. 

— Ar fi firesc ca printre mutrele care apar în album 
să figureze şi cea a lui „lon de la Bacău”. 

— Aşa-i. Dar cum să-l depistăm între sutele de 
bărbaţi care apar în fotografii? m-am consultat cu glas 
tare. 

— Aplicând sfânta noastră rutină: pe măsură ce-i 
identificăm pe unii, le cerem relaţii despre ceilalţi, care 
se aflau în compania lor. Astfel, prin excluderi succesive, 
am putea ajunge la lon, adică ultima persoană care, din 
câte ştim, ar fi văzut victima în viaţă - mi-a sugerat el. 

— Ai dreptate! am zis, mai înainte de a mă 
răzgândi. Ba nu! Tactica pe care o propui presupune o 
mare risipă de timp şi aşa ceva nu prea avem de irosit. 
De aceea aplicăm metoda scurtcircuitării... — m-am 
decis, ducându-mă să iau albumul din locul în care abia îl 
pusesem. 

* 

Primul drum ne-a dus la noua locuință a fiului mai 
mare al victimei, dar fără ca să obținem ceea ce ne 
interesa. Albumul cu fotografii nu l-a putut ajuta să-şi 
reîmprospăteze memoria şi să ne indice chipul individului 
pe care-l căutam. Ba mai mult, a mai repetat o dată că, 
dacă tatăl lui ar fi avut vreun nepot, fie el chiar şi la 
Bacău, ar fi trebuit să ştie şi el. Prin urmare, el n-avea 
habar despre o astfel de rubedenie. 

Întrucât acest eşec nu putea să afecteze un 
optimism care oricum nu mă încerca, am pornit în 
căutarea lui Aurel Clucescu. Şi nu mi-a fost uşor, 

deoarece, pentru a-i putea da de urmă, a trebuit să 
colind patru case de oficiere a căsătoriilor, împrăştiate 
prin tot atâtea sectoare ale Capitalei. lar când, în sfârşit, 
i-am pus sub nas albumul cu fotografii, n-a avut nevoie 
de prea mult timp pentru a mă anunţa că n-a văzut nici o 
figură care să aducă cu cea a tipului pe care-l cunoscuse 
sâmbătă după-amiaza în casa familiei Chiran. 

Cum orice comentariu era de prisos, de îndată ce 
ne-am urcat în maşina de serviciu şi Vartunian ne-a 
întrebat care este următoarea destinaţie, am întors capul 
spre Dan şi l-am consultat: 

— Parcă spuneai că locotenentul Radu ţi-a raportat 
ceva, nu-i aşa? 

— A, da! s-a decis el, după ce în prealabil s-a 
încruntat, ca urmare a efortului ce-l făcuse pentru a-şi 
aduna gândurile. Zicea că a depistat un prieten apropiat 
al fiului mai mic al victimei. 

— Ai adresa acestui martor? 

După ce a dat din cap a confirmare, i-am cerut să-i 
explice şoferului nostru unde intenţionam să ajungem. 

* 


— Vă numiţi Ilie Ganţu? l-a întrebat Dan pe tipul 
care ne-a deschis uşa, un tânăr lung şi deşirat, îmbrăcat 
cu un maieu bleumarin şi nişte blue-jeans peticiţi şi albiţi 
de uzură. 

El a confirmat că este chiar persoana pe care o 
căutăm şi eu i-am spus cine suntem şi cu ce ocazie ne 
aflăm în faţa lui. 

— Sigur că-l cunosc pe Valy. Vă rog să intraţi... — 
s-a grăbit el să ne invite, deschizând uşa până la perete. 

— Pe Valentin îl cunoaşteţi ca vecin sau sunteţi 
chiar prieteni? am vrut să ştiu, după ce am fost conduşi 
într-o încăpere mobilată sărăcăcios şi ne-am aşezat pe 
scaune, lângă o masă albastră, de bucătărie. 

45 


— Suntem buni prieteni. De altfel, în afară de faptul 
că suntem vecini, am fost şi colegi de şcoală, din clasa a 
cincea până într-a opta, când eu m-am retras pentru a 
învăţa o meserie. Ştiţi, sunt şofer de autobuz, la ITB, pe 
linia... S-a declanşat el, mândru de parcă ne-ar fi 
informat că este comandantul vehiculului spațial 
Columbia. 

— Excelent! Asta înseamnă că ne puteţi ajuta - am 
apreciat, de fapt întrerupându-l pentru a-i stăvili de la 
început tendinţa de aluneca spre logoree. Când l-aţi 
văzut ultima oară pe Valentin? 

— Sâmbătă seara, în faţa restaurantului Cina. 

— La ce oră? l-a întrebat Dan. 

— Cred că era în jur de nouă. 

— V-a spus ce făcea acolo? 

— Nu, pentru că nici n-am stat de vorbă. Ştiţi, eu 
eram cu o fată, iar el discuta cu un amic de-al lui. Ne-am 
salutat şi atât. 

— Cunoaşteţi cumva persoana cu care l-aţi văzut ? 
l-am luat eu iar în primire. 

— Sigur. De fapt lucrează împreună la aceeași 
cooperativă şi ştiu că se numeşte Ghiţescu Aurel... 

— Ghiţescu sau Clucescu? 

— Aveţi dreptate! s-a grăbit el să mă aprobe, 
pentru ca apoi să continue nesigur: Cred că-l cheamă aşa 
cum aţi spus dumneavoastră... În orice caz, prenumele 
lui este Aurel. 

Cum discutasem deja cu Aurel Clucescu, n-am avut 
motive să mai insist asupra subiectului şi l-am luat altfel. 

— După cum probabil aţi şi aflat mama lui Valentin 
a fost găsită omorâta, iar noi nu reuşim să-l găsim pentru 
a-i aduce la cunoştinţă această nenorocire. Aveţi cumva 
vreo idee despre locul unde ar putea să fie? 

Mai întâi gânditor, a ridicat din umeri, apoi, 
luminându-se la faţă, a dat din cap şi a început să 
vestească: 

— Noi nu ieşim prea des împreună, pentru că 
lucrez în ture, iar el este ocupat noaptea eu fotografiind 
prin restaurante. Tot ce pot să vă spun este că, aseară, 
am fost cu el la o tipă pe care o cunoştea şi s-a lăsat cu 
cafteală. 

— Când a avut loc acest incident? 

— În urmă cu vreo săptămână... 

— Vă rog să ne povestiţi ce s-a întâmplat în 
noaptea aceea - i-am cerut cu interesul sporit, deoarece 
trebuia să admit că întâmplarea la care se referea, fiind 
de dată recentă, ar fi putut să nu fie străină de dispariţia 
lui Valentin Chiran. 

— Păi, ce să fie?... Întâlnindu-mă cu Valy pe stradă, 
ne-am dus să bem o bere. Apoi, din vorbă în vorbă, am 
început să discutăm despre femei şi el mi-a spus că areo 
tipă la care am putea să rămânem amândoi până 
dimineaţă. Cum el spunea că tipa e mişto, am cumpărat 
din restaurant trei sticle cu vin şi am plecat s-o facem 
lată... 

— Ce oră era? a întrebat Dan. 

— Când am ajuns la tipă, cred că era aproape de 
miezul nopţii. Stătea al dracului de departe... Tocmai 
spre capătul şoselei Colentina... 

— Şi ce s-a întâmplat când aţi ajuns la destinaţie ? 
l-am întrebat pentru a-l menţine la subiect. 

— Păi... După ce Valy a bătut într-un geam, în loc 
să ne deschidă uşa gagicuţa despre care-mi povestite, şi- 
a făcut apariţia o matahală care ne-a întrebat de ce-l 
sculăm din somn. lar Valy, care era deja cu chef de la 
bere, în loc s-o cârmească şi să spună c-a greşit adresa, 
i-a zis în băşcălie că i s-a făcut dor de o femeie frumoasă. 

Tipul ne-a poftit în casă şi, de cum am intrat, i-a ars o 
directă atât de puternica, încât Valy s-a întins lat pe 
duşumea. Apoi tipul, văzând că Valy a leşinat, s-a speriat 
şi a început să strige: „Vasilico ! Vasilico ! Adu nişte apă 
că dă Valy în primire !". După ce a apărut tipesa cu o 
cană cu apă şi a aruncat-o peste Valy, am văzut că era 
într-adevăr foarte mişto... — a apreciat el, ducându-şi 
două degete împreunate spre gură şi pupându-le 
zgomotos pentru a-şi sublinia admiraţia. 

— Ce s-a mai întâmplat, după ce amicul 
dumneavoastră şi-a revenit? l-am întrebat, pentru a-l 
trezi din reveria ce i-o provocase gândul la „tipesă”. 

— Păi, matahala l-a ajutat pe Valy să se ridice de 
pe dușumea şi i-a propus să se împace. Valy a fost de 
acord şi cerându-mi să scot cele trei sticle cu vin din 
sacoşă, ne-am pus cu toţii pe tras la măsea. 

— A băut şi femeia? s-a interesat Dan, teribil de 
amuzat. 

— Oho! şi încă cum!... Ce mai, era femeie de 
comitet ! Şi sunt convins că, dacă n-am fi dat de bărba-su 
acasă, ne-am fi distrat de minune în trei... 

— Deci - l-am întrerupt din nou din visare - până la 
urmă disputa s-a transformat într-o agapă plăcută şi aţi 
plecat în relaţii prieteneşti de acolo. Nu? mi-am dat cu 
presupusul pentru a pune punct unei discuţii care n-avea 
cum să ajute anchetei. 

— Aşa ar fi trebuit să fie, da' n-a fost - m-a 
contrazis lunganul. Că Valy, începând să amestece vinul 
cu berea pe care o băusem la restaurant, s-a afumat atât 
de bine, încât s-a apucat s-o pipăie pe gagică pe sub 
masă. Până la urmă, matahala s-a prins şi, şucărindu-se, 
l-a azvârlit pe Valy afară din casă şi i-a spus că, dacă-i 
mai dă târcoale nevesti-si, îl face harcea-parcea... Şi nu 
vă mai spun cât a trebuit să mă lupt cu Valy, care voia să 

se întoarcă să-l ardă pe tip. Da' eu n-am vrut să-l las, 
pentru că eram sigur că ăla l-ar fi rupt dacă-i mai suna o 
dată la uşă... 

— Deci aţi plecat şi conflictul s-a stins - am conchis 
eu. 

— Exact. Numa' că Valy îmi zicea pe drum că nu 
lasă el bucăţica din mână şi că peste câteva zile va trece 
iar pe la tipesă pe acasă, pentru că i se fâlfâie de bărba- 
su. lar acum, dacă dumneavoastră îmi spuneţi că nu 
reuşiţi să daţi de Valy, eu îmi zic că s-o fi dus din nou la 
gagicuţă şi huiduma l-o fi prins la înghesuială şi nu l-a 
mai iertat - a zis, apropiindu-şi pumnii şi răsucindu-i în 
sens invers, într-un gest care putea simboliza frângerea 
gâtului la un pui de găină. 

— Valentin îl cunoştea pe soţul femeii? 

— Nu. Atunci s-au văzut pentru prima dată. 

— Şi totuşi, din relatarea pe care aţi făcut-o, a 
rezultat că, după ce amicul dumneavoastră a fost lovit şi 
a leşinat, adversarul lui i-ar fi strigat nevestii să aducă 
apă pentru că „dă Valy în primire”. Deci ştia pe cine a 
făcut knock-out. 

Ezitând, lunganul a ridicat din umeri pentru a ne 
asigura că nici el nu-şi poate explica inadvertenţa. 

Cu toate că nu vedeam prea clar ce legătură ar fi 
putut exista între conflictul relatat şi uciderea mamei 
unuia dintre beligeranţi, mi-am spus că în meseria mea, 
mai mult ca în oricare alta, nu se ştie niciodată de unde 
sare iepurele. 

— Cum se numeşte familia despre care mi-aţi 
vorbit? l-am întrebat, pe când îi făceam semn lui Dan să- 
şi noteze răspunsul, deoarece l-am văzut desenând din 
plictiseală nişte figuri cabalistice. 

— Pe femeie o chema Vasilică şi pe bărba-su, Ali. 


49 


— Şi numele de familie? l-a întrebat Dan, 
disimulându-şi un căscat. 

A răspuns printr-o clătinare din cap. 

— La ce adresă locuiesc? m-am interesat eu. 

— Imi pare rău, însă nu cunosc adresa exactă... 

— a spus, privindu-mă cu regret. Da' tot ce pot să 
vă spun este că, dacă doriţi, eu pot să vă duc la fix până 
la casa lor - s-a angajat el cu solicitudine. 

— Atunci vă rog să veniţi cu noi - l-am invitat, în 
pofida faptului că Dan, gândindu-se probabil la lipsa de 
perspectivă a pistei pe care mă hotărâsem s-o urmez, mă 
privea plin de dezaprobare. 

* 

După ce am străbătut aproape toată şoseaua 
Colentina, am virat la dreapta pe drumul care duce spre 
spitalul Fundeni şi, după câțiva zeci de metri, ghidul 
nostru i-a arătat lui Vartunian o gospodărie, pe partea 
stângă. 

Lăsându-l pe însoţitorul nostru cu şoferul, am 
coborât din maşină. 

In spatele unui gard din scânduri, am văzut doi 
pomi, un puț american şi o femeie până în douăzeci de 
ani, care turna apă cu găleata într-o strachină, sub ochii 
apatici ai unor găini amorţite de căldura toridă a amiezii. 

Sesizând prezenţa noastră în spatele porţii, a 
ridicat capul şi ne-a privit întrebător. Era arămie de la 
natură, figura ovală, cu trăsături regulate şi părul, bogat 
şi negru, ii cădea ca o cascadă până dincolo de şolduri. 
Purta o rochie dintr-un material încărcat cu flori roşii şi 
galbene, ce nu-i acoperea nici jumătate din coapse şi era 
încălţata cu o pereche de sandale atât de înglodate, încât 
nu se mai putea stabili culoarea lor originară. 

Văzând că-i fac semn cu degetul, a pus găleata pe 
marginea puţului şi s-a apropiat, ceea ce mi-a permis să 
constat că avea ochii mari, negri şi teribil de surâzători. 

— Suntem de la poliţie şi am vrea să stăm de vorbă 
- am informat-o. 

De îndată ce a aflat care ne este meseria, zâmbetul 
i s-a transformat într-un rictus şi s-a interesat: 

— Da' despre ce? 

—  Discutăm peste gard? a consultat-o Dan, 
arătându-i legitimaţia pentru a fi mai convingător. 

Fără nici o tragere de inimă, a meşterit la zăvorul 
din spatele porţii şi a deschis-o. 

— ÎI căutam pe Valy - am luat-o repede, de îndată 
ce am intrat în curte. 

— Pă cineee?! s-a mirat ea. 

— Pe Valentin Chiran. 

— Asta cine-o mai fi? s-a arătat ea şi mai mirată. 

— la uită-te bine aici! Poate că totuşi ştii cine este? 
a intervenit Dan, vârându-i sub nas fotografia fiului mai 
mic al Elenei Chiran. 

Şi-a coborât ochii spre poză şi, în următoarea 
fracțiune de secundă, ne-a anunţat cu toată convingerea: 

— Da' nu-l cunosc bre ! 

Eşti sigură ? am întrebat-o pe când îmi spuneam 
că urmare a unei confuzii, martorul nostru ne 
condusese la o altă adresă 
— Da' cum să nu fiu, dacă acu' văz pentru prima 

oară chipu' lu' băiatu' ăsta frumos ? 

Cum  mutrişoara ei nu-mi inspira prea multă 
încredere, mi-am spus că n--ar strica dacă înainte de a 
dispune retragerea noastră aş apela la unicul mijloc de 
verificare pe care-l aveam. În consecinţă, i-am făcut 
semn lui Dan să rămână pe loc, iar eu m-am întors şi am 
pornit spre maşina de serviciu. 

— O cunoşti ? l-am întrebat pe Ilie Ganţu, când am 
ajuns cu el în faţa porţii. 

— Săru'mâinile ! Sigur că ne cunoaştem! Dânsa e 
doamna Vasilica - a răspuns martorul, atât de extaziat, 
de parcă amfitrioana noastră ar fi fost cel puţin ultima 
câştigătoare a titlului de „Miss Univers” 

— Dumneata îl cunoşti? Am întrebat-o şi pe 
bruneţică. 

— Nu io nu-l ştiu... — a declarat ea fără nici o 
convingere după ce, în prealabil, s-a uitat înspăimântată 
către însoţitorul meu. 

— Cum nu mă cunoaşteţi? a contrat-o Goanţă, în 
timp ce zâmbetul lui plin de admiraţie s-a transformat 
într-un aer de surprindere. Nu vă amintiţi c-am fost la 
dumneavoastră cu Valy şi am băut împreună trei kile de 
vin de Drăgăşani ? 

— Fugi d-acilea dom'le că io nu te cunosc! i-a 
întors-o ea, privindu-l dispreţuitor. Cine ştie pe unde ai 
tras 'mneata la măsea şi acu-mi aduci poliţia pă cap c-ai 
fi băut la mine ? Ce, nu ţi-e ruşine? 

Cum ambii erau foarte convingători în afirmaţiile 
lor. Total contradictorii, m-am decis să aflu care din ei 

— Cum te numeşti? am întrebat-o pe femeie. 

— Pomană. 

— Pomană - l-am auzit pe Dan repetând amuzat 

— Pomană şi mai cum? am insistat. 

— Vasilica. 

Apoi m-am interesat dacă era căsătorită şi, întrucât 
a confirmat, am rugat-o să-mi spună cum îl cheamă pe 
fericitul ei consort. 

— Ca pă mine ! s-a arătat ea mirată de lipsa mea 
de perspicacitate. Tot Pomană. 

— Şi numele lui mic, care este? a intervenit Dan, 
pricepând cam pe unde aş fi vrut să ajung. 

— Alexandru. 

Era în regulă. Cum diminutivul putea să fie Alec sau 
chiar Ali, rezulta că martorul care ne însoțea ştia ce 
vorbea când susţinea că avusese de-a face cu familia 
Pomană. Având în vedere faptul că o verificare 
suplimentară nu putea face rău nimănui, m-am întors 
către llie Ganţu şi l-am consultat, arătând spre casa din 
spatele femeii: 

— Crezi că ai putea să ne descrii încăperea în care 
s-au petrecut faptele pe care ni le-ai povestit? 

Fără cea mai mică ezitare, a început să ne 
înfăţişeze felul în care era mobilată camera în care 
fuseseră primiţi. Când a ajuns şi la amănuntul că 
deasupra patului se afla un tablou, pe care era pictată o 
brunetă grasă şi deşuchiată, l-am oprit. 

— Ai auzit ce spune domnul? am consultat-o pe 
Vasilica Pomană. 

— Minte ! Ăsta n-a fost niciodată la mine în casă ! 
s-a grăbit ea să mă asigure. 

— Fără baliverne! Răspunde la întrebarea domnului 
căpitan ! A repezit-o Dan. În casa ta există sau nu 
încăpere ca cea descrisă de martor? 

— Nu esistă, dom' hofiţer! a jurat ea, punându-şi 
palmă pe piept şi continuând cu înfocare: Hăsta minte ca 
să-mi facă rău... Hardă-te-ar focu' dă bagabont ! 

— Ba pe tine, baragladina dracului! s-a enervat 
ghidul nostru, uitând că nu cu mult timp înainte o mânca 
din ochi de admiraţie. 

Întrucât femeia, puternic afectată de afrontul ce i 
se făcuse, s-a repezit cu unghiile spre ochii indignatului 
nostru martor, m-am vârât între ei şi i-am îndepărtat cu 
ambele braţe. 

— Aţi auzit?! Hăsta face ură de rasă! m-a avertizat 
ea. 

— Gata cu prostiile! am zis foarte supărat, deşi, de 
fapt, scena mă amuzase. Pentru a putea şti care are 
dreptate, trebuie să vedem dacă în locuinţa dumitale 
există vreo cameră care seamănă cu cea descrisă de 
dânsul. Eşti de acord să ne conduci prin casă pentru a 
face această verificare? 

— Da' chărtie de la procoror aveţi? m-a chestionat 
bătăioasa gazdă cu ochii îngustaţi ca tăişul unei lame de 
ras. 

— Nu... Însă acesta este singurul mod prin care s-ar 
putea demonstra, aşa cum ai afirmat, că martorul nostru 
minte... — am luat-o eu cu uşurelul, ca la Ploieşti. 

— Dacă n-aveţi chărtie, n-aveţi ce căta în casa 
mea! mi-a adus ea la cunoştinţă, în timp ce-mi arăta cu 
braţul drept poarta, într-un gest care putea fi înţeles 
chiar şi fără a fi însoţit de nişte instrucţiuni de folosire. 

Cum tot ne aflam la capitolul gesturilor, am făcut şi 
eu unul care trebuia să pară a indiferenţă şi i-am 
explicat: 

— Atunci iată ce vom face... În timp ce noi o să 
rămânem aici în curte şi vom mai discuta despre una- 
alta, colegul meu va pleca la Procuratură pentru a aduce 
o autorizaţie de percheziţie domiciliară. Aşa e bine? 

— Da' dă ce v-aţi supărat, dom' hofiţer? m-a 
întrebat ea, zâmbindu-mi cu candoare, exact când Dan a 
deschis poarta pentru a ieşi în stradă. Că io-s femeie 
cistită şi n-am nimica dă hascuns... Şi, dacă vreţi matale, 
io vă dau voie în casa mea şi fără chărtie... Că păreţi om 
chumsăcade... 

Având în vedere faptul că se dovedise o bună 
cunoscătoare a prevederilor codului penal, mai înainte de 
a o urma în casă, am pus-o să scrie o declaraţie prin care 
îşi dădea asentimentul la efectuarea verificării. Nu de 
alta, dar nu-mi doream să mă trezesc ulterior cu o 

reclamaţie pentru violare de domiciliu, cum au mai păţit 
alţi colegi de-ai mei care, din prea multă încredere în 
semenii lor, au uitat un proverb ce avertizează, fără 
echivoc, că verba adesea volant. 

— Asta-i camera în care am băut! Mi-a comunicat 
Ilie Ganţu cu satisfacţie, de cum am păşit pragul casei. 

Urmare a descrierii pe care deja ne-o făcuse, aş fi 
ştiut că am nimerit unde trebuia, chiar şi fără o 
confirmare suplimentară. 

Am aruncat o scurtă privire spre tabloul care o 
reprezenta pe „fermecătoarea” femeie goală şi mi-am 
lăsat ochii pe patul de sub el. Astfel am putut să admir 
trei buchete de garoafe de nişte dimensiuni cum nu mai 
văzusem vreodată. 

— Întrucât martorul a descris cu precizie această 
încăpere, este evident că el a mai fost în această casă. In 
consecinţă, te avertizez că inducerea în eroare a 
organelor de anchetă se pedepseşte cu închisoarea! De 
ce ai încercat să ascunzi adevărul? 

— Pentru ce ne-ai minţit? a tunat Dan peste umărul 
meu, pentru a mă susţine. 

— Pentru că-s o păchătoasâ... Fiin-că io de mic-am 
fost o marc mhincinoasâ... Da' vă jur că acu' vă zic numa' 
hadevăru'... s-a angajat ea, începând să plângă cu nişte 
lacrimi pentru care ar fi putut s-o invidieze chiar şi cel 
mai talentat actor dramatic din înzestrata tagmă a 
crocodililor. 

Oarecum surprins de faptul că s-a decis atât de 
brusc să ne spună „hadevâru", l-am rugat pe martor să 
se înapoieze la maşină. După ce acesta a ieşit din casă, 
vădit lezat de faptul că-l lipseam de satisfacția de a 
asista la întreaga discuţie, i-am cerut femeii să ne spună 
tot ce ştia despre Valentin Chiran. 

— Pă Valy l-am chunoschut acu' vrun an sau doi, pă 
când Ali, bărbatu-miu, mai iera încă-n puşcărie... 

— Pentru ce-a fost închis? a întrebat-o Dan. 

— Pen-că a fost şofer şi-a şutit benzină... Dă fapt 
nu iel, ci hoţii. D-au dat vina pă iel şi aşa a stat patru ani 
şi vro jumate la pârnaie... 

— Bine, bine. Acum povesteşte-ne în ce relaţii erai 
cu Valy? am readus-o la subiect, pentru că încă de pe 
vremea când eram copil nu mă mai dădeam în vânt după 
basme. 

— Păi în ce relaţii să fim? Dă dragoste ! La început 
venea mai des, p-ormă mai rar, c-avea şi iel trebi... Da' 
iera foarte iubăreţ şi-mi plăcea mult dă iel... 

— Înainte de a veni însoţit de tânărul pe care l-am 
trimis la maşină, când a mai fost la dumneata? 

— Cu v-o şase luni mai 'nainte. Pen-că i-am zis că 
nu mai ţine... Că peste două zile să liberează bărbatu- 
miu din puşcărie. Şi d-aia chiar m-am mirat că ce s-a- 
ntâmplat acu' câteva zile dă se făcu de apăru' iară... 

Am întrerupt-o din nou şi am pus-o să-mi relateze 
ce s-a întâmplat în noaptea în care se consumase 
conflictul dintre Valentin şi bărbatul ei. Întrucât modul în 
care interpreta ea evenimentul nu era departe de cel 
descris de llie Ganţu, n-am avut motive să insist. 

— Soţul dumitale îl cunoştea pe Valentin ? m-am 
interesat. 

— Nuuu! Da' dă unde? 

— lar minte! s-a răstit Dan la ea. 

— Să-mi shară ochii dacă mint! a protestat ea, 
închinându-se cu toată convingerea. 

— Atunci cum se explică faptul că după ce l-a lovit 
pe Valy şi acesta a leşinat, soţul dumitale te-a strigat să 
aduci apă că "moare Valy" ? De unde ştia cum îl cheamă, 
dacă nu-l cunoştea? 

— Păi nu-l cunoştea, da' i-am vorbit io dă iel când a 
eşit dă la pârnaie. Şi când l-a văzut pă Valy bătând 
noaptea-n uşă, nu i-a fost greu să-şi zică că-i chiar Valy... 

— Nu înţeleg - am recunoscut cu sinceritate. 
Pentru ce te-ai apucat să-i spui soţului dumitale că în 
lipsa lui, ai avut alt bărbat şi cine anume era acesta? 

— Pen-că Ali nu mă dusese încă la primărie când l- 
au băgat la puşcărie. Şi atunci, ca să-l chonving io i-am 
zis că mă ia Valy, dă nu mă ia iel. Abia după aia s-a 
grăbit să-mi pună pirostriile - mi-a zâmbit ea cu şiretenie. 

De teamă că stratagema la care apelase m-ar 
putea face să izbucnesc în râs, mi-am lăsat ochii spre 
pachetele cu garoafe şi am întrebat-o fără s-o privesc: 

— Acum vreau să ne spui ce s-a întâmplat după ce 
Valentin a revenit la dumneata, adică la ultima lui vizită! 

— Păi nu v-am zis că... 

— Lasă balivernele ! Ce s-a întâmplat când Valentin 
s-a întors singur, adică fără prietenul lui? i-a cerul Dan cu 
o asprime calculată. 

— Da' v-am spus tot... iel a venit şi bărbatu-miu l-a 
văzut că mă pipăia pă sub masă şi s-a şucărit... Pă iel l-a 
dat afară cu pretenu' lui cu tot şi, după ce-a plecat iei, m- 
a luat pă mine la poceală. Că dă ce stăteam ca vaca când 
Valy-mi umbla pă sub fustă... 

Întrucât urma lui Valentin Chiran se pierdea de luni 
dimineaţa, iar din câte stabilisem noi, prin martori, 
duminică după-amiaza s-ar fi aflat cu autoturismul într-un 
service, rezulta că dispariţia acestuia se petrecuse în 
acest interval de timp - am raţionat eu, mai înainte de a 
o întrerupe: 

— Te rog să-mi spui ce ai făcut în după-amiaza zilei 
de duminică şi în noaptea care a urmat 

— Păi ce să fac?... Am stat cu bărbatu-miu - mi-a 
replicat ea, arătându-se mirată. 

— Adică vrei să spui că Valy n-a venit duminică la 
tine? i-a întors-o Dan, adoptând un ton din care trebuia 
să reiasă că în spatele întrebării lui se ascundea o cursă 
mare cât un munte. 

— Să-mi shară ochii din cap, dacă l-am mai văzut 
pă Valy din noaptea în care s-a şucărit bărbatu-miu ! ne-a 
asigurat ea, reîncepând să se închine cu toată 
convingerea. Ce, dacă venea, nu vă spuneam? 

— Dar cu fratele lui, aviatorul, ai făcut cunoştinţă? 
am întrebat-o, cu intenţia de a mă edifica asupra 
viabilităţii pistei pe care ne aflam. 

— N-o, nu-l chunosc. 

— Dar pe mama lui? 

— Da' dă unde s-o chunosc? m-a consultat, ridicând 
din umeri a mirare. 

— Cum de unde? a intrat şi Dan în joc. De la Valy, 
când te-ai dus la el acasă. 

— Da' dă ce trebuia să merg la iel, când io aveam 
casa mea? lel nu m-a chemat şi io n-am avut dă ce mă 
duce... 

— Ce tupeu are?! m-a luat Dan drept martor. Acum 
o să susţină că nu ştie nici pe unde locuieşte Valy ! 

— Să-mi shară ochii dacă ştiu! s-a jurat ea. Ba nu, 
că mint! Parcă-mi zicea odată că stă prin chartieru' 
Berceni. Da' nu-s tocma' sigură. 

— Noi avem treabă cu Valy şi nu putem să dăm de 
el. Ai cumva vreo idee pe unde l-am putea găsi? am 
consultat-o. 

Mi-a răspuns printr-o clătinare din cap. 

— Dar ce prieteni avea, ştii? 

— Da de unde? Că atunci când venea pă la mine 
era tare secret. Numa' beam şi făceam dragoste...— m-a 
asigurat ea cu dezinvoltură. 

— Atunci de ce ai încercat la început să ascunzi că-l 
cunoşti? am întrebat-o, cu toate că adulmecasem motivul 
tentativei ei de a ne induce în eroare, încă de când 
intrasem în casă. 

— Pen-că am crezut că Valy a făcut reclamaţie la 
poliţie c-a fost caftit la mine... Şi n-am vrut ca bărbatu- 
miu să-nfunde iar puşcăria. 

— Şi cu florile astea ce-i? am zis, arătând spre 
buchetele de garoafe de pe pat. 

— Păi ce să fie? a tresărit ea, neplăcut surprinsă, 
pentru a continua imediat cu o  nepăsare 
neconvingătoare. Sunt pentru nunta lu' shor-mia mai 
mică. 

— Atât de multe? m-am făcut eu că mă mir. 

— Daaa... Că aşa-i la noi, la ţigani... Se aduce 
multe flori. 

— Bravo! Asta-i un obicei foarte frumos. Şi cam 
câte garoafe sunt aici? Am arătat eu spre buchete. 

— V-o sută şi ceva... — a răspuns, făcând un gest 
de bagatelizare. 

— Eu cred că sunt mai multe. la să le numărăm... 

— Dacă puneţi mâna pă iele să le numărați, mi le 
stricaţi! a protestat ea, în timp ce Dan mă cerceta cu 
privirea, să vadă dacă nu cumva glumesc. 

Pentru a-l convinge de contrariu, m-am apropiat de 
pat şi am început să număr florile dintr-unul din buchete. 
Un sfert de oră mai târziu, stabilind că într-o legătură se 
aflau o mie de garoafe, m-am declarat edificat 

— Sunt trei mii - am zis, întorcându-mă spre ea şi 
întrebând-o cu nevinovăție: oare nu sunt totuşi prea 
multe? Fie chiar şi pentru o nuntă cum spuneai că se 
obişnuieşte pe la voi. 

— Nu, dom* hofiţer! Pentru o shoră frumoasă, cum 
îi a mea, e chiar prea puţine. Dacă vreţi, vă fac 

cunoştinţă cu ia, s-o vedeţi şi matale ce frumoasă-i - mi-a 
propus, zâmbindu-mi cu complicitate. 

— Şi de unde le-ai luat? 

— Le-am cumpărat 

— De unde? 

— Dă la o ţigancă. 

— Numele şi adresa ei! i-a cerut Dan, pricepând 
despre ce era vorba în propoziţiune. 

— Da' dă unde să ştiu?... Că n-o cunosc!... Am 
văzut-o pă stradă cu garoafe şi am întrebat-o dacă e de 
vânzare şi ia a zis că da. Apoi, după ce ne-am tocmit, i- 
am dat biştarii şi gata | 

Deşi la explicaţia ei a adăugat şi o pronunţată doză 
de sinceritate, suficient de convingătoare pentru a-l 
determina chiar şi pe Toma necredinciosul să o lase 
baltă, la mine n-a avut succesul pe care şi l-ar fi dorit ea. 
În consecinţă, discuţia noastră s-a mai prelungit încă 
vreo oră, timp în care am stabilit modul în care funcţiona 
„afacerea". O afacere pe cât de simplă, pe atât de 
eficientă. La un capăt al acesteia, o întreprindere 
horticolă din Ploieşti, la celălalt, unităţile care vindeau 
flori în Bucureşti, iar la mijloc..., drăgălaşa noastră 
interlocutoare. 

— Deci maşina cu flori, mai înainte de a intra în 
Bucureşti, se oprea în faţa casei tale şi îţi lăsa plusul de 
flori neînregistrat în actele maşinii. Aşa este? a întrebat-o 
Dan, care începuse să-i scrie declaraţia. 

Teribil de indispusă, a confirmat prin înclinarea 
capului. 

— La ce interval de timp venea această maşină să- 
ţi aducă flori? m-am interesat. 

— La două zile... 

— Şi câte flori îţi lăsau? 

— Păi. După cum reuşea şi ei să şutească... Cam 
vreo două sau trei mii. 

— Cât le plăteai pentru o garoafă? 

— Un franc. 

— Şi tu cu cât o revindeai ? 

— Cu doi - mi-a spus ridicând din umeri într-un 
gest care trebuia să-i sublinieze modestia. Tot un franc 
câştigă şi ţiganu' care le lua de la mine şi le împărțea la 
florăresele dă pă stradă, care le vindea cu patru sau cinci 
lei, după client. 

— Soţul tău cu ce se ocupă acum? 

— E tot şofer, da' în provincie... 

— La Ploieşti? am întrebat-o cu o vagă bănuială. 

— Da, aşa-i ! a admis ea, mirată de perspicacitatea 
mea. 

— Nu cumva lucrează chiar la întreprinderea 
horticolă? 

Indispusă, a lăsat capul în jos şi a omis să-mi mai 
răspundă. 

— Atunci nu înţeleg. Dacă era o afacere de familie 
cui mai plăteai un leu pe garoafă? 

— Nu ieu plătiam banii, ci bărbatu-miu... La ăia 
care-i dădeau mai multe flori decât scria pă hârtie. 

— E posibil? a zis Dan, privindu-mă aiurit. Păi daca 
furau la fiecare două zile câte trei mii de garoafe, 
înseamnă că lună de lună îşi băgau în pungă câte 
patruzeci şi cinci de mii de lei ! E posibil? a repetat Dan, 
uitându-se la mine cu speranţa că-i voi spune că a greşit 
la socoteală. 

— Dane, du-te te rog, la maşină şi cere-i 
Economicului să-şi trimită oamenii aici? m-am decis, 
realizând că mi-am pierdut timpul cu o potlogărie care n- 
avea nici în clin nici în mânecă cu misiunea mea. 

* 

De îndată ce şi-au făcut apariţia colegii noştri, le- 
am povestit cum jocul hazardului ne-a făcut să alunecăm 
într-o afacere specifică activităţii lor şi, fără nici un 
regret, i-am lăsat să se întreţină cu madam Vasilica. 

— ÎI verificăm şi pe bărbatul ei? a vrut să ştie Dan, 
când ne îndreptam spre maşina de serviciu. 

— Nu, nu cred că ar mai avea rost... Chiar dacă am 
admite că Valentin a revenit la dulcineea lui, iar soţul 
acesteia, din gelozie, l-a sechestrat sau chiar suprimat, n- 
am putea face nici o legătură cu dispariţia tatălui şi, cu 
atât mai puţin, cu uciderea mamei lui. 

— Oare n-am putea admite că, în pofida declaraţiei 
pe care a făcut-o, Vasilica l-a însoţit totuşi pe Valentin în 
casa victimei? Situaţie care i-ar fi permis să pună la cale 
tâlhăria pe care o anchetăm? 

— Se poate admite orice. Chiar şi o astfel de 
variantă... Dar numai dacă stabilim o legătură între omor 
şi dispariţia fiului şi soţului victimei. Şi nu văd cum am 
putea-o face! Ba mai mult, care ar fi mobilul? Pentru ce- 
ar fi putut comite Vasilica şi bărbatul ei omorul, când şi 
aşa câştigau bani cu carul din afacerea pe care au 
montat-o? lar dacă Vasilică a recunoscut că la fiecare 
transport i se furnizau câte trei mii de flori, poţi să fii 
convins că în realitate numărul acestora era în mod 
sensibil mai mare. 

— Da, ai dreptate. Chiar faptul că florăresele au 
întotdeauna  coşurile pline iar magazinele horticole 
rafturile goale, dovedeşte faptei că furtul de flori este de 
mari proporţii ! m-a aprobat Dan, pentru ca apoi să 
continue cu amărăciune: DIN PACATE, NU PROBLEMA 
FLORILOR TREBUIA CLARIFICATA... 

Cum n-aveam de ce să-l contrazic, am deschis 
portiera maşinii şi, aruncându-mă pe banchetă, i-am spus 
lui Vartunian că mai întâi trebuie să-l lăsăm la el acasă 

pe martorul care ne condusese la „doamna Vasilică 
Pomană... de pomană! 


„„AR AVEA TOATE MOTIVELE SĂ SE IA LA 
PALME PENIRU AVANSAREA PE CARE A 


PIERDUI-O 
În dimineaţa zilei următoare, când am ajuns cu Dan la 
locuinţa victimei, l-am găsit pe căpitanul Maier 


aşteptându-mă la uşă, lângă subofiţerul care stătea de 
pază în faţa apartamentului. 

— 'Neaţa, Eugen! Ce-i cu tine? m-am mirat. 

— Ştii povestea cu Mahomed şi cu muntele ? m-a 
consultat el bine dispus. 

—  Admiţând că aş cunoaşte-o, oare cine-o fi 
legendarul profet şi cine-i muntele? l-am luat eu la vale. 

— Te las pe tine să apreciezi. In orice caz, tu n-ai 
mai dat de două zile pe la inspectorat... 

— Şi să nu-mi spui că în acest interval de timp mi-a 


sosit, în sfârşit, avansarea în grad - l-am întrerupt 
glumind. _ 

— Fii liniştit. În această direcţie, nici o mişcare! În 
schimb, am o veste în legătură cu... — mi-a răspuns, 


arătând cu capul spre uşa în faţa căreia discutam... 

Pricepând aluzia, am descuiat repede şi l-am invitat 
să intre. 

— Ei? L-am zorit, cu o justificată curiozitate. Despre 
ce e vorba? 
_ — Despre amprentele pe care le-am ridicat de aici. 
In afara celor justificate, am selecționat şi nişte urme 
digitale străine de cele ale victimei şi ale membrilor 
familiei ei. 

— Aparţin mai multor persoane? 

— Nu, uneia singure. Cu precizarea că individul 
respectiv mi se pare foarte interesant, deoarece 
impresiunile pe care le-a lăsat sunt suprapuse celorlalte. 

— Deci, sub rezerva prezumţiei că n-au existat şi 
nişte complici, se poate admite că avem de-a face cu un 
singur autor - am conchis. 

— Întocmai - m-a aprobat Maier. 

— Le-ai dat la Identificarea judiciară? 

A dat din cap şi a răspuns cu regret: 

— Le aveau şi ei în evidenţă, dar, din păcate, fără 
ca purtătorul lor să fie cunoscut. 

— Vrei să spui că fuseseră recoltate cu ocazia 
cercetării unui caz rămas cu autor necunoscut? am 
întrebat şi, văzând că aprobă, am continuat: Despre ce 
era vorba în cauza respectivă? 

— O spargere. 

— Când s-a produs? 

— Cu aproape un an în urmă. 

— Şi în ce stadiu sunt cercetările? 

— În nici unul. Au fost sistate chiar de la bun 
început, pentru că partea civilă, constatând că nu s-a 
produs nici un prejudiciu, şi-a retras reclamaţia. 

— Urmele efracţiei erau echivoce? 

— Da' de unde? Erau cât se poate de evidente - a 
zis, arborând o schimă de dezgust. 

— Şi anchetatorii au admis totuşi că au de-a face 
cu o spargere comisă de amorul artei? 

— A, nu! Nici chiar aşa. S-a emis ipoteza că 
spărgătorul şi-a întrerupt activitatea, mai înainte de a-şi 
fi atins scopul, deoarece ar fi avut impresia că a fost 
descoperit. 

— Nu înţeleg nimic! am recunoscut. Cu sau fără 
pagubă, dacă urmele infracţiunii erau fără ambiguitate, 
de ce s-au sistat cercetările? | 

— Pentru că aşa a cerut partea civilă, care este o 
unitate militară. Pricepi? 

In timp ce dădeam din cap a confirmare, un gând 
mi-a fulgerat mintea: 

— Unde se află această unitate? 

De îndată ce mi-a răspuns, i-am şi făcut semn lui 
Dan să mă urmeze. Deoarece aveam toate motivele să 
cred că nu putea fi o simplă coincidenţă faptul că în 
exact aceeaşi unitate militarii lucra şi soţul dispărut al 
victimei. 

* 

Ne aflam în biroul comandantului secției de poliţie 
care se ocupase de spargerea de la unitatea militară din 
Pipera. 

— ...Din păcate, partea reclamantă, constatând că 
n-a fost păgubita, ne-a cerut să sistăm cercetările, 
deoarece, prin chestionarea militarilor în termen, 
perturbam programul lor de instruire - a conchis el, 
ridicând din umeri, după ce ne-a expus faptele 

— Cât au durat cercetările? 

— Aproape o lună de zile. Şi n-a fost mult, dacă 
ţineţi seama de faptul că doi anchetatori au avut de 
audiat efectivul unui regiment. 

— Cercetările pe care le-aţi întreprins erau axate 
pe un direcţional sau se bazau pe investigaţii generale, 
de rutină? 

— Incă de la primele cercetări s-a stabilit că autorul 
spargerii trebuia să cunoască la perfecţie topografia 
câmpului infracţional. Pentru că altfel n-ar fi reuşit să 
pătrundă în incinta unităţii. În consecinţă, am ştiut că 
spărgătorul face parte în mod obligatoriu din colectivul 
regimentului. lar ulterior, când am terminat verificarea 
celor prezenţi, fără să-l fi putut descoperi pe infractor, 
ne-am decis să extindem aria cercetărilor. Adică să ne 

ocupăm şi de militarii care-şi făcuseră stagiul în unitate 
în urmă cu un an. 

— De ce un an şi nu doi, trei sau chiar şapte? s-a 
mirat Dan. 

— Pentru că posturile de pază au fost schimbate în 
ultimul an. Deci, dacă autorul şi-ar fi făcut stagiul mai 
înainte, încercând să evite amplasamentul posturilor pe 
care-l ştia, ar fi nimerit exact peste cel actual. Adică ar fi 
fost capturat chiar în timpul tentativei. Şi cum nu s-a 
întâmplat aşa... Concluzia se impune de la sine... — a 
explicat interlocutorul nostru. 

— În ce stadiu vă aflaţi cu cercetările când vi s-a 
cerut clasarea afacerii? l-am întrebat eu. 

— Tocmai întocmeam lista contingentului anterior, 
dar n-am mai apucat să ne punem planul în aplicare - a 
zis, ridicând cu regret din umeri. 

— Aş putea obţine această listă? 

— Bineînțeles.. — a răspuns, ridicând receptorul 
telefonului. 

— Traiectoria urmată de infractor prin unitate a 
permis să se presupună locul spre care se îndrepta? 

— Sigur. S-a dus glonţ spre spălătoria militarilor în 
termen. Credeţi că un astfel de obiectiv ar putea fi 
urmărit de un om cu mintea întreagă? m-a consultat el, 
amuzat. 

— Ce se afla în spatele acestui grup social? l-am 
întrebat convins că sunt teribil de isteţ. 

— Lacul Tei - mi-a zâmbit comandantul secţiei. 

— Unitatea are un caracter special? Am insistat, în 
dorinţa de a stabili un posibil mobil al acţiunii 
infractorului. 

— Nici gând! E o simplă unitate pentru instruirea 
recruţilor - m-a asigurat el pe când secretara lui îşi făcea 
apariţia în birou şi-i înmână câteva file. 

Când lista pe care o cerusem a ajuns în mâna mea, 
mi-am aruncat ochii pe ea. Conţinea numele şi adresele a 
optzeci de oameni. Şi ca bucuria să fie mai completă, toţi 
domiciliau în provincie... 

* 

— Domnule căpitan - m-a anunțat Vartunian, 
punând mâna pe radio-telefon, în momentul în care 
deschideam portiera maşinii - nu sunt nici două minute 
de când ați fost căutat prin stație. Domnul căpitan Maier 
vă roagă să veniți urgent pe bulevardul Metalurgiei. 

— Unde locuia victima de care ne ocupăm? s-a 
mirat Dan. 

— Nu. Nu acolo, da' foarte aproape. 

— Întâmplător, chiar şi ştii unde ne-a chemat? m- 
am interesat. 

— Bineînțeles - m-a asigurat el, arătându-se 
surprins că mai pot pune o astfel de întrebare. 

— Bine! Du-ne unde ţi-a spus - i-am cerut pe când 
mă întrebam ce s-o mai fi întâmplat de sunt chemat atât 
de imperios. 

Un sfert de oră mai târziu, maşina a început să 
ruleze pe bulevardul Metalurgiei, apoi a virat la dreapta, 
pe o alee care şerpuia printre blocurile nou construite ale 
cartierului. Cvartalul în care intrasem îmi devenise 
familiar de când preluasem cercetarea cazului Elena 
Chiran. Cu circa treizeci de metri mai înainte de a ajunge 
la intersecţia cu strada Covasna, unde domiciliase 
victima, Vartunian a virat din nou la dreapta şi a oprit 
maşina la capătul primului bloc. 

Coborând, am văzut că ne aflăm în dreptul 
intervalului dintre două imobile, folosit ca loc de parcare 
pentru zece-cincisprezece autoturisme. Mai întâi am 
remarcat o maşină alb-albastră cu semnalizator rotativ, 

apoi câţiva subofiţeri foindu-se în jurul caroseriei unei 
Dacii albastre. 

N-a trebuit să cuget prea adânc pentru a pricepe 
despre ce era vorba. 

— În sfârşit! A fost găsită...— a confirmat şi Dan, 
arătându-mi numărul de înmatriculare al autoturismului, 
când am ajuns lângă poliţişti. 

Am mai făcut câţiva paşi şi, înconjurând maşina, 
am ajuns în dreptul locurilor din faţă, ceea ce mi-a 
permis să-l zăresc pe Maier întins cu pieptul pe scaunul 
şoferului. Se îndeletnicea cu examinatul podelei, printr-o 
lupă. 

L-am lăsat în pace, până s-a hotărât din proprie 
iniţiativă să se adune de pe banchetă. 

— Ti-am găsit maşina - m-a anunţat el, 
remarcându-mi prezenţa. 

— Văd. Cum a apărut? 

— Proprietarul ei... — mi-a răspuns, arătându-mi o 
Skodă care stătea cu botul lipit de zidul imobilului din 
stânga şi cu bara din spate la o distanţă de două palme 
de cea din faţa Daciei - a reclamat sectoristului că un 
deştept şi-a parcat maşina atât de bine, încât nu poate 
să şi-o mai scoată pe a lui. lar subofiţerul, deplasându-se 
la faţa locului şi văzând că numărul de înmatriculare al 
autoturismului contravenient este dat în urmărire, a 
anunţat dispeceratul. 

— S-a stabilit de când stă maşina aici? 

— Reclamantul spune că i-a remarcat prezenţa 
duminică, în jurul orei şapte dimineaţa. Şi cum el şi-a 
parcat Skoda sâmbătă, spre miezul nopţii, înseamnă că 
Dacia noastră a fost abandonată în primele ore ale zilei 
de duminică. 

Deşi afirmaţia lui mă contraria, l-am întrebat dacă 
a deschis maşina prin forțarea portierelor. 

— N-a fost necesar. Era descuiată şi cheile erau în 
contact. 

— Rezultă ceva interesant din examinarea 
autoturismului? l-am întrebat, în timp ce priveam prin 
geamul portierei. 

Banchetele erau acoperite cu o husă din deşeuri de 
blană maro. Pe bord se aflau prinse în ventuze o busolă şi 
un ceas care indica şase şi treizeci şi două, când probabil 
se oprise pentru că n-a mai fost întors. Pe parbriz, un mic 
ventilator, iar sub acesta, un dispozitiv pentru calcularea 
consumului de benzină. 

— E o maşină nouă... Am remarcat, văzând că 
indicatorul de kilometri parcurşi indică cifrele 8236. 

Maier mi-a răspuns printr-un gest de indiferenţă şi 
a continuat: 

— Am ridicat urmele de pe volan şi le voi examina 
la inspectorat. Prin urmare, în ceea ce mă priveşte, eu 
sunt gata - m-a anunţat, scuturându-şi reverele hainei 
într-un gest care trebuia să-i întărească afirmaţia. 

— Cum deocamdată nu ştiu pe ce melodie voi 
dansa, te rog să iei mașina şi s-o duci în curtea 
inspectoratului. Eventual,  notează-ţi şi  kilometrajul 
înregistrat... — i-am mai cerut, pe când mă întorceam cu 
spatele la maşină. 

Ajungând cu Dan în stradă, i-am făcut semn lui 
Vartunian să ne urmeze, dar el, clătinând din cap, mi-a 
arătat microfonul pentru a mă anunţă că recepționează o 
comunicate prin staţie. 

— Ce este? l-am întrebat, ajungând lângă maşină 
tocmai când răsucea butonul radio-telefonului. 

— Domnul doctor Dobrescu vă roagă să veniţi la 
morgă, pentru comunicări. 

Am deschis portiera şi m-am aruncat pe bancheta 
din spate. 

* 


— Ce-ai păţit? m-a întrebat medicul Dobrescu, în 
timp ce ne invita să luăm loc pe cele două scaune din 
faţa biroului la care stătea. 

— Trebuia să păţesc ceva? m-am mirat. 

— Da. Pentru că ai o comportare cei puţin ciudată. 
Tu, care mă băteai întotdeauna la cap să-ţi prezint cât 
mai repede raportul necropsic al victimelor de care te 
ocupai, de data asta, nici pâs! 

— Ca să fiu sincer, am şi uitat de chestia asta. 
Probabil pentru că nici nu speram să-mi poţi furniza nişte 
date relevante. Oare m-am înşelat? l-am întrebat cu un 
vag interes. 

— Cum nu prea ştiu ce poţi tu să înţelegi prin date 
relevante, nu pot afirma că te-ai înşelat, ori ba. Dar, dacă 
te decizi să-ţi arunci ochii pe asta, s-ar putea să-ţi 
furnizezi chiar şi singur un răspuns... — a zis aruncând pe 
birou câteva file dactilografiate. 

— Eşti convins de ora decesului? l-am consultat 
confuz, după ce am citit raportul. 

— Bineînţeles! Doar ţi-am spus chiar din primul 
moment că decesul victimei s-a produs într-un interval cu 
mult mai larg de şase ore, cum ai tot susţinut tu. 

— Funcție de rezultatul necropsiei, care ar fi ora 
omorului, şefu'? m-a întrebat Dan. 

— Cu aproximaţie, ora şase după-amiaza... 
Duminică ! 

— E oare posibil? s-a mirat şi el. 

— Vă sfătuiesc să lăsaţi de-o parte rezervele - a 
intervenit Dobrescu. Femeia a fost ucisă în momentul pe 
care l-am consemnat în raport, cu o abatere de cel mult 
două ore, mai mult sau mai puţin. 

— În această situaţie, n-avem ce să mai 
comentăm. Prin urmare, suntem obligaţi să admitem că 

victima a fost suprimată în după-amiaza zilei de 
duminică! L-am avertizat pe Dan, realizând că ar fi 
absurd să ignor avizul unui specialist, numai pentru că 
acesta răsturna nişte prezumţii în care crezusem. Olimp, 
în ceea ce priveşte modul de desfăşurare a agresiunii, ți- 
ai format vreo părere? m-am adresat medicului legist. 

— Având în vedere localizarea celor şase fracturi 
craniene, una de calotă şi cinci frontale, rezultă că 
victima a fost lovită atât din spate cât şi din faţă. 

— Mai mulţi autori? s-a grăbit Dan să afle. 

— E puţin probabil, fiindcă rănile au fost produse 
de aceeaşi armă. lar într-o astfel de agresiune, arma 
crimei nu se predă din mână în mână ca bastonul la 
cursa cu ştafete ! Mai degrabă aş fi tentat să cred că 
victima a încasat prima lovitură prin surprindere, pe la 
spate. Apoi, cum fractura de calotă a avut un caracter 
vital, victima s-a prăbuşit mediat pe duşumea, cu faţa în 
sus, iar agresorul i-a aplicat în continuare celelalte cinci 
lovituri 

— E corect! l-am aprobat, după ce am reuşit să-mi 
imaginez scena ce a rezultat din descrierea făcută de 
medicul legist. Cu atât mai mult cu cât se explică şi 
proveniența petei de sânge de pe covor. Dar, dacă o 
suprimase deja, de ce şi-a mai bătut agresorul capul s-o 
ridice şi s-o aşeze pe pat? 

— Numai dacă aş fi fost de fată la comiterea 
omorului ţi-aş fi putut da explicaţia pe care mi-o ceri. In 
orice caz, s-a remarcat că, de multe ori, infractorii au 
nişte acţiuni consecutive comiterii faptei determinante 
atât de ilogice, încât adesea nici ei nu şi le mai pot 
lămuri, ulterior. Aşa de exemplu, m-am ocupat cândva de 
un criminal care, după ce ucidea, îşi aşeza victimele în 
pat, cu mâinile împreunate pe piept şi apoi dădea foc 
locuinţelor acestora. Focul s-ar fi putut explica prin 

intenţia autorului de a-şi şterge urmele în schimb, scopul 
pe care-l urmărea prin modul în care îşi „pregătea” 
victima a rămas un mister, până la capturarea 
criminalului... 

— Şi pentru ce făcea tot acest ritual? l-a întrerupt 
Dan, sub imboldul curiozităţii stârnite de anecdotică. 

— Ai spus bine ritual ! Pentru că exact despre aşa 
ceva ora şi vorba, deoarece criminalul era un psihopat pe 
fond mistic. În demenţa lui se credea emisar al puterii 
divine însărcinat cu misiunea de a purifica sufletele 
păcătoase... lar modul în care-şi poziţiona victimele, cu 
fata în sus şi cu mâinile pe piept, constituia pentru 
alienaţia lui mijlocul cel mai eficient prin care putea 
asigura victimelor o moarte creştinească. Şi acum, 
revenind la întrebarea ta. Nicule, îţi închipui că în astfel 
de cazuri, când ai de-a face cu schizofrenici, se pot găsi 
explicaţii pentru toate acţiunile întreprinse de astfel de 
indivizi ? 

— Nu rezultă de nicăieri că ucigaşul victimei pe 
care ai examinat-o e nebun - i-am amintit. Cel puţin până 
în momentul de faţă. 

— Dacă şi-a suprimat victima cu şase lovituri vitale, 
adică a omorât-o, ca să zic aşa, de tot atâtea ori, poţi fi 
convins că foarte întreg nu prea este la minte! 

Am făcut un gest do resemnare şi l-am întrebat 
dacă mai are ceva să-mi spună. Mi-a răspuns negativ. 

* 


Nici n-am intrat bine în birou şi Dan, foarte 
înciudat, s-a declanşat cu stridenta soneriei unui ceas 
deşteptător: 

— Şefu' te informez că nu mai pricep absolut nimic 
din acest caz! 

— Şi ai motive să crezi că eu sunt mai deştept? 

A alunecat pe lângă întrebarea mea, ca şi cum nici 
n-ar fi auzit-o, continuând: 

— La început ne-am spus că victima a fost ucisă în 
dimineaţa zilei de luni, după plecarea soţului şi a fiului ei 
la servici. Acum, dacă ţinem seama de rezultatul 
necropsiei, care acreditează ideea că omorul s-a comis 
duminică după-amiaza, în jurul orei şase, era firesc ca 
fapta să fi fost descoperită chiar în aceeaşi zi, prin 
înapoierea acasă a lui Anton şi Valentin Chiran. De ce nu 
s-a întâmplat aşa? Ce motive au avut aceştia pentru a nu 
denunta faptele petrecute în casa lor? 

Am ridicat din umeri, apoi, realizând că am rămas 
înţepeniţi în picioare în mijlocul încăperii, am arătat spre 
scaunele dindărătul birourilor noastre. 

— Nu ştiu de ce n-au făcut-o... — am mărturisit, în 
timp ce-mi agăţam sacoul în cuier şi-mi scoteam batista 
din buzunarul interior. Un caz de omor agrementat şi cu 
dispariţia membrilor familiei victimei, încă n-am întâlnit... 
Ce căldură! am zis dezgustat, dându-mi drumul pe scaun 
şi tamponându-mi cu batista broboanele de transpiraţie 
de pe frunte. 

— Acum nu ne mai putem plânge că n-am fost 
potcoviţi şi cu un astfel de caz! a făcut el haz de necaz, 
luând de pe masă o copertă de dosar şi începând să-şi 
facă vânt cu ea. 

— Cred că ar trebui să facem un bilanţ al datelor pe 
le deţinem - am cugetat eu cu glas tare. 

— Utilizarea noţiunii de bilanţ pentru sintetizarea 
prea puţinelor date pe care le avem, mi se pare a fi cel 
puţin prețioasă... 

— la uită-te la notițele tale! l-am întrerupt, 
spunându-mi că a venit momentul să ieşim din starea de 
demoralizare care ne cuprinsese. Dacă nu mă înşel, 

ultimul martor care a văzut-o în viaţă pe victimă este 
vecina din blocul de peste drum. 

— Mda... — a spus, răsfoindu-şi notesul. Doamna 
Anghel. Afirmă că a văzut victima duminică, în balconul 
apartamentului, în jurul orei cinci după-amiaza. Dar, cum 
tot ea a susţinut că ar fi văzut-o şi luni da dimineaţă, 
când Elena Chiran era deja moartă, mă întreb câtă bază 
se poate pune pe afirmaţia ei... 

— Suficientă, pentru că depoziţia ei coincide cu cea 
a finei victimei, pe care am audiat-o singur. Vezi ce-am 
consemnat eu! 

— Da, ai dreptate... — a admis, după ce a răsfoit 
notesul meu. Niculina Zamfir... Susţine că a vorbit cu 
victima în jurul aceleaşi ore, adică cinci după-amiaza. 

— Prin urmare putem fi siguri că femeia mai era 
încă în viaţă la această oră. Ce mai ştim din declaraţia 
acestei martore? 

— Că... era singură şi că soţul ei plecase la nişte 
prieteni, unde era convinsă că se va încurca la băutură... 
Că fiul ei o sunase puţin mai înainte pentru a-i spune că 
mai întârzie vreo două ore cu reparația maşinii la 
Ciclop... Cam atât ai consemnat. 

— Deci, ţinând seama şi de raportul medicului 
legist, victima a fost ucisă la scurt interval după ce a fost 
văzută sau a discutat cu cele două martore. 

— Practic, cu ce ne ajută această constatare? 

— Dacă ai răbdare să mă asculţi şi, mai ales, să nu 
mă enervezi cu catastiful ăla pe care mi-l tot fâţâi pe sub 
nas, s-ar putea să reuşim să ne mai dezmeticim un pic. 

— Da' e îngrozitor de cald... — a scâncit, punând 
totuşi coperta dosarului pe birou şi continuând: Din 
conversaţia purtată cu fina ei, a reieşit că era singură 
acasă... lar cum omorul s-a descoperit abia a doua zi, n- 

ar trebui oare să admitem că fiul şi soţul Elenei Chiran au 
dispărut încă de duminică după-amiaza? 

— Până la descoperirea maşinii familiei Chiran, aşa 
îmi spuneam şi eu... Acum însă am motive să cred că 
victima, în convorbirea avută cu fina ei, a ascuns 
adevărul... 

— Ce vrei să spui ? s-a mirat Dan. 

— Dacă Dacia se afla în parcaj încă din dimineaţa 
zilei de duminică, cum putea să fie în acelaşi timp şi în 
reparaţie la Ciclop? 

— Ei fir-ar!... Asta mi-a scăpat... Atunci este clar că 
Valentin se afla acasă în momentul critic ! lar dacă a 
minţit în legătură cu fiul, putea să mintă şi când a afirmat 
că soţul îi plecase la nişte prieteni. În consecinţă, este 
evident că ei nu sunt străini de omor ! s-a declanşat el cu 
toată convingerea. Şi astfel avem explicaţia dispariţiei 
celor doi... 

În timp ce-mi tamponam fruntea cu batista, am 
ridicat din umeri a îndoială: 

— Şi totuşi nu-mi vine să cred... 

— De ce, când concluzia se impune de la sine? m-a 
întrebat, cu bunăvoința cu care se ajută un bătrân 
neputincios să treacă strada. 

— Cunosc cazuri în care soţul îşi ucide nevasta, 
precum şi din acelea în care progenitura îşi omoară 
părintele. Cazuistica judiciară este suficient de bogată în 
astfel de răfuieli familiale. Dar despre situaţii în care tatăl 
se asociază cu fiul pentru a-şi suprima soţia şi respectiv 
mama, încă n-am auzit. 

— Intotdeauna începutul începe cu un început ! mi- 
a replicat sarcastic. 

— Dacă într-adevăr ei sunt autorii, înseamnă în 
mod obligatoriu că au acţionat după un plan, cu 
premeditare. Nu crezi? am zis fără să-i remarc ironia. 


75 


— Bineînţeles - m-a aprobat. 

— Şi atunci, dacă tot şi-au premeditat fapta, de ce 
nu Şi-au luat măsuri de ascundere a vinovăţiei? De ce n- 
au încercat să pună la cale o înscenare? De ce au ales 
calea dispariţiei care, firesc, coincide cu cea a 
autoacuzării ? 

S-a încruntat şi ochii lui, de un albastru ca cerul, şi- 
au pierdut siguranţa cu care îşi susţinuse punctul de 
vedere. 

— Nu-mi dau scama... O explicaţie ar trebui însă să 
existe... 

— Când o găseşti, anunţă-mă ! Şi dacă tot ai s-o 
găseşti, mai fă un efort şi furnizează-mi o explicaţie şi 
pentru starea în care am găsit locuinţa familiei Chiran. O 
locuinţă care prezenta tot ce ar fi fost necesar pentru a 
indica o „lucrătură” tâlhărească! 

— Parcă te întrebai de ce n-au încercat să pună la 
cale o înscenare? a spus el, agăţându-se repede de idee. 
Uite că au pus-o! 

— Copilării! Dacă ei au înscenat tâlhăria, de ce n- 
au împins mascarada până la capăt, prezentându-se la 
poliţie pentru a arăta ce au descoperit la înapoierea lor 
acasă? În definitiv, cum se ştia că plecase la Roşiori după 
nişte vin, aveau chiar şi un alibi ! 

— Bine, dar atunci unde au dispărut? A revenit el la 
întrebarea care ne frământa încă de la deschiderea 
anchetei, cea ce demonstra că a renunţat la varianta pe 
care o susţinuse. 

Exact în momentul în care voiam să-l asigur că nu 
mă simt capabil să fac nici cel mai mic pronostic, uşa s-a 
deschis, lovindu-se cu clanţa de zid. 

Deoarece stilul de intrare era propriu căpitanului 
Maier, n-am mai avut de ce să întorc capul. 

— Am o bombă! ne-a anunţat cu vocea lui 
puternică, de şef de echipaj pe o navă de pirați. 

Abia atunci am întors capul spre el şi i-am privit 
mâinile. Dar m-am liniştit. Ţinea în ele, la vedere, doar 
două cartoteci antropometrice. 

— lţi aminteşti de amprentele pe care le-am ridicat 
din locuinţa victimei Chiran? M-a Întrebat. 

— Te referi la cele despre care spuneai că ar 
coincide cu impresiunile papilare lăsate de un autor 
necunoscut, cu ocazia spargerii comise la unitatea 
militară din Pipera 7 

— Exact. Dar de faptul că am recoltat nişte urme şi 
de pe volanul maşinii familiei Chiran, iţi mai aminteşti ? 

— Sunt identice? l-am întrebat uimit. 

A încuviinţat cu capul, zâmbindu-mi înveselit. 

— Din acest moment, pârtia care duce spre 
criminal e liberă - am spus, privindu-l pe Dan. Fiindcă de 
acum putem fi convinşi că a făcut parte din anturajul 
victimei. lar cea mai bună dovadă că această variantă 
este corectă, rezultă din corelarea a trei elemente: 
primo, a pătruns în casă fără să forţeze uşa; secondo, a 
lucrat în acelaşi loc cu soţul victimei; terzo, acum putem 
adăuga şi faptul că a circulat cu maşina familiei Chiran! 
Ce părere ai, mai există vreun dubiu? 

— Nu, şefu'... Varianta e din beton armat! 

— Eu am şi alte treburi... Succes! A spus Maier 
părăsind încăperea satisfăcut şi mândru ca un păun. 

Inceputul trebuie făcut cu Constantin Chiran, cel 
de-al doilea fiu al victimei. Pentru că nu este posibil ca o 
persoană atât de apropiată de familia lui să nu-i fie 
cunoscută - a propus Dan. 

— Aşa vom face - l-am aprobat. lar în paralel, îi 
luăm din nou la mână pe cei care vizitau victima. La 

nevoie, îi amprentăm pe toţi! m-am decis, ridicându-mă 
de pe scaun. 

Ajungând lângă cuier şi întinzând mâna să-mi iau 
sacoul, am zărit coltul alb al unei hârtii ieşind din 
buzunarul interior. Brusc, mi-am amintit de lista pe care 
o primisem în cursul dimineţii de la comandantul secţiei 
de poliţie care anchetase spargerea de la Pipera. Am 
renunţat la haină şi am tras afară cele trei file. 

— Mai avem şi această pistă - am zis, pe când 
întindeam pe birou cele trei tabele, unul lângă altul. 

— Corect. Din aceşti optzeci de oameni, care şi-au 
făcut stagiul în unitate, unul ar putea să fie spărgătorul, 
recte criminalul căutat. Dar cum facem această anchetă, 
când toţi domiciliază în provincie? Dacă pornim pe 
urmele lor, nu ne ajung nici trei luni...— a obiectat el, 
strâmbând din nas. 

— N-o vom face noi, ci organele de poliţie locală. 
Trimitem imediat o circulară prin care cerem verificarea 
modului în care numiții şi-au petrecut timpul în ziua de 
duminică, 21 iunie anul curent. Astfel, nouă nu ne vor 
mai rămâne decât cei care nu dau răspunsuri 
satisfăcătoare. Şi este de presupus că în această 
categorie nu se vor afla prea mulţi... 

Chiar în clipa în care mi-am terminat spusele, s-a 
auzit o ciocănitură sfioasă în uşă. 

După ce Dan s-a dus să deschidă, în birou a păşit 
un subofițer tinerel, blond, cu ochii albaştri şi cu uniforma 
bine călcată. A luat poziţie de drepţi, cu mâna la 
caschetă şi s-a pornit: 

— Să trăiţi! Vă rog să-mi permiteţi să mă prezint. 
Sunt plutonierul Ceplinschi lon, de la pază şi am ceva de 
raportat căpitanului Apostolescu. 

— Te ascult - am zis, bătându-mă cu degetul 
arătător pe piept pentru a-l informa că eu sunt persoana 
căutată. 

— Domnule căpitan, am aflat că aţi pus sub 
urmărire autoturismul Dacia cu numărul de înmatriculare 
16 B 5860. E adevărat? M-a întrebat cu timiditate. 

— Aşa este. Dar între timp maşina a fost găsită - 
m-am grăbit să-i aduc la cunoştinţă, de teamă că ar 
putea să mă anunţe că a găsit şi el un autoturism cu 
acelaşi număr. 

— N-am ştiut... Eu însă voiam să vă raportez că am 
făcut un control al acestui autoturism... 

— Când? 

— In noaptea de sâmbătă spre duminică... — a 
zis, pe când s-a apucat să răsfoiască cu înfrigurare un 
carneţel. Mai precis, în ziua de 21 iunie, la ora trei şi 
douăzeci de minute... 

— la loc şi spune tot ce ştii! l-am invitat, apreciind 
că subiectul se anunţă a fi teribil de interesant. 

— În noaptea de sâmbătă spre duminică, în timp 
ce-mi făceam rondul în zona hotelului Athenee Palace, 
am ajuns pe strada Episcopiei, unde am văzut un 
necunoscut împingând un autoturism Dacia. Spunându- 
mi că ar putea să fie un hoţ, m-am dus la el... 

— L-ai identificat? l-a întrerupt Dan, cu încordare. 

— Sigur - a confirmat subofiţerul, urmărindu-şi 
însemnările cu vârful degetelor. Se numeşte Piîrvuleţ lon, 
cu domiciliul în satul Pinoasa, comuna Câlnic, judeţul 
Gorj. In prezent este lăcătuş la termocentrala Rogojel, din 
Rovinari... 

— Dă-mi te rog, semnalmentele lui - i-am cerut, de 
îndată ce, plin de satisfacţie, am constatat că numele 
respectivului figura în lista celor optzeci de foști militari. 

— Vârsta, până în douăzeci şi cinci de ani. De 
statură potrivită, slab, şaten şi cu figura prelungă. 

— Cum era îmbrăcat? 

— Avea pantaloni din doc, bleumarin şi o cămaşă 
cu mâneci scurte. Ambele vechi şi şifonate - mi-a spus, 
strâmbând din nas cu dispreţ. 

— Seamănă cu individul întâlnit de martorul 
Clucescu în locuinţa familiei Chiran şi care i-a fost 
recomandat cu numele de lonel. Cu singura deosebire 
că... De fel, nu prea este din Bacău - a remarcat Dan. 

— Mai mult, aduce şi cu persoana pe care ne-a 
descris-o vecina din blocul de peste drum. Adică cu 
necunoscutul care a ieşit din bloc sâmbătă seara în jurul 
orei cinci după-amiaza, împreună cu Anton Chiran - l-am 
completat, apoi i-am cerut subofiţerului să ne relateze 
discuţia avută cu Pîrvuleţ. 

— După cum v-am raportat, spunându-mi că ar 
putea să fie un hoţ de maşini, l-am oprit şi l-am legitimat. 
Cum n-avea nici actele maşinii şi nici permis de 
conducere, l-am luat tare şi i-am cerut să-mi spună de 
unde a furat-o. El însă a început să ridă şi, asigurându-mă 
că nu este hoţ, mi-a explicat că autoturismul este al unui 
văr de-al lui şi că, rămânând în pană de combustibil, 
acesta ar fi plecat cu un bidon să caute puţină benzină 
pentru a putea ajunge acasă. Atunci l-am întrebat de 
unde vine la o oră atât de târzie şi el mi-a explicat că l-a 
însoţit pe vărul lui la o nuntă, undeva prin cartierul 
Herăstrău. „Cui îi spui că ai fost la o nuntă, îmbrăcat aşa 
de neglijent?” i-am zis, iar el mi-a spus că a fost la o 
nuntă țigănească, unde nu se obişnuieşte altă ţinută. 

Mie însă mi-a părut că toată povestea lui era trasă 
de păr şi intenţionam să chem prin staţie un echipaj care 
să vină şi să-l ridice. Numai că, mai înainte de a lua 
legătura cu dispeceratul, o persoană cunoscută, care 

între timp se apropiase şi ascultase discuţia noastră, a 
intervenit şi m-a asigurat că, mai înainte de a-l fi reţinut 
cu pe suspect, mai văzuse într-adevăr un bărbat care, 
după ce-a împins maşina, s-a îndepărtat, ţinând în mână 
ceva care aducea a bidon mic. Cum persoana care 
plecase ar fi putut să fie chiar vărul de care-mi vorbise, 
iar eu trebuia să-mi continui rondul, mi-am notat datele 
de identificare şi l-am lăsat să se descurce singur... 

— Cine era martorul care ţi-a spus că a mai văzut 
pe cineva lângă maşină? 

— Paznicul de la berăria care s-a deschis de curând 
pe strada Episcopiei. 

— Şi de ce ai avut nevoie de trei zile pentru a 
prezenta acest raport? A vrut să ştie Dan. 

— Pentru că, în acest interval de timp, am fost 
plecat în provincie, la tatăl meu care este bolnav şi abia 
astăzi, când mi-am reluat serviciul, am aflat că maşina cu 
care avusesem de-a face era pusă sub urmărire. 
Domnule căpitan — a întors subofiţerul capul spre mine - 
vă rog să-mi spuneţi, credeţi că ar fi trebuit să-l rețin în 
noaptea aceea? 

Fapta fiind oricum consumată, nu mai avea nici un 
rost să-i fac inimă rea, explicându-i că AR AVEA TOATE 
MOTIVELE SA SE IA LA PALME PENTRU AVANSAREA PE 
CARE A PIERDUT-O. 

— Deocamdată, aflându-ne abia la începutul 
anchetei, este greu de spus cum ar fi fost mai bine. În 
orice caz, îţi mulţumesc pentru sprijinul pe care ni l-ai dat 
- i-am spus, ridicându-mă de pe scaun şi strângându-i 
mâna în timp ce gândeam că intervenţia lui ne scutise de 
pierderea de timp pe care ar fi necesitat-o verificarea 
celor optzeci de persoane. 

— Este trecut pe listă? s-a grăbit Dan să mă 
întrebe, după ce s-a închis uşa în spatele subofiţerului. 

— Da. Fă-mi legătura cu poliţia din Gorj... 


FIUL DUMNEAVOASTRĂ AVEA VREUN 
BAGAJ ? 


Spre ora zece dimineaţa, când am revenit în birou, 
Dan m-a informat că în urmă cu câteva minute am fost 
căutaţi la telefon de poliţia judeţului Gorj. 

— Şi? am fost eu curios. 

— Pîrvuleţ a dispărut. leri seară nu s-a înapoiat 
acasă, iar astăzi nu s-a prezentat la serviciu. Din 
investigaţiile pe care le-au făcut, a reieşit că în perioada 
20 - 22 iunie a lipsit din localitate. Cam asta ar fi tot ce 
mi-au comunicat în afară de faptul că vor continua să-l 
caute. Aşa că va trebui să-l aşteptăm - a conchis el cu 
nemulţumire. 

— Dacă a dispărut, înseamnă că şi-a dat scama că 
i-am luat urma... am cugetat eu. Nu ştiu cum, dar a aflat. 
Şi nu-şi va scoate capul prea curând! lar noi avem de 
rezolvat un caz, aşa că nu ne putem permite să aşteptăm 
sine die, până se va lăsa capturat printr-un joc al 
hazardului. Dane, pornim după el...! - am hotărât eu în 
final. 

* 

La ora trei după-amiaza am intrat în biroul 
maistrului principal Albiţă, care, aflând motivul deplasării 
noastre de la Bucureşti, s-a arătat intrigat: 

— Să ştiţi că azi dimineaţă au mai venit să-l caute 
nişte poliţişti... Şi ce le-am spus lor, vă spun şi 
dumneavoastră: De ieri după-amiază, când a plecat 
acasă să mănânce, n-a mai dat pe la servici. Situaţie care 
ne-a produs multe probleme, deoarece ştia că avem de 
făcut o intervenţie la o avarie... De altfel, înainte de a se 

duce acasă, îşi pregătise sculele pe banc pentru a se 
apuca de lucru de îndată ce revenea. 

— La ce oră a plecat? 

— La trei. lar cum drumul până acasă îl face cu 
bicicleta, la patru şi jumătate trebuia să revină la lucru... 
Insă n-a mai apărut. 

— S-au mai petrecut astfel de situaţii? 

— Nu, niciodată. Întotdeauna a fost considerat un 
lucrător serios. 

— Dar alaltăieri s-a prezentat la centrală? l-a testat 
Dan. 

— Nu, a lipsit motivat două zile. 

— Ce înseamnă „motivat”? 

— Înseamnă că sâmbătă şi luni a fost învoit pentru 
a-şi recupera zilele lucrate peste program la începutul 
lunii. 

— V-a spus cumva unde şi-a petrecut acest mic 
concediu? 

— Da. leri, când s-a prezentat la lucru, a zis că a 
fost la Timişoara... A răspuns îngândurat, pentru ca 
imediat să ne întrebe pe un ton confidenţial: îl căutaţi 
pentru vreun furt? 

— Ce vă face să credeţi asta? i-am întors-o eu. 

— Pe de-o parte faptul că îl căutaţi, iar pe de altă 
parte vă mărturisesc că am rămas surprins văzând 
casetofonul cu care a venit la centrală... El ne-a povestit 
că l-a cumpărat din Timişoara cu două mii de lei, deşi era 
evident că valora uşor peste zece mii... Şi, cum nu prea 
văd de unde ar fi putut să aibă atâţia bani, îmi vine să 
cred că aţi venit pentru că l-o fi şterpelit de undeva. 

— Da, cam aşa ceva - a răspuns Dan evaziv. Dar 
cum arăta casetofonul pe care-l avea Piîrvuleţ? 

— Era cam aşa... — a zis, arătând între palme 
dimensiunile de circa treizeci cu cincizeci de centimetri. 

Avea carcasa neagră şi două difuzoare de culoare gri- 
metalizat. Cam atât îmi amintesc, pentru că aveam prea 
multă treabă ca să-mi pot permite să-l examinez mai 
îndeaproape. 

Dan, care între timp îşi consultase notesul, mi-a 
făcut semn că descrierea martorului corespundea unuia 
dintre cele două casetofoane dispărute din locuinţa 
familiei Chiran. 

— Despre comportarea lui Pîrvuleţ ce ne puteţi 
spune? 

— E adevărat că este un om retras, însă, în ceea ce 
priveşte meseria, e foarte conştiincios. Când era de 
muncit, muncea. Chiar şi atunci când generatoarele de 
curent funcționau bine, nu-i plăcea să stea degeaba. 
Când n-avea de lucru, se apuca de nimicurile pe care le 
făcea...— a zis maistrul, făcând un gest de bagatelizare. 

— În ce constau aceste nimicuri? m-am interesat. 

— Făcea brelocuri din deşeuri de plexiglas. 

— Şi le vindea? 

— AŞ! Le oferea în dreapta şi-n stânga. 

— Aveţi vreo idee de locul unde l-am putea totuşi 
găsi? 

— Cred că cel mai bine ar fi dacă aţi încerca la el 
acasă - a spus, după ce în prealabil a ridicat din umeri. 

In următoarea oră am mai audiat câţiva colegi de- 
ai suspectului, fără însă a obţine alte date interesante. 

* 

După ce-am ajuns la postul de poliție din satul 
Pinoasa, şeful acestuia, un plutonier, ne-a informat că ieri 
seara, în jurul orei şapte, s-a deplasat împreună cu doi 
ofiţeri veniţi din Târgu-Jiu la domiciliul lui Pîrvuleţ. Dar 
suspectul nu era acasă. 

— După ce ofiţerii s-au reîntors la judeţ, eu am mai 
trecut de două ori pe la el pe acasă, dar n-am reuşit să-l 

găsesc. Drept care i-am lăsat o citaţie... — a mai spus, cu 
regret pentru faptul că nu ne putea ajuta prea mult. 

— Cu cine locuieşte? 

— Cu părinţii lui, care lucrează la cooperativa 
agricolă, însă nu se au prea bine, pentru că tatăl dă pe 
băutură toţi banii pe care îi câştigă... 

— In timp ce noi ne ducem să discutăm cu ei, te 
rog să afli de la săteni când l-au văzut pe Pirvuleţ pentru 
ultima oară în sat - i-am cerut, ridicându-mă de pe 
scaun. 

* 

Casa urmăritului era din  paiantă, scundă, 
sărăcăcioasă şi tot atât de părăginita ca şi ograda care o 
înconjura. 

După ce am bătut într-o uşă ale cărei geamuri 
fuseseră înlocuite cu bucăţi de carton, şi-a făcut apariţia 
o femeie sfrijită şi ridată atât de mult, încât fata ei 
amintea de aspectul unui ziar boţit în pumn. Avea părul 
încărunţit şi purta o rochie cernită şi lălâie. l-am spus 
cine suntem şi că vrem să discutăm cu ea. 

— Da' ce-a făcut lon, de-l tot căutaţi? a întrebat 
îngrijorată, pe când ne invita în casă. 

Incăperea în care am fost poftiţi era mobilată cu 
trei laviţe, lipite de tot atâţia pereţi, o masă şi trei scaune 
de bucătărie. 

— Vrem să stăm de vorbă cu el despre un accident 
la care a fost martor - i-am răspuns într-o doară. Unde 
putem să-l găsim? 

— Da' de unde să ştiu io ? a zis, săltând cu repetiţie 
din umeri, chiar în clipa în care a scârţiit uşa în spatele 
meu. 

Intorcând capul, am văzut un bărbat între două 
vârste. Scund şi gras. Avea obrajii roşii, iar nasul îi era 
cuperozat. 

Ne-a examinat a mirare, cu doi ochi tulburi, apoi i 
s-a adresat femeii: 

— Cine-i ăştia? 

— Veniră după lonel, că îs de la poliţie... 

— Aha ! a mormăit a resemnare, ducându-se spre 
scaunul ocupat de femeie, care i l-a eliberat fără nici cea 
mai mică ezitare. 

Urmare a deplasării spre locul oferit cu atâta 
promptitudine, a lăsat în urma lui un silaj încărcat din plin 
cu miasmă de băutură trezită. 

— De când e plecat de acasă ? mi-am continuat 
dialogul cu femeia, în timp ce mă ridicam de pe scaunul 
meu şi o pofteam printr-un gest să se aşeze ea. 

— De ieri dis-de-dimineaţă, când s-a dus la muncă 
- a răspuns ea, refuzându-mi invitaţia printr-o clătinare a 
capului. 

— S-a mai întâmplat să lipsească de acasă fără să 
vă anunţe? Am întrebat-o, rămânând şi eu în picioare. 

— Da, că nu prea ne zice iel ce face... 

— Fă femeie, ce tot vorbeşti de nu ştii neam? a 
mustrat-o el. Când tu te-ai dus la ţaţa Leana, dup-un 
pumn de mălai, fecior-tu' a fost p'-acas. 

— La ce oră? a întrebat Dan. 

— Nu ştiu cât o fi fost ora, că n-am ceas. Da' ştiu 
că-o fost de două ori. Odat' la vremea când vine mereu 
de la centrală să-mbuce, da' n-a stat... c-a plecat 
imediat. Asta a fost când te-ai dus tu după mălai, femeie! 
a ţinut el să-i mai amintească o dată. 

— V-a spus de ce nu rămâne să mănânce? l-am 
întrebat. 

— No. O luat numa' nişte boarfe şi s-o dus... 

— Ce fel de „boarfe"? Vă rog să ne spuneţi cum 
arătau?— i-a cerut Dan. 

— Da' io nu ştiu, că n-am stat după iel să mă uit... 
— a răspuns, făcând un gest de nepăsare. 

— Parcă spuneaţi că a mai venit o dată acasă. 
Când anume? m-am interesat, pe când mă întrebăm ce 
ar fi putut să intervină, după ce a părăsit termocentrala, 
ca să-l determine să vină acasă pentru a-şi lua nişte 
lucruri... şi tălpăşiţa. 

— lera târziu, că mă hodineam de câteva ceasuri 
bune... Poate miezu' nopţii. M-am trezit din somn, c-am 
auzit porcu' guiţând şi m-am dus să văz dacă ni-i careva, 
vr'un hoţ... Atunci l-am văzut pe lon, că tocma' intră-n 
ogradă... Da' numa' c-a intrat, c-o şi năvălit pă iel câţiva 
oameni ş-au început să-i care la pumni. Atunci m-am dus 
şi io acolo, ca să văd că ce-i... Da' cum venii mai 
aproape, unu' din oameni m-a şi pălit cu-n pumn... — a 
zis, pipăindu-şi bărbia. Până mă ridicai io de jos, oamenii 
ăia l-au legat pă lon c-o funie și l-au dus pă uliţă, la 
maşina care-i aştepta. Apăi maşina a plecat şi a doua 
după ia... Că iera două maşini. 

Aiurit, Dan a întors capul spre mine şi m-a 
consultat cu privirea. Deşi eram şi eu la fel de surprins de 
relatarea interlocutorului nostru, fără să mă exteriorizez, 
l-am întrebat: 

— Cine erau persoanele care l-au luat în maşină pe 
fiul dumneavoastră? 

— Păi dară cine să fie? erau poliţai a replicat cu 
simplitate. 

— Şi de ce v-au lovit pe dumneavoastră? m-am 
mirat eu şi mai mult. 

M-a asigurat printr-un gest că nu ştie şi a adăugat: 

— Tot ce pot să vă zic, e că ăl de mă păli era 
brunet şi avea o mustață mare... 

Dacă l-ar fi ridicat poliţia judeţeană, ar fi trebuit să 
ştiu şi cu. Şi cum nu era cazul, mi-am spus că, până voi 

cere confraţilor din Târgu-Jiu relaţii asupra celor povestite 
de interlocutor, n-ar fi rău dacă am profita de prezenţa 
noastră în casa suspectului. 

— Dacă am înţeles bine, persoanele care au plecat 
cu lon n-au intrat în casă. Aşa este? 

— No. Neam - m-a asigurat el, clătinându-şi capul. 

— Noi îl căutăm pe lon, deoarece bănuim că ar fi 
cumpărat de la cineva nişte lucruri de furat. Aţi fi de 
acord şi ne lăsaţi să ne uităm după ele prin casă? Pentru 
că nu este exclus ca hoţul pe care l-am arestat, şi care 
susţine că a vândut obiectele furate fiului 
dumneavoastră, să mintă - am turulit, fără să clipesc. 

Tatăl lui lon a privit întrebător spre nevasta lui, 
care, după ce-şi făcuse el apariţia, căpătase imobilitatea 
unei pietre de mormânt. Când femeia i-a răspuns printr-o 
înclinare a capului, ne-a anunţat că este de acord cu 
cercetarea pe care i-o propusesem. 

Gospodăria fiind mică, după o jumătate de oră 
percheziţia domiciliară era terminată, iar în mijlocul 
încăperii se aflau adunate două carpete „celebre”: 
„Răpirea din Serai" şi „Cina cea de taină”. Cum astfel de 
capodopere nu se găsesc tocmai rar nu le-aş fi considerat 
în mod obligatoriu corpuri delicte, dacă nu dădeam şi 
peste o cucuvea împăiată. Ceea ce demonstra că, după 
toate probabilitățile, obiectele respective fac parte din 
lotul celor dispărute din locuinţa familiei Chiran. 

— Le aveţi de multă vreme în casă? am întrebat, 
arătând spre lucrurile pe care le colectasem. 

Femeia mi-a ocolit privirea, iar bărbatul el, 
arătându-se lezat, s-a grăbit să mă informeze pe un ton 
de imputare: 


— Păi dară cum altfel? Le am încă de la mumă-mea 
l 

Fără să comentez, i-am arătat lui Dan eticheta de 
pe dosul „Răpirii din Serai” care, în afara unei scrieri cu 
caractere arabe, consemna anul de fabricaţie: 1979. 

— Când a plecat cu persoanele de care mi-aţi 
vorbit, FIUL DUMNEAVOASTRĂ AVEA VREUN BAGAJ ? am 
tatonat. 

— N-am văz't nimica în mâinile lui... — a răspuns 
el, făcând eforturi să-şi ţină ochii deschişi. 

Deoarece celelalte obiecte însuşite din locuinţa 
victimei nu apăruseră în timpul percheziţiei efectuate, iar 
urmăritul nu avusese nimic asupra lui în momentul 
arestării, rezulta că acestea fuseseră dosite în altă parte. 
Şi cum sarcina de a descoperi unde se ascundeau două 
casetofoane, o haină de piele şi o puşcă de vânătoare îmi 
revenea tot mie, l-am rugat să-mi indice care erau rudele 
şi cunoştinţele mai apropiate fiului său. 

— Am aflat că lon a avut câteva zile de concediu. 
Ştiţi cumva în ce fel şi le-a petrecut? l-am întrebat, după 
ce Dan şi-a notat numele persoanelor la care era de 
presupus că s-ar putea găsi lucrurile care ne mai lipseau 
din inventar. 

— Mi-a zis c-a fost la Timişoara - s-a decis femeia 
să intervină, remarcând că soţul ei începuse să 
picotească şi nu mai era capabil să participe la discuţie. 

— Şi chiar l-aţi crezut? a zis Dan, ironic, fără să-şi 
ridice ochii de la procesul verbal pe care-l scria cu o 
aparentă sârguinţa. 

— Dară cum, dac-a şi făcut târguieli p-acolo? 

— Da?... Şi ce-a cumpărat de la Timişoara? m-am 
interesat, arătându-mă neîncrezător. 

— lo ştiu... O haină de pele, un radio... Sau parcă 
două... Cam aşa ceva... 

— Şi unde le-a pus? a întrebat-o Dan repede, cu 
vădita intenţie de a-şi întregi procesul verbal. 

— Pă-i dacă nu-s, io zic că le-o fo luat cu iei... — a 
conchis ea cu o logică apreciabilă. 

Întrucât nu vedeam ce relaţii să-i mai cer, m-am 
ridicat de pe scaun şi, în acompaniamentul sforăiturilor 
tatălui lui Pîrvuleţ, i-am înmânat o copie după procesul 
verbal de ridicare a corpurilor delicte... 


„NU DAU NICI DOUĂ PARALE PE O 
ARESTARE CARE NU ESTE CONFIRMATA 


— Domnule căpitan, ce-mi spuneţi dumneavoastră 
aduce a basm pentru adormit copiii - mi-a spus intrigat 
comandantul poliţiei judeţene. Păi, dacă îl arestam pe 
acest Pîrvuleţ, nu era firesc să vă anunţăm imediat? Ca 
să nu vă mai spun că în tot inspectoratul n-am nici un 
lucrător care să fie şi brunet şi să aibă şi mustață ! mi-a 
zâmbit el. 

Am întors capul spre Dan şi l-am consultat cu 
privirea, cu speranţa că poate pricepe el ceva din 
anacronismul salatei pe care ne-o îndrugase tatăl 
bănuitului. Numai că el, în loc să mă ajute, s-a grăbit să 
sporească confuzia care mă domina: 

— Întrucât ştiam că urmăritul domiciliază pe 
teritoriul județului Gorj, numai inspectoratului 
dumneavoastră i-am cerut să-l reţină pe suspect. Aşa că, 
putem exclude posibilitatea ca omul nostru să fi fost 
arestat de o formaţie de poliţie străină jurisdicției 
dumneavoastră - a adăugat Dan. 

Comandantul, după ce l-a privit gânditor câteva 
clipe, i-a replicat: 

— Chiar este imposibil ca el să fi fost arestat de o 
formaţiune de cercetare din alt judeţ, pentru cu totul alta 

infracţiune decât cea pentru care-l căutaţi 
dumneavoastră? 

Subiectul fiind epuizat, deşi era departe de a fi fost 
şi clarificat, n-am mai avut nici un motiv pentru a zăbovi 
în biroul comandantului. 

— Şefu' - a spus Dan, pe când ieşeam din 
inspectoratul judeţean, pentru că eşti mai vechi în 
meserie, aş vrea să te întreb ceva. Ai mai întâlnit 
vreodată un caz atât de straniu ea ăsta? Şi, fără să mai 
aştepte răspunsul meu, a continuat: Găsim o femeie 
ucisă... Şi, cu chiu cu vai, dibuim un suspect, dar când să 
punem mâna pe el, aflăm că l-au umflat nişte colegi 
inexistenţi... Oare absurdul n-are limite? 

— Dacă ar avea, n-ar fi caracterizat ca atare. Cu 
observaţia că, în profesia noastră, nu se poate vorbi de 
un caz absurd, ci numai de nişte aparenţe Ce, chiar îţi 
imaginezi că ciudăţeniile pe care le-am întâlnit în acest 
caz sunt rezultatul unui simplu joc al hazardului? Nu, 
Dane, au o logică! O logică pe care noi, din păcate, nu 
reuşim s-o sesizăm. 

— Şi crezi că există niscaiva şanse să pricepem 
despre ce este vorba în această afacere afurisită? 

— Nu prin discuţii pseudofilozofice vom rezolva 
cazul! i-am retezat-o, realizând că ne-am angrenat într- 
un dialog steril... Şi cum din impasul în care ne aflăm nu 
ne va putea scoate decât suspectul, trebuie să-l găsim 
cât mai repede posibil. De aceea, vom cere să ni se 
comunice care inspectorat îl reţine pe Pîrvuleţ. În paralel, 
folosindu-ne de lista pe care ne-a dat-o tatăl lui, ne vom 
ocupa de posibilitatea ca urmăritul să fi lăsat la rudele 
sau prietenii lui o parte din obiectele pe care le-a jefuit 
din locuinţa familiei Chiran! am decis. 

— Dacă tot îl dăm în urmărire şi astfel vom fi rapid 
informaţi de locul unde se află reţinut, de ce să mai 

umblăm după potcoave de cai morţi? N-ar fi mai comod 
să-l întrebăm chiar pe domnul Pîrvuleţ de locurile prin 
care a împrăştiat obiectele însuşite? 

— Ştii ceva? l-am întrerupt. Eu NU DAU NICI DOUA 
PARALE PE O ARESTARE CARE NU ESTE CONFIRMATĂ! 
Sau chiar trebuie să-ţi amintesc că nu cu prea multă 
vreme în urmă am anchetat un caz în care se afirmase că 
soţul unei infractoare se afla de patru ani în închisoare, 
dar în realitate tipul zăcea îngropat, cu capul zdrobit, în 
pivniţa propriei sale locuinţe? 

Tresărind, Dan m-a privit câteva clipe întrebător, 
apoi s-a declarat de acord cu demersurile pe care le 
propusesem. 


„ERA ŞI FIRESC SĂ NU-ŞI DOREASCĂ SĂ 
FIE VĂZUT 


După ce am cerut să ni se indice locul unde s-ar 
afla reţinut Pîrvuleţ lon, dispeceratul departamentului ne- 
a informat că respectivul nu se afla în cercetarea nici 
unui organ de poliţie. lar cum concluzia se impunea de la 
sine, am rediscutat cu tatăl urmăritului. Dar, neclintit ca 
o piramidă egipteană, a continuat să susţină că fusese 
martor la arestarea fiului său. Acum devenise însă clar că 
povestea lui era pe de-a întregul inventată, aşa că ne-am 
pus pe căutatul suspectului, prin controlarea locuinţelor 
rudelor şi prietenilor săi. 

Numai că, după mai bine de zece zile de verificări, 
sosise şi momentul să facem bilanţul acţiunii noastre de 
depistare. Un bilanţ care demonstra că, odată cu 
epuizarea listei relaţiilor lui Pîrvuleţ, ne aflam la fel de 
împotmoliţi ca la început. 

— Fir-ar să fie! Parcă am urmări o fantomă... — a 
zis Dan, cu iritare, după care a continuat gânditor: Cred 
că această dispariţie s-ar putea explica numai într-un 
singur fel... Aflând că suntem pe urmele lui şi ştiind ce 
pedeapsă îl aşteaptă pentru omorul comis, a preferat să- 
şi lege un pietroi de gât şi să se arunce în vreun lac... 
Deci, până când nu va putrezi funia de care-i ancorat, 
pentru a i se ridica corpul la suprafaţa apei, n-avem nici o 
şansă să dăm de el. 

— Şi dacă, în loc de funie, s-a folosit de un cablu 
metalic? şi-a dat cu presupusul şeful de post, în biroul 
căruia ne aflam. 

— Vrei să spui că, temându-se de consecinţa faptei 
lui, s-a sinucis? l-am întrebat pe Dan. 

— Ce, nu-i posibil? m-a contrat el. 

— Nu. Este exclus!  Cazuistica judiciară 
demonstrează că cei care ucid în mod deliberat, ca în 
cazul nostru, îşi preţuiesc propria viaţă mult prea mult 
pentru a avea curajul să şi-o ia singuri. 

— Odată-i ca niciodată! mi-a replicat el, sceptic. 

Am vrut să-l contrazic dar, reamintindu-mi la timp 
că zicala pe care-o invocase nu poate fi neglijată, mai 
ales în meseria noastră, am renunţat. 

— Mă rog... însă chiar dacă ai avea dreptate, tot 
trebuie să-l găsim. Viu sau mort ! 

— Domnule căpitan - a intervenit subofiţerul - în 
ceea ce mă priveşte, sunt convins că Pîrvuleţ nu se mai 
află prin împrejurimi. Am discutat cu toţi cetăţenii din 
satul nostru şi din cele învecinate şi, dacă de atâta timp 
nu l-a mai văzut nimeni, e clar că nu se mai află pe 
aceste meleaguri. 

— Admiţând că totuşi nu s-a omorât, e de presupus 
că evită să se afişeze. lar pentru a putea satisface un 
astfel de deziderat, ar trebui în mod obligatoriu ca, în 

afara unei bune ascunzători, să aibă asigurată şi o 
pensiune completă. Altfel, fiind obligat să-şi cumpere 
singur cele necesare traiului, nu se putea să scape 
neremarcat, de-a lungul a două săptămâni... — a 
remarcat Dan. 

— Păi vedeţi, domnule locotenent... Tocmai asta 
spuneam şi eu - a zis subofiţerul. La noi în sat este o 
singură băcănie şi toţi sătenii se cunosc de când s-au 
născut. Dar, într-un oraş mare, unde poate târgui de 
fiecare dată din alt magazin... 

Să zicem că ai dreptate în privinţa cumpărăturilor. 
Dar cine ar adăposti într-un oraş mare un străin? Şi încă 
pe o perioadă atât de lungă! a fost rândul meu să-l 
întrerup, pricepând unde bate şaua. În consecinţă, 
Pîrvuleţ se află ascuns tot la o relaţie de-a lui. Şi încă una 
care ar trebui să-i fie foarte apropiată, dacă şi-a putut 
asuma riscul de a găzdui o persoană urmărită! 

— l-am verificat toate relaţiile - a ţinut Dan să-mi 
reamintească. 

— Nu-i nimic! O vom lua de la început... — m-am 
pornit să spun cu iritare, pentru ca, brusc, să realizez că 
mai exista şi o altă posibilitate. Dane, oare tatăl lui 
Pîrvuleţ ne-o fi indicat chiar toate rudele şi prietenii 
suspectului? 

— Ei! Dar asta e bună! a exclamat el, surprins. Ştii 
că ar fi o idee? 

— Ştiu - am admis, întorcându-mă spre subofițer şi 
arătându-i  notesul în care consemnasem numele 
persoanelor cu care era în relaţii Pirvuleţ. Te rog să 
verifici dacă, în afara acestora, mai avea şi alte 
cunoştinţe apropiate. 

A dat din cap pentru a mă asigura că a priceput ce- 
i cer şi a început să copieze lista. 

— Domnule căpitan - a zis el, câteva minute mai 
târziu, pe când îmi restituia notesul - în orice caz, o 
omisiune am şi văzut... 

— Care? s-a grăbit Dan să mi-o ia înainte. 

— Nu apare bunicul lui Pîrvuleţ... Dar, cum nu este 
exclus să mai lipsească şi alţii, vă rog să-mi acordaţi un 
răgaz de două-trei ore... 

— Unde locuieşte acest bunic? l-am întrerupt fără 
menajamente. 

— La vreo trei kilometri de sat, lângă exploatarea 
forestieră. Îl cheamă tot Piîrvuleţ, dar i se spune 
Gheorghe Viezure şi este pădurar. 

— O locuinţă situată lângă pădure şi în afara vetrei 
satului ar putea reprezenta un adăpost ideal - a remarcat 
cu satisfacţie colegul meu. 

— Să ştiţi că am discutat cu muncitorii de la 
exploatare. Şi, dacă l-ar fi zărit careva, chiar şi numai 
prin gospodăria pădurarului, am fi ştiut şi noi - a ţinut 
subofiţerul să-l avertizeze pe Dan. 

Deşi afirmaţia şefului de post a avut darul să 
diminueze chiar şi fărâma de optimism care încă nu 
avusese timp să mă încerce, m-am încurajat singur, 
apelând la o zicală care susţine că încercarea moarte n- 
are. 

—  Ştiindu-se căutat, ERA ŞI FIRESC SĂ NU-ŞI 
DOREASCĂ SĂ FIE VĂZUT. lar faptul că tatăl urmăritului a 
omis să ne vorbească şi despre bunicul fiului său, 
constituie un motiv în plus pentru a verifica şi această 
pistă am spus, după ce i-am cerut subofiţerului să ne 
arate pe hartă unde se află locuinţa pădurarului. 

Când am localizat gospodăria care începuse să ne 
intereseze, i-am reamintit că doresc să completeze cât 
mai repede lista relaţiilor suspectului. 

„N-AU MAI GĂSIT CUI SĂ-I CEARĂ 
RELATII, DECÂT URMĂRITULUI ! 


Se spune că nu există ceva mai plăcut ca un picnic, 
la pădure, în zăpuşeala pe care luna iulie poate s-o ofere 
cu atâta generozitate. Mai cu seamă când o astfel de 
idilică destindere îţi este oferită în chip de obligaţie 
profesională. In ceea ce mă priveşte, sunt gata să afirm 
cu toată convingerea că o susţinere de felul acesta este 
departe de a fi adevărată. Despre ce relaxare poate fi 
vorba, când stai trei nopţi la rând, pitit după copaci şi te 
Zgâiești printr-un binoclu cu infraroşii? Nu numai că mă 
dureau ochii, ca şi cum ar fi fost lubrifiaţi cu nisip, dar îmi 
mai amorţiseră şi braţele, de parcă cele două kilograme 
ale binoclului se transformaseră în două chintale. 

Una peste alta, mă săturasem până peste cap să 
mă mai joc de-a Buffalo Bill şi pieile roşii în Vestul 
sălbatic. Motiv pentru care mă şi hotărâsem că peste 
vreo două ore, când urma să se lumineze de ziuă, să las 
baltă pânda fără rost în care mă angrenasem din 
momentul în care mi-a trecut prin cap că sunt un tip cu 
teribil de mult fler. 

Consolat de ideea că în curând voi putea abandona 
această supraveghere fără perspectivă şi, astfel, voi 
putea trece la verificarea persoanelor indicate de şeful 
de post ca fiind relaţii ale urmăritului, am săltat iar 
binoclul şi am scormonit cu privirea gospodăria bunicului 
acestuia. Gestul făcut mi-a permis să văd, pentru a nu 
ştiu câta suta oară, o magazie dărăpănată, un grajd care 
adăpostea o mârţoagă bătrână, o fântână abandonată şi 
locuinţa din cărămidă aparentă a pădurarului. Şi... atât ! 
Toată lumea dormea, mai puţin eu... 

Chiar în clipa în care coboram binoclul, mi s-a părut 
că aud ceva care aducea a foşnet... Am privit din nou 

spre gospodărie... Însă nu mi-a reţinut nimic atenţia. 
Spunându-mi că mi s-a părut, m-am relaxat. Dar nu prea 
mult, pentru că zgomotul s-a repetat. Ascultând atent, 
mi-am dat seama că susurul venea din stânga mea. 
Ridicând din nou binoclul, am măturat cu privirea zona 
respectivă. Prin pâcla subţire şi roşiatică oferită de 
instrumentul meu, am remarcat, printre trunchiurile 
copacilor, o siluetă care, străduindu-se să nu facă 
zgomot, se apropia de locul unde mă aflam eu. 

Mai întâi m-am întrebat dacă n-am de-a face cu 
mistrețul care mă mai onorase cu câteva vizite de 
curtoazie, probabil pricepând, numai el ştie cum, că nu 
sunt un braconier venit cu intenţia de a-l transforma în 
caltaboşi. Apoi, încordându-mi privirea, mi-am dat seama 
că silueta aparţine unei fiinţe umane, deşi înainta 
curbată de la mijloc. Când a ajuns la vreo zece metri, am 
lăsat binoclul să-mi atârne pe piept, m-am pitit după 
copacul de lângă mine, mi-am pregătit lanterna şi am 
dus mâna dreaptă la subsuoară. Mai înainte de a-mi 
trage pistolul din toc, l-am recunoscut pe Dan, care, 
ajungând în imediata mea apropiere, şi-a ridicat capul şi 
a început să mă caute, după toate aparențele, mirat că 
nu mă vede. 

— Pst ! l-am şoptit, amintindu-mi la timp că nu ne 
aflam în pădure pentru a ne juca de-a v-aţi ascunselea. 

— Ei! Credeam că te-ai pus pe tras aghioase... — 
mi-a replicat, venind lângă mine. 

Gândind că era firesc ca şi lui să i se facă lehamite 
să tot vegheze ograda gospodăriei din partea care îmi 
era mie opusă, m-am grăbit să-i fac o bucurie: 

— Bine că ai venit... Dacă de trei nopţi nu şi-a scos 
capul, e clar că nu aici se ascunde... Aşa că nu văd de ce- 
am mai sta încă două ore, mai înainte de a ne lăsa 
păgubaşi. 

— Doamne-fereşte! Să abandonăm cursa tocmai 
acum, când l-am văzut? a spus contrariat 

— Unde l-ai văzut, mă ? ! l-am întrebat, convins că 
mă ia peste picior, ca un apropo la „fructuosul” rezultat 
al iniţiativei pe care o avusesem. 

— În curtea gospodăriei! A ieşit din grajd şi s-a dus 
în spatele magaziei, unde se află W. C.-ul. Apoi, după 
vreun sfert de oră, s-a întors de unde-a plecat... 

— Şi de unde eşti atât de sigur că plimbăreţul pe 
care l-ai văzut era chiar Pîrvuleţ? Doar binoclul îţi permite 
să vezi numai silueta! Poate că era pădurarul sau... 
nevasta lui! 

— Orice confuzie este exclusă, şefu'? Nu putea fi 
decât domnul Pîrvuleţ în persoană! mi-a replicat cu 
fermitate. Pentru că pădurarul este o namilă de aproape 
doi metri, iar nevastă-sa, o pirpirie care, nu ştiu din ce 
motive, îşi cam trage un picior. Ei bine, noctambulul de 
care îţi vorbesc era în afara semnalmentelor celor doi ! 
Aşa că!... a conchis el cu subînţeles. 

Deşi de trei zile aşteptam o astfel de veste, acum 
când în sfârşit o primeam, parcă nu-mi venea să cred că 
am reuşit să-l depistăm pe suspect. 

— Ce facem? Nu intrăm peste el? a zis Dan cu 
nerăbdare, văzând că am căzut pe gânduri. 

— Acum? 

— Bineînţeles! 

— Chiar aşa? Dăm buzna în toiul nopţii, fără 
mandat? 

— Dac-am pus mâna pe el, ce ne mai trebuie 
mandat? mi-a întors-o el. 

— Şi dacă, totuşi, nu-i urmăritul nostru ? 

— Cum să nu fie, dom'le?! a zis el cu o iritare 
progresivă. 

— Admiţând că ai dreptate - şi vreau să sper că ai! 
-, de ce trebuie să-l arestăm acum, pe moment, şi nu la 
şapte dimineaţa, aşa cum prevede şi legea? 

— Şi dacă între timp spală putina? 

— Dacă n-a făcut-o în două săptămâni, am motive 
să cred că nu se va face nevăzut până dimineaţă. De 
altfel, până mă reped eu la procuratură, tu vei continua 
să te binoclezi în gospodărie. 

* 


Având în vedere relatarea lui Dan primul obiectiv al 
descinderii noastre l-a constituit grajdul. Când i-am păşit 
pragul, o gloabă amărâtă a întors capul spre noi şi, 
continuând să mestece dezgustată cele câteva paie 
smulse din iesle, ne-a privit cu o apatie ce demonstra că 
meniu-ul nu-i era deloc pe plac. Apoi, constatând că nu 
ne înghesuiam să-i oferim o baniţă cu ovăz, s-a resemnat 
şi şi-a întors din nou capul spre jgheab pentru a mai lua o 
gură de paie, care, deşi nu erau prea apetisante, puteau 
să-i potolească foamea în caz de restrişte. In ceea ce mă 
priveşte, m-am grăbit să-i cercetez cu privirea „living-ul”. 
Dar, în afara locatarului, titular al ieslei şi al paielor 
aşternute pe podea, n-am remarcat nimic care să aducă 
cu ceea ce căutam. Ridicându-mi privirea, am văzut 
plafonul din bârne şi un chepeng care ducea spre podul 
cu fân. Cum acest gen de anexă putea reprezenta o 
ascunzătoare formidabilă, n-am avut motive de ezitare. 
Proptindu-mi un picior pe ieslă, m-am ridicat până la gura 
de acces şi, împingând capacul, m-am săltat în pod. 
După ce a ajuns şi Dan după mine, ne-am pus cu râvnă 
pe răscolitul fânului Dar foarte curând a trebuit să 
tragem concluzia că omul nostru s-ar fi putut afla 
oriunde, mai puţin în anexa de deasupra grajdului. 

De îndată ce am revenit în curtea gospodăriei, ne- 
am continuat descinderea cu magazia şi W. C.-ul din 

spatele acesteia. Dar rezultatul pe care-l scontam se lăsa 
aşteptat, aşa că am trecut la o verificare temeinică a 
locuinţei şi a întregii ograde. Însă totul s-a dovedit în 
zadar. M-am uitat întrebător la Dan, care s-a dezvinovăţit 
fără cea mai mică ezitare: 

— Şefu', te rog să mă crezi că l-am văzut! 

— Zău? Şi unde e? 

— Nu ştiu... Şi nici nu pot să înţeleg. Pentru că din 
momentul în care te-ai dus şi până te-ai întors de la 
Procuratură, eu n-am mai luat binoclul de la ochi. Deci se 
exclude posibilitatea ca Pîrvuleţ să fi fugit...! 

— Aiurea ! am aruncat dispreţuitor. O astfel de 
afirmaţie se poate face numai dacă gospodăria este 
supravegheată în mod simultan din două direcţii opuse. 
Ori chiar trebuie să-ţi reamintesc că, în timp ce tu îl 
urmăreai cum se fâţâie prin curte, eu n-am văzut nimic? 

— Mda... Probabil că totuşi o fi reuşit să-mi scape... 
— a admis el, făcând un rictus de regret. 

Faţă de concluzia care se impunea, m-am întors 
spre pădurar, care ne secundase în controlul nostru de la 
o distanţă de doi-trei metri şi i-am cerut scuze pentru 
timpul pe care i-l răpisem. 

El m-a asigurat că i-a făcut plăcere să ne cunoască 
şi că niciodată nu a pregetat când a trebuit să ajute 
autorităţile. Cu sufletul greu de supărare, am mai 
adăugat câteva cuvinte încărcate de o banală amabilitate 
şi am pornit spre poartă. Dar, mai înainte de a ieşi din 
curte, privirea mi-a fost atrasă de un morman de pământ, 
îngrămădit lângă gard. M-am întors din drum şi m-am 
apropiat să-l privesc, fără să-mi dau seama cu ce scop. 
Moviliţa era formată din bulgări de pământ proaspăt 
răscolit. Încercând să stabilesc ce anume îmi atrăsese 
atenţia asupra ei, am întors capul şi m-am uitat de-a 


100 


lungul şi de-a latul ogrăzii. Solul era ori bine bătătorit, ori 
acoperit cu buruieni şi iarbă. 

— Cum au ajuns aici? M-am adresat pădurarului, 
arătând spre bulgării de pământ. 

— „..L-am adus eu, cu căruţa... Pentru că aveam 
nevoie de pământ, pentru un solariu de roşii... 

Mai înainte de a-mi răspunde cu ezitare, l-am văzut 
tresărind, neplăcut surprins de întrebarea mea. Şi, 
deoarece intenţia lui de a-şi face un solariu era foarte 
lăudabilă, am avut toate motivele să doresc a afla de ce-i 
displăcuse faptul că proiectul lui îmi atrăsese atenţia. 
Drept care mi-am propus să-l rog să-mi spună de unde a 
adus pământul. Numai că, mai înainte de a da glas 
curiozităţii mele profesionale, am realizat că nasul meu 
este asaltat de o miasmă. Incercând să stabilesc sursa 
dezagreabilei emanaţii, ochii mi s-au oprit asupra 
grămezii de pământ de la picioarele mele, moment în 
care am stabilit şi că mirosul care mă îngreţoşase aducea 
cu cel de amoniac. Edificat fiind, am ridicat capul şi am 
măturat cu privirea gospodăria, în căutarea locului din 
care ar fi putut să provină duhoarea. Apoi, deoarece în 
timpul vizitei nu întâlnisem nici o cocină de porci, gândul 
mi-a zburat în mod firesc la mârţoaga ce nu se dădea în 
vânt după paie. 

— Va trebui să mai controlăm încă o dată grajdul ! 
am decretat, pândind reacţia însoţitorului nostru. 

A arborat o figură atât de mâhnită, încât, 
înlăturându-mi şi ultimele rezerve, i-am făcut semn lui 
Dan să mă urmeze. 

In timp ce stăteam în prag şi mă întrebam de unde 
ar trebui să încep, gloaba, plină de optimism, a întors iar 
capul spre mine. Dar numai pentru câteva clipe 
deoarece, recunoscându-mă şi pricepând că nici de data 

asta n-a venit Moş Crăciunul cailor să-i aducă ovăzul 
râvnit, şi-o fi spus că nu merit atenţia ce mi-o acordase. 

Fără să mă las afectat de afrontul ce mi-l făcuse, l- 
am rugat pe pădurar să scoată calul afară, în curte. 

— Pentru ce? a protestat el, arătându-se foarte 
surprins de cererea mea. Stă bine unde stă! a adăugat cu 
fermitate. 

Văzând că n-are rost să mai insist, i-am făcut semn 
lui Dan să evacueze calul din grajd. Numai că asistentul 
meu, mal mult la bine decât la greu, s-a făcut a nu 
pricepe. Amintindu-mi că şeful trebuie să fie un exemplu 
de curaj pentru subalterni, mi-am luat inima în dinţi şi m- 
am strecurat pe lângă gloabă. După ce i-am desfăcut 
căpăstrul, fără ca animalul să fi făcut vreo încercare de 
revoltă, l-am dus în curte şi l-am legat de primul pom pe 
care l-am întâlnit. 

Când am revenit în grajd, Dan, care între timp 
înlăturase cu furca paiele de pe podea, mi-a arătat că 
aceasta era prevăzută cu un capac de scânduri, de circa 
un metru pătrat. 

Aplecându-se, a apucat cu degetele marginile 
podeţului şi l-a ridicat, răsturnându-l lateral 

Brusc, o scăfârlie şi-a făcut apariţia împreună cu 
teava dublă a unei puşti de vânătoare, care ţintea exact 
pieptul lui Dan. În următoarea clipă, piciorul meu sting a 
decolat peste groapă, şi a aterizat peste armă, culcând-o 
la pământ şi, aproape simultan m-am aplecat pentru a 
propti Waltherul meu de ceafa „franctirorului”. După cum 
am şi scontat, oţelul pistolului meu fiind rece, tipului i-a 
venit mintea la cap şi şi-a luat mâinile de pe puşcă 
pentru a le ridica repede în sus. 

— Afară! i-am ordonat cu suficientă asprime pentru 
a-l ajuta să înţeleagă că nu ne aflam prin partea locului 
pentru a ne juca de-a hoţii şi vardiştii. 

M-a înţeles foarte bine şi a ieşit din ascunzătoare. 

Era de statură potrivită, slab, şaten, cu fata 
prelungă, iar ochii mici şi retraşi spre fundul orbitelor mă 
priveau tremurând. Probabil de frică, pentru că în grajd 
era o căldură înăbuşitoare. 

— Cum te numeşti? l-am întrebat din formalism, 
pentru că era evident că aveam de-a face chiar cu 
persoana pe care mă săturasem s-o tot caut. 

— Să trăiţi! Mă numesc Pirvuleţ lon - m-a informat 
el, adoptând o atitudine de soldat disciplinat. 

În timp ce Dan îi proptea mâinile în cătuşe, eu am 
privit în ascunzătoare. Era adâncă de vreun metru şi 
jumătate, iar pe fundul ei se aflau câteva obiecte. După 
ce-am coborât şi le-am examinat, am constatat că erau: 
o haină de piele, două casetofoane cu câteva zeci de 
casete, un pumnal, o centură de cartuşe de vânătoare, 
mai multe conserve, o pâine începută şi un ciubăraş cu 
apă. 

Am scos din groapă obiectele care-i ţinuseră 
companie în exilul lui de şobolan şi l-am anunţat că va 
trebui' să meargă cu noi... 

Pe când ieşeam din grajd, bunica lui, care se 
apropiase de noi, fără ca eu să fi băgat de seamă, şi-a 
scos baticul cernit de pe cap şi, ascunzându-şi faţa în el, 
a izbucnit în plâns... 

* 

Ajungând la postul de poliție, l-am poftit să ia loc 
pe scaun şi mi-am început interogatoriul: 

— Ştii de ce te afli aici? 

Mi-a răspuns printr-o clătinare din cap, cu un aer 
foarte nevinovat: 

— Ai putea să-mi spui ce ai făcut în perioada 20 - 
22 iulie? l-am întrebat. 

— Nu, nu-mi amintesc... — m-a anunţat cu regret, 
după ce mai înainte ridicase gânditor privirea spre tavan, 
pentru a-şi etala bunăvoința. Ştiţi, s-a scurs atâta timp de 
atunci... 

— Dacă ai uitat, am să te ajut eu - m-am oferit cu 
amabilitate. Mă refer la cele trei zile în care n-ai fost la 
serviciu. Şi cum un astfel de concediu nu se ia chiar în 
fiecare zi, eu cred că, dacă ai vrea, ai putea să ne spui 
cum şi unde ţi l-ai petrecut. 

— Aaa! Dacă vă referiţi la zilele alea de recuperare, 
îmi amintesc - s-a arătat el bucuros de sprijinul pe care i- 
| oferisem. Am simţit nevoia să mă distrez un pic şi m-am 
dus la Timişoara, pentru că este un oraş pe care îl 
îndrăgesc mult. 

— Toate cele trei zile le-ai petrecut în Timişoara? 

— Da. Când le-am terminat, m-am întors la 
termocentrală şi mi-am reluat munca... 

— Unde ai locuit şi cum te-ai distrat pe acolo? am 
vrut să mai ştiu. 

— Când am plecat de acasă, mă gândeam că voi 
lua o cameră la vreun hotel, dar n-a mai fost nevoie, 
pentru că am întâlnit în tren o timişoreancă, care m-a 
invitat să stau la ea... Şi acolo am şi rămas până mi s-au 
terminat zilele de recuperare... 

— Cum o cheamă? l-a întrerupt Dan. 

— Angela. 

— Angela şi mai cum? 

— Numai Angela, că ce mă interesa pe mine 
numele ei de familie? a explicat cu indiferenţă. 

— Unde locuieşte? şi-a continuat Dan chestionarea, 
făcându-se că-l ia în serios. 

— Nu ştiu cum se numea strada, pentru că eu nu 
cunosc prea bine oraşul - a răspuns, ridicând din umeri 

cu regret. Dar pot să vă spun că locuia într-un bloc nou şi 
avea un apartament cu două camere... 

Cum basme de felul celui pe care se apucase să 
îndruge mai auzisem eu, l-am întrerupt: 

— De unde ai casetofoanele şi haina de piele? 

— Le-am cumpărat din Timişoara, de la talcioc... de 
la un străin, parcă iugoslav... Tot de la el am luat şi nişte 
carpete pe care le-am lăsat acasă. 

— Şi puşca, tot din talcioc ai cumpărat-o? l-am 
întrebat cu seriozitate. 

A dat din cap a confirmare apoi, dându-şi probabil 
seama că întinsese coarda prea tare, a început să-l 
clatine a negaţie: 

— Nu, o am de câţiva ani, de la un vânător... Adică, 
de fapt, de la un braconier care pândea la mistreți... 

— Ţi-a dat-o cadou? l-am întrebat, zâmbindu-i cu 
înţelegere. 

— A, nu! Am luat-o eu, după ce el a ascuns-o când 
l-a văzut pe bunicul făcând inspecţie prin pădure. 

Întrucât scopul discuţiei introductive imi permisese 
să stabilesc că bănuitul era şi inventiv şi decis să nu-şi 
recunoască vinovăția, admițând că el ar fi fost autorul 
omorului, am apreciat că venise momentul să trec la 
elementele mai concrete ale afacerii. 

— De ce te-ai ascuns şi de ce nu te-ai mai dus la 
lucru? 

— Pentru că am aflat că mă urmăreşte poliţia şi nu 
voiam să ajung la închisoare. 

— Cum de politie se tem numai cei ce încalcă 
legea, înseamnă că ai comis o infracţiune - am conchis 
eu, arătându-mă surprins de o astfel de eventualitate. la 
spune-ne şi nouă ceva despre ea. 

— Eu n-am făcut nimica rău, numai că, fără să 
vreau, cred că m-am vârât într-un mare bucluc... — a zis 
cu tristeţe. 

— Fii, te rog, mai explicit! l-am invitat eu. 

— Mă tem că lucrurile pe care le-am cumpărat de 
la Timişoara erau de furat. Altfel nu pot să-mi explic cum 
de le-am luat atât de ieftin. Pe moment, gândindu-mă că 
am pus mâna pe un chilipir, m-am lacomit să le iau, dar 
când am văzut că mă caută poliţia, am înţeles că erau de 
furat şi că voi fi arestat şi eu, pentru complicitate - a 
explicat, dând din cap a mare amărăciune. 

Salata pe care mi-o servise era atât de stupidă, 
încât n-am avut nici un motiv să vreau s-o comentez. 
Ceea ce nu m-a putut împiedica să vreau să aflu altceva: 

— De unde ai ştiut că eşti urmărit de poliţie? 

— A... Am aflat întâmplător... Eu mergeam grăbit 
cu bicicleta spre casă, pentru că în după-amiaza aceea 
trebuia să lucrez la centrală, când m-au oprit doi ofiţeri 
de poliţie, care se aflau într-o maşină şi m-au întrebat 
dacă ştiu unde locuieşte Pîrvuleţ lon. Adică eu... Aşa că, 
dându-mi seama că mă caută pentru lucrurile cumpărate 
la Timişoara, le-am spus că nu sunt de prin partea 
locului. lar după ce ei au plecat mai departe, eu m-am 
ascuns şi a doua zi am săpat groapa din grajdul bunicului 
meu, unde am stat pitit până m-aţi găsit dumneavoastră. 

Ca să vezi, ce coincidenţă a dracului! Ofițerii trimişi 
după Piîrvuleţ. N-AU MAI GASIT CUI SA-I CEARA RELAŢII, 
DECÂT URMĂRITULUI! mi-am zis eu, amuzat de ghinionul 
colegilor mei de la inspectoratul Judeţean. 

— Ai putea să ne explici, de ce tatăl tău ne-a spus 
că a asistat la arestarea ta? L-am întrebat, cu dorinţa de 
a mai lămuri o inadvertenţă evidenti. 

— Eu l-am învăţat să spună aşa... Pentru că m-am 
gândit că poliţiştii care vor veni să mă caute se vor lăsa 

păgubaşi când vor afla că fusesem deja arestat de alţii - 
a zâmbit el, mânaru de stratagema pe care o inventase. 

Ca să-i fac o plăcere, am dat din cap cu admiraţie 
pentru isteţimea lui şi, brusc, l-am întrerupt: 

— O cunoşti pe Elena Chiran? 

— Sigur. E soţia lui nea Anton, care mi-a fost şef pe 
când îmi făceam stagiul militar. 

— Ai fost de multe ori în casa familiei Chiran? 

— Da, cel puţin o dată pe săptămână, dar asta se 
întâmpla mai demult. Când eram în armată, nea Anton, 
care era şeful popotei, mă trimitea adesea la el acasă cu 
câte ceva de mâncare. 

— Ai continuat să-l vezi şi după ce ţi-ai terminat 
stagiul militar? 

— Numai o singură dată. Acum vreo două luni. 
Când tot m-am dus la nunta unui vâr, care locuieşte în 
Bucureşti. 

— Eşti convins că n-ai intrat în casa fostului tău şef 
mai de curând? De exemplu, chiar luna trecută? 

— Nuuu... Nici gând! Singurul drum pe care l-am 
făcut, aşa cum v-am zis, a fost la Timişoara - mi-a 
răspuns, cu o convingere care demonstra în egală 
măsură, ori că el este un bun actor, ori că eu mă aflam 
pe o pistă falsă. 

— Este surprinzător ceea ce susţii, Pirvuleţ! 
Deoarece există doi martori care afirmă că te-au văzut în 
locuinţa familiei Chiran, luna trecută - l-am avertizat, 
referindu-mă la declaraţiile lui Clucescu şi ale vecinei 
care suferea de astm. 

— Se înşeală, domnule căpitan. Confruntaţi-i cu 
mine şi am să vă dovedesc că fac o confuzie - mi-a 
replicat cu un ton de superioritate. 

Intrucât nu  făcusem încă operaţiunea de 
recunoaştere din grup, n-aveam dreptul să-l contrazic. 

Dar asta nu m-a împiedicat să-mi arunc pe masă şi 
ultimul atu: 

— Dacă n-ai mai fost în locuinţa fostului tău şef de 
două luni, cum îţi explici că toate obiectele pe care le-am 
găsit la tine, inclusiv cele două carpete ridicate din 
propria ta casă, au aparţinut familiei Chiran? Ba mai 
mult, ele au fost sustrase din apartamentul acestei familii 
în urmă cu vreo două săptămâni? 

Pentru o clipă am avut impresia că l-am pus în 
încurcătură. Dar m-am înşelat, pentru că, după ce mai 
întâi a ridicat din umeri, mi-a spus: 

— Nu văd decât o singură explicaţie... Probabil că 
datorită unei întâmplări nefericite, am cumpărat nişte 
lucruri care au fost furate chiar de la nea Anton. 

Cum într-o afacere criminală coincidenţele nu apar 
prea întâmplător, l-am anunţat că ne va însoţi la 
Bucureşti, nu de alta, dar tot trebuia să i se ridice 
impresiunile digitale pentru a putea fi confruntate cu cele 
de la locul faptei. 


„PÂNĂ MÂINE POATE CA-ŢI VINE MINTEA 
LA CAP 


Era trecut de ora zece dimineaţa când am reuşit să 
termin confruntările ce trebuiau să-mi indice modul în 
care urma să-l invit pe bănuit la dans. Astfel că, de îndată 
ce ultimul martor a părăsit biroul, l-am şi luat în primire: 

— După cum ai văzut, martorii au fost fermi. 
Subofiţerul te-a găsit duminică dimineaţa, la trei şi 
douăzeci, în faţa hotelului Athenee Palace, iar domnul 
Clucescu te-a întâlnit sâmbătă după-amiaza în locuinţa 
familiei Chiran. 

— Ori greşesc, ori sunt rău intenţionaţi. Oare ce 
dovadă mai bună vă trebuie când femeia pe care aţi 
adus-o să mă vadă a spus că nu mă recunoaşte? 

— Martora la care te referi te-a zărit numai din 
balconul apartamentului ei, adică de la distanţă, aşa că 
era şi firesc să nu-ţi poată recunoaşte chipul. Dar să 
lăsăm deocamdată depoziţiile martorilor şi să discutăm 
alte aspecte. Te informez că, în urma expertizei 
dactiloscopice a rezultat că amprentele ridicate din 
locuinţa familiei Chiran coincid cu ale tale. Ceea ce 
demonstrează că, în mod indubitabil, tu eşti autorul 
faptelor consumate în locuinţa fostului tău şef. 

N-a spus nimic, dar în mod evident toată suficiența 
pe care o arborase până în acel moment s-a transformat 
într-o atitudine de derută. 

— Acum adaugă la această constatare şi pe aceea 
că asupra ta au fost găsite toate obiectele care au 
dispărut exact din aceeaşi locuinţă. In faţa acestor probe 
mai susţii că eşti străin de infracţiunea pe care o 
anchetăm? 

Vădit dezorientat, şi-a îngropat bărbia în piept, 
scufundat într-o muţenie totală. 

— De altfel ţin să-ţi aduc la cunoştinţă că datorită 
probelor de vinovăţie pe care le deţinem, vei fi trimis în 
judecată chiar dacă vei continua să respingi acuzaţia ce 
ţi se aduce! l-am avertizat. 

— Bine. Vă spun totul - s-a decis el, ridicându-şi 
privirea spre mine. Dar să ştiţi că nu eu am ucis-o pe 
nevasta lui nea Anton! a fost rândul lui să mă avertizeze. 

— lau notă de afirmaţia ta şi te ascult - am răspuns 
cu satisfacţie deoarece, dând cauzei aspectul unei 
cercetări pentru o simplă spargere, până în acel moment 
nu se făcuse nici o referire la faptul că fusese ucisă vreo 
persoană. 

— Nu eu am ucis-o! a repetat el. 

— Perfect. Te rog să notezi şi această precizare - i- 
am cerut tui Dan, făcându-mă că-l iau în serios. Acum te 
rog să ne povesteşti cum au ajuns casetofoanele, puşca 
şi celelalte în posesia ta? 

— V-am minţit. În timpul zilelor de recuperare n-am 
fost la Timişoara, cum v-am spus, ci la Bucureşti. 

— Cunoaştem asta. Mai bine ne-ai spune motivul 
pentru care ai venit în Capitală. 

— Şi pentru început cel mai bine ar fi dacă ai 
preciza unde se află în momentul de faţă Anton Chiran şi 
fiul său - l-a luat Dan în primire, cu o curiozitate de ofiţer 
stagiar. 

În timp ce eu am întors capul pentru a-l mustra 
pentru pripeala lui, Pîrvuleţ ne-a examinat cu privirea, 
mai întâi surprins, apoi neîncrezător. 

— Cum, nu ştiţi? şi-a exprimat el mirarea. 

— Crezi că te întreb pentru a face conversaţie cu 
tine? l-a repezit Dan, fără să-i pese că-l poftisem, din 
ochi, să nu-l mai întrerupă pe bănuit. 

— Locotenent Simionescu. Eu cred că cel mai bine 
ar fi dacă l-am lăsa să-şi facă relatarea aşa cum vrea el. 
lar dacă vor apărea neclarităţi, le vom discuta la sfârşit! 
Am zis pe un ton care l-a făcut pe colegul meu să-şi vâre 
nasul în notes, dar nu mai înainte ca obrajii să-i devină 
stacojii. Te rog să-ţi continui povestirea, spunându-ne 
pentru ce ai venit la Bucureşti - m-am adresat lui 
Pîrvuleţ. Zâmbindu-i cu amiciţie, pentru a-l asigura că, 
spre deosebire de Dan, eu sunt un munte de bunătate. 

— Am venit să-l caut pe nea Anton, pentru că 
ultima oară când am fost la Bucureşti, adică pe la 
începutul lunii mai, i-am lăsat nouăzeci şi două de mii de 
lei, ca să-mi facă rost de o maşină Dacia. 

— Nu înţeleg. Pentru ce i-ai dat lui banii şi nu te-ai 
înscris singur la CEC, cum se obişnuieşte? 

— Fiindcă nea Anton mi-a spus că are nişte 
cunoştinţe care pot să-mi aranjeze să iau maşina peste 
rând, dacă le dau şi lor un ciubuc de vreo cincisprezece 
mii de lei... 

— Şi te-a anunţat că poţi să vii s-o iei? 

— Nu, păi tocmai asta e şi problema. Eu l-am 
căutat de câteva ori la telefon pentru a vedea ce-a făcut, 
dar n-am putut să dau de el niciodată. Atunci, profitând 
de recuperarea pe care o aveam, m-am decis să-i fac o 
vizită şi să-l întreb ce-a făcut cu banii mei. 

— Acum am înţeles. Dar spune-mi, când te-ai dus 
la el acasă? 

— Sâmbătă spre prânz, când eram sigur că-l voi 
găsi şi nu m-am înşelat, deoarece după vreo jumătate de 
oră a venit şi nea Anton acasă... 

— Ce-ai făcut acolo? 

— Cum era şi firesc, l-am întrebat ce se aude cu 
maşina mea, iar el mi-a spus că trebuie să mai am 
răbdare, deoarece n-a apucat încă să vorbească cu ăia 
care trebuiau s-o procure. Eu însă cred că mă ducea cu 
vorba ca să-mi ia banii... 

— Cine mai era în casă? 

— Când am venit, am găsit-o numai pe doamna 
Elena apoi, după cum v-am mai spus, a sosit şi nea 
Anton. lar vreo oră mai târziu a sosit şi Valy împreună cu 
un prieten de-al lui, tot fotograf care, după ce au luat 
masa, au plecat. 

Întrucât acest aspect coincidea cu relatarea făcută 
de martorul Aurel Clucescu, l-am rugat să-mi spună ce s- 
a întâmplat în continuare. 

— Spre ora cinci după-amiaza, nea Anton mi-a spui 
că el nu s-a săturat nici pe măsea şi că îi e foame. Aşa că 

a luat din frigider vreo două kilograme de carne pentru 
fripturi şi am plecat să le mâncăm la restaurantul Aluniş, 
undeva prin apropiere, pe bulevardul Metalurgiei. Şi cred 
că era în jur de opt, când ne-am întors din nou acasă, 
unde doamna Elena ne-a mai pus ceva de mâncare şi am 
început să ne uităm la televizor... — a zis, lăsând o pauză 
pentru a plescăi din gură şi mi-a cerut rugător: 

— Dacă se poate, aş vrea un pic de apă...! 

După ce Dan i-a adus un pahar pe care l-a golit 
dintr-o sorbitură, şi-a reluat povestirea fără nici un 
îndemn: 

— La un moment dat am auzit pe cineva sunând la 
uşă. Nu ştiu cât putea fi ceasul, dar cred că trecuse cam 
vreo oră de la terminarea serialului. Doamna Elena s-a 
ridicat de pe scaun, spunând că trebuie să fie Valy, care, 
ca de obicei, îşi uitase cheile acasă. Dar nea Anton i-a zis 
să stea jos că este altcineva şi s-a dus el să deschidă. 
Curând după ce-a ieşit din cameră, l-am auzit discutând 
cu cineva în antreu. Dar n-am putut să-mi dau seama 
despre ce vorbeau, pentru că era o limbă pe care nu o 
înţelegeam. Câteva minute mai târziu, când s-a reîntors 
în sufragerie, doamna Elena l-a întrebat dacă a fost într- 
adevăr persoana pe care o aştepta. El a confirmat şi i-a 
spus că totul va merge conform planului stabilit. Când i-a 
auzit răspunsul doamna Elena a întors capul spre 
televizor şi puţin mai târziu am văzut că plângea. Când s- 
a terminat emisiunea nea Anton mi-a spus că în noaptea 
aceea va avea nevoie de mine şi s-a apucat să-şi strângă 
nişte lucruri. Tocmai închidea servieta în care a băgat şi 
câteva plicuri bine burduşite cu hârtii, când a intrat Valy 
în casă. Arătându-se mirat că îşi găseşte părinţii încă 
treji, tatăl său i-a comunicat că a venit momentul mult 
aşteptat. Valy s-a bucurat şi i-a răspuns că era şi cazul, 
pentru că era convins că i se luase urma şi că arestarea 

lui era o problemă numai de o zi sau cel mult două. 
Auzindu-i vorbind aşa, doamna Elena a izbucnit în plâns 
şi i-a întrebat că ea ce va face singură. Nea Anton a 
liniştit-o spunându-i că nu o paşte nici un pericol şi că, de 
altfel, în curând va veni şi ea după ei... — a încheiat 
Pîrvuleţ, plescăind iar din gură, cu subiînţeles. 

Dan, pricepând aluzia, a luat paharul şi a ieşit, iar 
eu, încercând să sistematizez declaraţia interlocutorului, 
făceam pronosticuri asupra unui deznodământ care se 
anunţa a fi total imprevizibil. 

— După ce şi-a adus şi Valy o mapă cu fotografii 
din camera lui, nea Anton mi-a spus că va trebui să merg 
şi eu cu ei - a reînceput Pirvuleţ să relateze, după cea 
golit din nou paharul. Când l-am întrebat încotro, mi-a 
spus că-mi va explica în maşină. Inainte de a ieşi din 
casă, doamna Elena i-a îmbrăţişat pe amândoi şi le-a 
spus plângând că, până va reuşi să ajungă la ei, este 
convinsă că va înnebuni. Când ne-am suit în maşină... 

— Cât era ora? l-am întrebat. 

— Nu ştiu cu precizie, dar în orice caz era trecut de 
miezul nopţii... cam cu vreo oră. 

— Ce ţi-a spus în maşină Anton Chiran? m-am 
interesat, omiţând că la începutul interogatoriului l-am 
luat pe Dan la refec tocmai pentru că n-a fost capabil să- 
şi stăpânească curiozitatea. 

— Că în noaptea aia va pleca din ţară cu Valy, 
pentru că bănuia că l-a adulmecat siguranţa statului. Şi 
că, în ceea ce mă priveşte, am misiunea de a-i aduce 
maşina înapoi, la el acasă... 

— N-am înţeles! l-am întrerupt, fără să mă ruşinez 
de ignoranţa mea. Ce aveau cu el organele de siguranţă? 

— Cum, nu ştiţi? s-a arătat el neîncrezător. 

Eu am clătinat din cap că nu şi chiar nu exageram, 
iar el, adoptând un aer de maximă importanţă, a 

catadicsit să-mi explice cu bunăvoința şi răbdarea 
cuvenite când vrei să te faci înţeles de un copil arierat: 

— Nea Anton era şeful centrului de spionaj... El se 
ocupa de coordonarea activităţii tuturor spionilor din 
România. 

— Un fost subofițer, şef de popotă într-o unitate de 
instruire pifănească?! E posibil? m-a consolat Dan, 
siderat. 

Deoarece întorsătura pe care o luase cazul mă 
făcuse paf şi pe mine, n-am avut ce să-i răspund. 

— De aceea s-a şi angajat şef la popotă ! i s-a 
adresat Piîrvuleţ lui Dan, vădit satisfăcut că reuşise să ne 
lase pe amândoi cu gurile căscate. Cui să-i treacă prin 
cap că un om care stă pe un post atât de neînsemnat, 
poate da ordine la nu-ştiu-cine din Ministerul Apărării 
Naţionale? 

— Făcea spionaj militar ? l-am întrebat 

— Şi economic, dar mai puţin. Îmi spunea, în timp 
ce Valy conducea maşina, că reuşise să pună mâna atât 
pe situaţia înzestrării armatei, cât şi pe planul de 
mobilizare în caz de război. Şi cred că le avea chiar la el, 
pentru că atunci când îmi vorbea de ele, bătea cu palma 
pe servieta pe cârc o luase de acasă. 

Ceea ce ne povestise era atât de fantastic, încât 
am simţit că mă ia cu ameţeală. Reuşind să mă 
stăpânesc, mi-am reluat interogatoriul: 

— Unde v-aţi dus cu maşina? 

— Exact nu pot să vă spun, pentru că era 
întuneric... Cred însă că ne-am oprit pe undeva pe lângă 
aeroportul Băneasa. In orice caz, nea Anton mi-a spus că 
mai întâi vor pleca cu un elicopter, care-i va duce într-un 
loc unde-i aştepta un avion... 

— Te rog să ne povesteşti ce s-a petrecut când aţi 
ajuns la destinaţie. 

— Mai înainte de a opri, Valy a semnalizat, de 
câteva ori cu faza mare şi, după ce i s-a răspuns la fel din 
nişte tufişuri întunecoase, s-a apropiat de altă maşină, 
mare şi roşie, care avea şi ea luminile stinse. După ce din 
ea au coborât trei bărbaţi, nea Anton s-a dat jos şi s-a 
dus să dea mâna cu ei Au schimbat numai câteva 
cuvinte, apoi nea Anton s-a întors, i-a spus lui Valy să-l 
urmeze şi mie să duc maşina înapoi, de unde plecasem. 
Ceea ce am şi făcut... 

— De ce dorea să-i fie dusă maşina acasă? am 
încercat eu să pricep. 

— Nea Anton mi-a explicat că dacă lasă maşina 
acolo, de unde ei vor pleca, siguranţa statului va 
cunoaşte locul şi acesta nu va mai putea fi folosit în viitor 
pentru introducerea şi scoaterea agenţilor din ţară. 

— Te rog să continui - l-am îndemnat, cu o 
curiozitate ațâțată la maximum. 

Aşa cum mi s-a cerut, am trecut la volan şi am 
întors, dar mai înainte de a demara, unul din cei trei 
bărbaţi mi-a făcut semn să opresc. S-a apropiat de mine 
şi mi-a spus că mă roagă să-l duc şi pe el în oraş. După 
ce s-a urcat lângă mine, mi-a spus să-l las în faţa 
hotelului Athenee Palace, pentru că el locuia acolo. Când 
am ajuns la destinaţie şi el a coborât, n-am mai putut să 
pornesc, pentru că nu mai puteam să bag în viteză. In 
timp ce mă chinuiam să înţeleg ce s-a întâmplat, s-a 
apropiat de mine subofiţerul cu care m-aţi confruntat. 
Acesta, închipuindu-şi că am furat maşina, m-a legitimat 
şi a vrut să mă ia cu el... Dar, spre norocul meu, un 
paznic de noapte mi-a luat apărarea, spunând că l-a 
văzut pe însoţitorul meu coborând puţin mai înainte şi 
îndepărtându-se cu un bidon în mână. Subofiţerul a 
crezut acum ce-i povestisem, şi anume că proprietarul 
maşinii s-a dus să facă rost de benzină, drept care m-a 

lăsat în pace. De fapt persoana pe care o adusesem cu 
mine avea în mână o servietă diplomat, dar, datorită 
întunericului, paznicul a luat-o drept un bidon... — a 
zis el, amuzat. 

— Şi până la urmă cum ai înlăturat pana? 

— Care pană? a întrebat el, înveselit. După ce am 
căscat ochii, am văzut că nu puteam debreia din cauza 
covorului de cauciuc, care, îndoindu-se sub pedală, mă 
împiedica să apăs ambreiajul până la podea. 

— Apoi? l-am strunit eu. 

— Ajungând în apropierea locuinţei lui nea Anton, 
am parcat maşina unde am nimerit şi m-am dus să-i spun 
doamnei Elena că fiul şi soţul ei au plecat. 

— Cât era ceasul? 

— Cred că în jur de patru dimineaţa, pentru că 
începuse să se lumineze de ziuă. Şi cum vă spuneam, am 
urcat până în faţa apartamentului lui nea Anton şi tocmai 
când mă pregăteam să sun, un negru a deschis uşa. Intâi 
m-a privit speriat, deoarece nu cred că se aştepta să mă 
vadă acolo, apoi şi-a scos repede un pistol şi mi l-a pus în 
stomac, în timp ce cu cealaltă mână m-a tras în casă... — 
a zis el, emoţionat de parcă retrăia scena de care vorbea. 

— Mai vrei puţină apă? 

A dat din cap cu recunoştinţă şi Dan care cumula în 
egală măsură funcţiile de stenograf şi de sacagiu cu 
înaltă calificare, a şi ieşit cu paharul. 

— Când am intrat în sufragerie - şi-a reluat Pîrvuleţ 
povestirea, după ce şi-a făcut iar plinul cu apă - am 
văzut-o pe doamna Elena aşezată pe un scaun, iar lângă 
ea stăteau doi bărbaţi în picioare. Unul din ei, pe care eu 
îl cunoşteam din vedere, i-a zis ceva celui care mă 
întâmpinase la uşă... N-am înţeles ce anume, fiindcă 
vorbea într-o limbă necunoscută, dar cred că-l întrebase 
de ce mă adusese acolo. După ce individul care mă 

ameninţa cu pistolul i-a răspuns, i-a făcut semn să plece 
şi i-a şoptit ceva celuilalt, iar acesta m-a luat de mână şi 
m-a dus în dormitorul lui Valy şi, scoţându-şi şi el un 
pistol, mi-a arătat că trebuie să mă culc pe pat, cu faţa în 
jos. După ce i-am făcut pe plac, mi-a legat mâinile la 
spate cu o sfoară şi mi-a vârât în gură un căluş din nişte 
cârpe rupte. Apoi l-am auzit când a ieşit şi a închis uşa 
după el. Am stat atât de mult aşa, încât mi s-a făcut 
somn şi am adormit. Tot ce-mi amintesc este că am fost 
trezit de un strigăt al doamnei Elena... Şi nu mult după 
aceea, am auzit trântindu-se uşa de la intrare... Aveam 
mâinile atât de amorţite de sfoara cu care eram legat, 
încât, deşi mi-era frică, m-am revoltat şi am început să- 
mi forţez legăturile. Astfel sfoara a început să cedeze şi 
curând, am reuşit să mă eliberez. După ce mi-am scos şi 
căluşul, mi-am lipit urechea de uşă şi am început să 
ascult... Dar nu se auzea nimic... Atunci mi-am luat inima 
în dinţi şi am crăpat puţin uşa. Cum tot nu se auzea 
nimic, m-am strecurat afară, cu intenţia să fug... Trecând 
însă prin sufragerie şi nevăzând pe nimeni, mi-am 
recăpătat curajul şi m-am dus s-o caut pe doamna 
Elena... Am găsit-o în celălalt dormitor, zăcând în pat, 
plină de sânge... — a zis, ascunzându-şi îngrozit faţa în 
palme. 

— Deci, după ce ai reuşit să te eliberezi, în 
apartament nu se mai afla nimeni, iar pe doamna Chiran 
ai găsit-o ucisă. Ce ai făcut din acel moment? l-am 
întrebat, după ce l-am lăsat să se reculeagă. 

— Mai întâi am vrut să telefonez la poliţie, dar am 
renunţat. Pentru că ar fi trebuit să spun şi că l-am ajutat 
pe nea Anton să fugă din tară. Şi ştiam că astfel voi fi şi 
eu condamnat la închisoare pentru complicitate. După 
aceea m-am gândit să las totul baltă şi să plec, dar fiind 

ziuă afara, m-am temut că am să fiu văzut. Drept care m- 
am hotărât să mai aştept până se înserează... 

— Cam cât putea fi ora când ai reuşit să-ţi desfaci 
legăturile şi să te eliberezi? l-am întrebat. 

— Cred ca era în jur de şase după-amiaza... În orice 
caz, eu am plecat de acolo pe la opt seara... 

— Ce-ai făcut până atunci? Am vrut să aflu. 
Spunându-mi că momentul uciderii victimei coincide cu 
cel indicat de medicul legist. 

— Păi să vedeţi... Tot stând şi așteptând să se 
întunece, mi-a trecut spaima prin care trecusem şi mi-am 
adus aminte de banii pe care-i dădusem lui nea Anton 
pentru maşină. Incă înainte de a fi ajuns la locul de unde 
urmau să plece, nea Anton îmi spusese că cei nouăzeci şi 
două de mii de lei îi lăsase soţiei sale, ca să se ocupe ea 
de procurarea maşinii, pentru că ştia la fel de bine ca şi 
el cu cine trebuia discutat. lar acum, când nea Anton 
fugise din ţară, iar nevastă-sa era omorâtă, eu ce mă 
făceam? Când mai puteam eu să strâng atâta bănet?... Şi 
tot gândindu-mă la situaţia în care mă aflam, mi-a venit 
ideea să-mi caut banii şi să-i iau înapoi. 

— Şi i-ai luat? M-am interesat, dând din cap cu 
înţelegere pentru raţionamentul ce-l făcuse. 

— Da' de unde! Deşi am răscolit prin toată casa, n- 
am găsit decât vreo două mii de lei! Probabil că banii 
fuseseră luaţi de cei care o omorâseră pe doamna Elena, 
deoarece, când m-am apucat eu să caut, am observat că 
prin apartament fusese deja răscolit. În final, ajungând la 
concluzia că avutul meu s-a dus pe apa sâmbetei, m-am 
decis să mai reduc din pagubă... Şi am luat obiectele pe 
care le-aţi găsit la mine... — a spus, făcând cu umerii un 
gest care sugera că nu mai vede ce-ar putea adăuga 
explicaţiilor pe care le dăduse. 

Numai că eu mai aveam nevoie de niscaiva lămuriri 
şi nu m-am sfiit să i le cer. 

— Din câte ne-ai povestit, rezultă că indivizii pe 
care i-ai găsit în casă cu Elena Chiran te-au izolat într-o 
cameră de cum ai venit, iar tu te-ai eliberat singur, spre 
ora şase după-amiaza. Aşa este? 

— Da, aşa e - m-a aprobat el. 

— Cum tu ai intrat în casă la patru dimineaţa, ar 
însemna că ai stat legat cam paisprezece ore... 

— Aşa e! s-a grăbit el să-mi dea dreptate. Norocul 
meu a fost că în tot acest timp am dormit! 

— Chiar atât de mult? l-am întrebat, considerând 
că acest aspect al relatării lui pare destul de curios. 

— Da, pentru că eu obişnuiesc să dorm foarte mult. 
Mai ales că nu mă mai culcasem de două zile... 
Deoarece, mai înainte cu o noapte venisem cu trenul 
spre Bucureşti, iar în noaptea în care s-a-ntâmplat 
nenorocirea, de asemenea n-am avut când să închid 
ochii... 

— Parcă spuneai că pe una din cele trei persoane 
găsite în cameră o cunoșteai. De unde? am continuat eu 
să-l chestionez. 

— Într-o zi, pe când mai eram militar în termen, 
nea Anton mi-a spus că are o coadă, adică se ţine cineva 
după el, şi mi-a cerut să-i depistez urmăritorul Astfel, 
după ce nea Anton a plecat de la unitate, m-am luat şi eu 
după el, mergând la vreo sută de metri în spate. Curând 
mi-am dat seama că a avut dreptate, pentru că am văzut 
pe cineva în plasa lui. lar tipul respectiv era una şi 
aceeaşi persoană cu cea care stătea în picioare lângă 
doamna Elena. 

— Cum a reacţionat Anton Chiran după ce i-ai 
confirmat că era într-adevăr urmărit? 

— M-a pus să i-l descriu, iar după ce i-am spus cum 
arăta necunoscutul, a început să râdă. Pe urmă mi-a spus 
că îl cunoaşte şi că face parte din serviciul de informaţii 
al unei alte puteri care se străduia de mult să pună mâna 
pe organizaţia condusă de nea Anton. Şi a mai adăugat 
că n-o să reuşească niciodată, pentru că filiera este atât 
de ermetic organizată, încât n-are cum să se infiltreze în 
ea. 

— Pîrvuleţ, deşi te-am ascultat cu atenţie, n-am 
putut înţelege anumite lucruri. De exemplu, pentru ce a 
fost ucisă Elena Chiran? Ai putea să-mi dai vreo 
explicaţie? 

A ridicat din umeri, ca şi cum o astfel de întrebare 
îl frământă şi pe el, apoi mi-a răspuns cu şovăială: 

— Eu cred că ei au intrat în casă crezând că pun 
mâna pe nea Anton dar, cum între timp noi plecaserăm, 
au trebuit să se mulţumească cu ce au găsit. Adică 
numai cu doamna Elena... Apoi, văzând că nu reuşesc să 
scoată de la ea ce-i interesa au început să caute prin 
casă documentele după care veniseră. lar în final or fi 
ucis-o pentru a se asigura că nu-i va putea descrie 
ulterior... 

— Şi pe tine de ce te-au lăsat în viaţă? 

— Pentru că ori s-au gândit că eu, văzându-i numai 
câteva clipe, nu reprezint un pericol serios pentru ei, ori 
poate că au fost nevoiţi să plece atât de repede, încât 
pur şi simplu au uitat de prezenţa mea - mi-a răspuns el 
suficient de repede pentru ca să nu-l pot bănui că 
prevăzuse întrebarea mea. Şi apoi nu este exclus ca ei să 
fi ştiut că n-am nici un amestec în treburile lor de spionaj. 

— Tocmai asta este şi problema! Din tot ce ne-ai 
povestit, rezultă că tu nu eşti de loc străin de acţiunea de 
culegere de informaţii de pe teritoriul ţării noastre. Aşa 

că te rog să ne vorbeşti de rolul pe care l-ai jucat tu 
personal - i-am cerut. 

— A,nul a protestat el. Eu n-am nici un amestec în 
chestia asta! Tot ce-am făcut, a fost o urmare a ordinelor 
pe care le primeam de la şeful meu direct, adică de la 
nea Anton. Şi era firesc să trebuiască să mă conformez, 
de îndată ce eu am fost învăţat încă din prima zi de 
armată că ordinele nu se discută, ci se execută! Şi aşa 
am făcut! mi-a trântit-o el cu aplomb. 

— Mă rog - m-am arătat eu aproape convins. Însă 
pentru a putea stabili că ai dreptate, trebuie să-mi spui în 
ce au constat misiunile pe care le-ai primit. 

— Numai din aceea că am făcut-o pe curierul. 
Adică duceam plicuri cu hârtii la persoanele pe care mi le 
indica nea Anton sau îi aduceam altele de la alte 
persoane. Altceva n-am făcut niciodată! 

— Vreau să ştiu cine sunt şi unde pot fi găsiţi cei cu 
care ai avut de-a face! l-am cerut, profitând de faptul că 
atinsesem miezul problemei. 

— Păi de unde să ştiu eu? a ridicat el din umeri cu 
nevinovăție. Nea Anton îmi spunea să mă duc pe strada 
cutare, la intersecţia cutare, unde, în faţa magazinului 
sau cinematografului cutare, voi vedea un bărbat sau o 
femeie care trebuiau să fie îmbrăcate nu-ştiu-cum şi 
ţineau în mână nu-ştiu-ce. De cele mai multe ori aveau 
asupra lor reviste străine. Dacă descrierea corespundea, 
mă apropiam şi, după cum era ordinul primit, predam 
sau preluam un plic. 

— Şi ce discutai cu ei? 

- Absolut nimic. După cum v-am spus, luam sau 
dădeam un plic. De altfel, cum după figuri erau cu toţii 
străini, nici nu cred că ştiau să vorbească româneşte. 

— Dar ei cum te recunoşteau? 

— Asta ei ştiau ! Însă conform dispoziţiilor primite 
de la nea Anton, trebuia să mă prezint la întâlnire în 
uniformă militară şi să ţin în mâna stângă o servietă 
albastră, care, vă daţi seama, bate imediat la ochi. 

— Să ştii că nu este suficient să invoci că 
activitatea ta ilegală a fost o consecinţă a ordinelor 
primite de la superior. De altfel o astfel de atitudine au 
avut şi hitleriştii, când a venit ziua socotelilor. Oare 
trebuie să-ţi mai spun că, deşi au apelat şi ei la o astfel 
de motivare, au suportat pe de-a întregul consecinţele 
fărădelegilor comise? 

— Aveţi dreptate şi-mi pare rău... Da' acum ce să 
mai fac, când faptele sunt deja consumate...? — a zis el, 
lăsându-şi spăşit privirea spre duşumea. 

— Dacă vrei să beneficiezi de circumstanţe 
favorabile, trebuie să ne ajuţi să-i identificăm pe spionii 
de care ne-ai vorbit. 

— Aş vrea, dar cum? Că nu-i cunosc... 

— Pe cei trei bărbaţi pe care i-ai văzut la locul unde 
te-ai despărţit de Anton Chiran şi de fiul lui, i-ai mai 
întâlnit până atunci? am încercat să-l ajut. 

— Numai pe unul din ei, care era negru... 

— Parcă negru era cel care ţi-a pus pistolul în 
stomac, când ai revenit la locuinţa familiei Chiran - a 
remarcat Dan. 

— Sigur! Dar ăsta era un alt negru - a replicat 
Pîrvuleţ. 

— E în regulă - am intervenit cu. În ce împrejurări l- 
ai mai întâlnit pe negrul de care vorbeai? 

— El a fost unul din cei căruia i-am dat cel mai des 
plicurile lui nea Anton. Însă n-am stat niciodată de vorbă. 
Îi dădeam ce era de dat şi plecam. 

— Te rog să ni-l descrii - i-am cerut. 

— Era înalt, slab, cu fata rotundă şi, când zâmbea, i 
se vedeau dinţii albi. Ultima oară când l-am văzut era 
îmbrăcat cu un costum albastru, foarte frumos. 

— Cum arăta cel pe care l-ai lăsat în fata hotelului 
Athenee? 

— Era scund, cu părul şi ochii negri, iar faţa mai 
închisă la culoare. Când mi-a cerut să-l iau în oraş, mi-am 
dat seama că vorbea foarte prost româneşte. După cum 
arăta sunt sigur că era arab... 

— Şi cel de-al treilea? 

— Asta era tot scund, dar gras. Avea părul blond, 
ochii verzi şi pistrui pe fată. După părerea mea... Era 
neamt... 

— Cum era îmbrăcat? l-am întrebat, constatând că 
are un spirit de observaţie mai mult decât remarcabil. 

— Cu un costum în carouri, maron pe fond bej - a 
precizat, fără să se gândească prea mult. 

— Şi ceilalţi trei, găsiţi în apartamentul familiei 
Chiran? l-a luat Dan în primire, pricepând probabil din 
modul în care începusem să-mi examinez mâinile, că 
sunt preocupat şi chiar că mă frământa ceva! Dar, în 
ciuda eforturilor la care îmi supuneam meningele, nu 
reuşeam să-mi definesc cauza anxietăţii care mă încerca. 
Când m-am văzut nevoit să admit că bat câmpii 
degeaba, l-am auzit pe Pîrvuleţ, care tocmai terminase 
cu descrierea celorlalţi trei indivizi, conchizând: 

— „.„„Asta era galben. 

— Cum adică galben? Suferea de hepatită? l-a 
întrebat Dan. 

— Nuuu! Era chinez sau japonez... 

— Luam o pauză - am decis, privind-mi ceasul şi 
constatând că interogatoriul dura de patru orc. 

— E fantastic! a apreciat Dan, după ce Pirvuleţ a 
plecat spre arestul preventiv, între doi subofiţeri. Dacă 


123 


declaraţia lui n-ar fi susţinută de dispariţia celor doi 
Chirani, nici nu mi-ar veni să cred că este adevărat. 

— Să lăsăm considerentele personale! Ţinând 
seama de caracterul pe care s-ar părea că-l ia această 
afacere, suntem obligaţi să informăm organele de contra 
informaţii... Du-te şi mănâncă până mă întorc! i-am 
propus, părăsind scaunul. 

* 

— Ce-au spus S. R. l.-ul? m-a întrebat Dan, o oră 
mai târziu, de îndată ce am deschis uşa. 

— Că data viitoare, când îmi mai cade în mână 
vreo nouă carte cu James Bond, mai bine să le-o 
împrumut, decât să-mi pierd timpul cu povestirea ei... - i- 
am răspuns, zâmbind strâmb. 

— Adică n-au vrut să creadă că avem de-a face cu 
o vastă acţiune de spionaj? s-a arătat el contrariat. 

— Chiar deloc. Ba mai mult, când le-am explicat că 
scopul reţelei a fost obţinerea planului de mobilizare, au 
izbucnit în râs şi m-au asigurat că un banc atât de bun n- 
au mai auzit de mult. A fost al dracului de penibil...  — 
am spus acru de silă. 

— Bine, da... 

— Ajunge! l-am întrerupt, iritat. Dacă nu ne lăsăm 
duşi de nas de importanţa mizei invocate de Pîrvuleţ, ar fi 
trebuit să ne dăm seama de faptul că el s-a dovedit 
deosebit de inventiv şi când ne-a îndrugat modul în care 
a obţinut puşca de vânătoare... „De la un braconier care 
a ascuns-o", ce coincidenţă, tocmai sub ochii lui ! Adaugă 
la asta şi povestea cu „arestarea” lui, tot o consecinţă a 
imaginaţiei sale...! 

— Stai şefu'. Să n-o luăm chiar aşa de uşor - a 
protestat Dan. Deosebit de faptul că afirmaţiile lui sunt 
susţinute de dispariţia lui Anton şi Valentin Chiran, îţi 
reamintesc că Pirvuleţ este ultima persoană care a 

condus maşina lor. Ei bine, faţă de aceste două clemente 
foarte concrete, se poate totuşi admite că el este străin 
de fuga Chiranilor din ţară? 

— M-am folosit şi eu de acest argument. Numai că 
şi ofiţerii de la contrainformaţii au avut unul, mult mai 
convingător. Anume că România, la fel ca toate ţările 
lumii, îşi supraveghează bine spaţiul aerian, prin radar, 
24 de ore din 24 ! Deci, dacă în noaptea aceea s-ar fi 
ridicat vreun aparat de zbor neautorizat de la sol, el ar fi 
fost semnalat şi interceptat. Şi, cum nu s-a raportat 
vreun astfel de eveniment, se exclude posibilitatea ca cei 
doi Chirani să fi părăsit ţara pe calea aerului. 

— Şi regulile admit excepţii ! mi-a replicat Dan, 
pufăind din nas a dispreţ. Oare dispariţia Chiranilor nu 
pledează tocmai pentru o astfel de eventualitate? Şi apoi, 
de ce n-am admite că povestea zborului cu elicopterul şi 
avionul a fost inventată de Anton Chiran, cu intenţia 
expresă de a-l intoxica pe Pîrvuleţ? Aşa cum fac spionii 
întotdeauna! Ca o măsură suplimentară de siguranţă, 
pentru cazul în care un colaborator ar cădea în mâinile 
autorităţilor... Ceea ce i s-a şi întâmplat domnului Pîrvuleţ 
| 


Ascultându-l, a trebuit să admit că raţionamentul 
lui era corect. Dar cum eu n-aveam motive să dau 
dreptate tuturor interlocutorilor cu care aveam de-a face, 
m-am decis să apelez la sfânta şi concreta metodă a 
rutinei poliţieneşti: 

— Dane, dacă facem abstracţie de dispariţia 
Chiranilor, ai putea să-mi arăţi ce elemente palpabile 
argumentează că ar exista reţeaua de spionaj de care 
ne-a vorbit Pîrvuleţ? 

— Dacă faci abstracţie tocmai de placa turnantă a 
întregii afaceri, ce pot să-ţi mai răspund? mi-a întors-o, 
dispreţuitor. 

Apreciind că am bătut destul apa în piuă, m-am 
hotărât să apelez la autoritatea mea de şef: 

— Deşi povestea pe care ne-a îndrugat-o Pîrvuleţ 
este frumoasă, eu consider că nu are nici cea mai mică 
urmă de suport! În schimb, noi deţinem probe concrete 
asupra vinovăţiei lui în uciderea Elenei Chiran ! În 
această situaţie, te întreb: Cu cine votăm? Cu nişte 
afirmaţii neverosimile sau cu dovezile care-l indică în 
mod evident ca autor al omorului? 

Văzând că se uită la mine cu scepticism, m-am 
ridicat de pe scaun şi i-am făcut semn să-mi urmeze 
exemplul, adăugând: 

— Deoarece din declaraţia lui rezultă şi nişte 
aspecte verificabile, hai să le examinăm ! 

* 

Primul lucru pe care l-am făcut, odată intrați în 
apartamentul familiei Chiran, a fost să-l conduc pe Dan la 
dormitorul tinerilor. L-am poftit să ia loc pe pat şi am 
ieşit, închizând uşa după mine. Apoi, ducându-mă în 
camera în care găsisem victima, am imitat strigătele care 
puteau fi atribuite femeii. 

După ce-am apreciat că mi-am făcut bine numărul, 
m-am dus în vestibul şi am deschis de câteva ori uşa de 
la intrare, închizând-o prin trântire. 

— Ce-ai auzit? l-am întrebat pe Dan, revenind în 
camera unde-l lăsasem. 

— Numai glasurile copiilor care se joacă pe stradă. 

— Chiar nimic care să aducă a gemete de durere 
sau a trântire de uşă? am insistat, pentru a fi cu 
conştiinţa curată. 

— Nimic ! Ba mai mult, stând aici şi aşteptând să 
faci experimentul, mi-am spus că agresorii ar fi trebuit, în 
mod firesc, să facă tot posibilul pentru a nu risca să 

atragă atenţia vecinilor. lar trântitul unei uşi n-ar fi rimat 
cu discreţia impusă de situaţie. 

— Corect - l-am aprobat. Numai că noi am venit în 
întâmpinarea lui, admițând că datorită unui ghinion, uşa 
ar fi fost trântita de curent în acest moment ştim însă că 
şi această posibilitate poate fi exclusă, aşa că mai 
verificăm ceva... — am propus, începând un control atent 
al camerei, inclusiv al spaţiului de sub pat. 

Curând am ajuns la concluzia că este aberant să 
cauţi ceva care nu există... 

* 

— Pîrvuleţ - l-am luat în primire de cum s-a aşezat 
pe scaunul din faţa biroului meu - am să te rog să-mi mai 
răspunzi la câteva întrebări... 

— Cu plăcere - s-a oferit el, plin de bunăvoință. 

— Dacă am pleca cu maşina noastră, crezi că ai 
putea să ne arăţi locul în care i-ai lăsat pe Anton Chiran 
şi pe fiul său? 

— Nu, nu cred... Nu cunosc Bucureştiul - mi-a 
replicat cu o părere de rău mult prea sugestivă pentru a 
putea fi şi convingătoare, în ciuda strădaniilor sale. 

— Bine, dar la înapoiere, tu ai condus maşina... — 
m-am arătat eu intrigat. 

— Dacă aţi ştii pe câte străzi m-am rătăcit până am 
reuşit să ajung pe bulevardul Metalurgiei... Nu de puţine 
ori m-am trezit că revin pe o stradă pe unde mai 
trecusem o dată... — mi-a explicat, agrementându-şi 
regretul şi cu o săltare din umeri. 

— Pîrvuleţ, deşi nu eşti bucureştean, eu cred că ar 
trebui să cunoşti locul în care aţi fost cu maşina... Doar ai 
făcut armata în Bucureşti. 

— Aşa, în linii mari, ştiu. Însă locul exact nu pot să 
vi-l arăt - s-a decis el să cedeze puţin, probabil pentru a- 
şi arăta bunăvoința. 

— Bravo! Ai văzut că dacă vrei, poţi să ne ajuţi? Am 
apreciat, arborând un zâmbet care se voia de satisfacţie. 
Ştii unde este Piaţa Romană? 

— Sigur! 

— Perfect! Acum te rog să ne spui, pornind din 
acest punct, care a fost direcţia luată de maşină? 

— Am făcut la dreapta şi apoi am intrat pe calea 
Dorobanţilor - a zis el, ducându-și o palmă la frunte şi 
încruntându-se, probabil din dorinţa de a-şi stimula ochii 
minţii. De acolo am virat la dreapta pe strada Beller, 
până am ajuns în calea Floreasca... Am făcut la stânga, 
dar mai departe, chiar că nu mai ştiu - m-a anunţat, 
luându-şi palma de la frunte, pentru a-mi demonstra că, 
în pofida bunelor sale intenţii, transa la care apelase 
refuză să-l mai ajute. 

— Nu se poate, Pîrvuleţ | Eu cred că tu nu vrei să 
colaborezi cu noi ! m-am arătat eu supărat. 

— Zău că vreau... — s-a milogit el. 

— Nu te cred! Cum poţi să-mi spui că nu ştii pe 
unde a circulat maşina, când ţi-ai făcut stagiul militar 
chiar în zona de care vorbim? 

— Nu ştiu, zău... Afară era întuneric...— a zis, după 
ce mi-a lăsat impresia că remarca mea nu i-a produs nici 
o bucurie. N-aş vrea să vorbesc cu păcat, dar cred că la 
un moment dat, am intrat pe şoseaua unde se află o 
fabrică de mobilă... În orice caz, vă rog să mă credeţi că 
mai departe nu ştiu pe unde am fost! 

Dându-mi seama că orice insistenţă ar fi zadarnică, 
mi-am spus că a venit momentul să păşesc pe un teren 
mai uşor controlabil: 

— Spuneai că după ce ai fost dus în cel de-al doilea 
dormitor, te-au legat de mâini şi ţi-au pus un căluş în 
gură. Nu-i aşa? 

A dat din cap a confirmare. 

— Atunci cum explici faptul că n-am găsit sfoara cu 
care ai fost imobilizat? l-am întrebat, convins că l-am 
prins în offside. 

— Cum s-o găsiţi, când am folosit-o pentru a lega 
cele două covoraşe? s-a interesat el, cu promptitudine. 

— Dar cârpele cu care ţi s-a pus căluşul? i-am 
întors-o eu, tot atât de repede. 

După o scurtă ezitare, şi-a recăpătat cumpătul şi 
mi-a explicat pe un ton de scuză: 

— Sfoara fiind insuficientă, am fost nevoit să 
folosesc şi şuviţele de cârpă la legatul lucrurilor pe care 
le-am luat. 

Deşi scorul era în favoarea lui, nu m-am lăsat 
descurajat şi m-am menţinut în atac: 

— Ne-ai spus că, legat fiind, ai auzit-o pe Elena 
Chiran strigând şi apoi zgomotul făcut de trântitura uşii 
de la intrare. Am dreptate? 

— Aşa este ! 

— Din experimentul pe care l-am făcut, a rezultat 
că din camera în care te aflai nu puteai să auzi nimic din 
ceea ce susţii. 

— Nu ştiu despre ce experiment vorbiţi, dar eu ştiu 
că am auzit tot ce v-am spus... Ce, credeţi că dacă n- 
auzeam închizându-se uşa de la intrare, aş fi avut curaj 
să ies din cameră? m-a întrebat cu candoare. 

Cum nu se putea exclude posibilitatea ca bănuitul 
să fie vreun fenomen, capabil să perceapă sunetele cu 
atâta acuitate încât să umple de invidie întreaga tagmă 
iepurească, mi-am spus că, întrucât numai un medic 
orelist poate stabili sau infirma calitatea pe care şi-o 
atribuia, pot trece divergenţa noastră în beneficiul de 
inventar, deocamdată. În consecinţă, m-am decis să-i 
atac poarta prin şuturi imparabile: 

— Ai putea să mă ajuţi să înţeleg cum ai reuşit să 
vezi că maşina care vă aştepta avea culoarea roşie, deşi 
afară era întuneric? 

Descumpănit, a făcut ochii mari, şi a început să 
înghită în sec. 

— Aveţi dreptate - a zis, după ce s-a scurs un timp 
apreciabil. Nu puteam să văd... probabil că aşa mi-am 
închipuit... 

— Dar faptul că unul din cei trei necunoscuţi avea 
părul blond, ochii verzi şi pistrui pe faţă, ce-a mai fost ? 
Tot o închipuire? l-am luat repede, ridicând tonul pentru 
a-i aduce la cunoştinţă că sunt teribil de iritat. 

Dintr-o dată năucit, şi-a lăsat să-i cadă capul cu 
bărbia înfiptă în piept. 

— Prin urmare, este evident. Ne-ai minţit! Pentru 
ce? Mi-am menţinut asprimea, constatând că nu se prea 
înghesuia să-şi ridice privirea spre mine. 

— V-am spus adevărul...— a scâncit, continuând să 
privească cu obstinaţie covorul ros şi prăfuit de pe 
podea. Nu eu, ci spionii au omorât-o pe doamna Elena... 

— Care spioni, mă? ne-ai îndrugat un basm în care 
ai inclus o liotă de spioni de toate neamurile şi rasele 
pământului! l-am repezit. 

— V-am spus numai adevărul...— a îngăimat, 
ridicându-şi capul numai atât cât să mă poată privi pe 
sub arcade. 

— Dacă există un singur dram de adevăr în 
afirmaţiile tale, dă-mi date concrete! Nu poveşti absurde! 

— Da' eu nu-i cunosc...! 

— Lasă balivernele! Te informez că din acest 
moment eşti anchetat pentru uciderea Elenei Chiran! 

— Nu-i adevărat! a protestat el. Nu eu am omorât- 
0... 

— Pîrvuleţ - l-am întrerupt, adoptând un ton sfătos 
- aş dori să înţelegi că noi luăm în considerare numai 
fapte, nu şi basme pentru copii. Şi sub acest aspect, 
lucrurile sunt mai mult decât clare - am spus, începând 
să număr: unu, prin martori şi probe am stabilit că te-ai 
aflat în locuinţa victimei atunci când aceasta a fost ucisă! 
Doi, asupra ta s-au găsit toate obiectele care au dispărut 
din această locuinţă! In consecinţă, dacă lăsăm de-o 
parte născocirea ta referitoare la acţiunea unor spioni 
fantomă, devine limpede că tu, şi numai tu! ai ucis-o şi 
jefuit-o pe Elena Chiran! Şi pentru aceste fapte vei 
răspunde în faţa justiţiei! 

— Nu-i adevărat ! N-am ucis-o eu ! s-a împotrivit el 
din nou, ridicând capul şi  înfruntându-mă cu 
încăpățânare. 

— Dacă vrei să-ţi uşurezi situaţia, mărturiseşte din 
proprie iniţiativă cum şi de ce ai ucis victima... 

— Niciodată n-am să recunosc o faptă pe care nu 
am comis-o! m-a avertizat el, cu îndărătnicie. 

_ — Bine. Te întorci la arest şi PÂNĂ MÂINE POATE 
CA-ŢI VINE MINTEA LA CAP - i-am sugerat, pornind de la 
ideea că noaptea este un bun sfetnic, poate chiar şi 
pentru mine... 


DAR ASIA ÎNCĂ NU ÎNSEAMNĂ CĂ AM 
REZOLVAT PROBLEMA... 


— Pîrvuleţ a cerut să iasă la raport - m-a anunţat 
Dan, după ce am păşit în birou. Probabil că a mai scornit 
o legendă... 

— N-ar fi nici o catastrofă, deoarece cu cât 
vorbeşte mai mult, cu atât ne este mai uşor să-l prindem 
cu minciuna. Să-l aducă sus | 

— Dacă la prima oră a dimineţii este aşa de 
zăpuşeală, mă întreb cum va fi către prânz — a zis Dan 
cu lehamite, pe când punea receptorul la loc în furcă şi îşi 
scotea batista pentru a-şi tampona fruntea. 

— Iţi spun eu. Va fi şi mai cald - am glumit, fără 
nici un chef, în timp ce-mi agăţam sacoul în cuier. 

Nu mult după ce m-am aşezat pe scaunul 
dindărătul biroului meu, şi-a făcut apariţia şi bănuitul. 
Probabil că somnul îi priise, pentru că avea o mină mai 
puţin încrâncenată ca la ultima noastră discuţie. 

— Mi s-a comunicat că ai cerut să mă vezi. Te 
ascult - l-am invitat, indicându-i cu degetul scaunul din 
faţa mea. 

— Vreau să vă întreb ceva...— a zis, privindu-mă cu 
timiditate. 

- Poftim - l-am încurajat. 

— Admiţând că aş recunoaşte că am... că eu am 
omorât-o pe nevasta lui nea Anton...— a zis poticnindu- 
se. Credeţi că aş putea fi condamnat la mai mult de cinci 
ani de închisoare? 

Deşi cota la care evaluase acţiunea sa era mult sub 
baremul codului penal, prevalându-mă de faptul că nu 
eram cu nimic legat de etica agenţilor de bursă, nu m-am 
simţit obligat să-i spulber aşteptările. 

— De stabilirea pedepselor se ocupă justiţia, nu 
noi. 

M-a examinat gânditor, de parcă ar fi vrut să 
aprecieze câte kilograme am. 

— Eu am omorât-o pe doamna Elena - m-a anunţat 
el, intempestiv, mândru de curajul lui. 

Deşi mi-a lăsat impresia că aştepta să primească o 
decorație pentru „bravura” lui, m-am rezumat numai la 
a-i pune o singură întrebare, pe cât de laconică, pe atât 
de esenţială: 

— Cum? 

— Am omorât-o lovind-o în cap cu ţeava puştii de 
vânătoare... 

— Cu ţeava?... l-a întrerupt Dan, neîncrezător. 
Poate cu patul armei... 

— Adu puşca, să ne arate cum a procedat - i-am 
cerut cu indiferenţă colegului meu, ceea ce nu însemna 
că sunt mai puţin intrigat decât el. 

După ce Dan a scos arma din spatele unui dulap de 
oţel şi i-a pus-o în braţe, l-am îndemnat să-şi 
demonstreze afirmaţia. 

L-am urmărit cum s-a ridicat de pe scaun şi, din trei 
mişcări rapide, a demontat-o. Apoi, aşezând pe covor 
patul şi garnitura de lemn a închizătorului, a apucat cu 
mâna dreaptă extremitatea ţevii şi a lovit de câteva ori în 
palma mâinii stingi cu partea în care se afla culata. 

Pentru a mă edifica mai bine, m-am apropiat de el 
şi, luându-i-o din mână, am repetat gesturile făcute de el. 
Avea dreptate. Ţeava, fiind uşoară la capătul unde se afla 
cătarea, şi mult mai grea la partea dinapoi, putea avea 
ca efect nişte lovituri la fel de puternice ca cele de 
buzdugan. Aşa se explica de ce craniul victimei a fost 
spart de parcă ar fi fost o coajă de ou. 

Cu intenţia de a mai face o verificare, am examinat 
cu atenţie cele două orificii în care se introduc cartuşele. 
Şi n-am avut nevoie de un microscop pentru a vedea că 
şanţul de fixare pentru armătura metalică a cartuşelor 
era mânjit cu o substanţă maronie. Intrucât această 
constatare venea în susţinerea declaraţiei inculpatului, 
mi-am reluat interogatoriul: 

— De ce ai ucis-o, Pirvuleţ? 

— Pentru că n-a vrut să-mi dea înapoi cele 
nouăzeci şi nouă de mii de lei, pe care-i dădusem pentru 
maşină... 

— Parcă spuneai că banii i-ai dai lui Anton Chiran. 

—  Întocmai! Numai că, atunci când ne-am 
despărţit, nea Anton mi-a spus că, întrucât el este obligat 
să fugă, nu se mai poate ocupa de procurarea maşinii 
mele şi să-i cer soţiei sale să-mi dea banii înapoi... 

— Şi victima n-a vrut să ţi-i restituie? 

— Exact ! s-a grăbit el să confirme. A susţinut că ea 
nu ştie nimic despre banii mei. 

— Poate că nu ştia - am tatonat eu. 

— Cum să nu ştie? Doar a fost de faţă când nea 
Anton mi-a luat banii. 

— Şi atunci de ce te-a refuzat? 

— De ce?... a repetat el, dispreţuitor. Pentru că era 
hoaţă şi voia să se bucure de banii mei! Şi vă rog să mă 
credeţi că m-am rugat de ea ore întregi... Am stat şi în 
genunchi... Dar degeaba. A afirmat tot timpul că nu ştie 
nimic şi că s-o las în pace. Cred că până la urmă m-aş fi 
lăsat păgubaş, dacă nu m-ar fi înfuriat... Aţi putea să-mi 
daţi puţină apă? s-a rugat el, înghițind în sec. 

— Cum te-a înfuriat? l-am întrebat, câteva minute 
mai târziu, după ce-a golit paharul adus de Dan. 

— Mi-a spus că nu-mi dă nimic dacă nu-mi convine, 
n-am decât să mă duc după nea Anton şi s-o reclam. Abia 
atunci m-am decis s-o omor şi să-mi caut banii... 

— La ce oră ai ucis-o? 

— După cinci... Cam cinci şi un sfert, cinci şi 
jumătate. Şi vă rog să reţineţi câtă răbdare am avut cu 
ea, mai bine de treisprezece ore, deoarece am implorat-o 
să nu se bucure de banii mei... — m-a luat el drept 
martor al stoicului său pacifism. 

— Cum ai ucis-o? 

— La un moment dat s-a ridicat de la televizor şi a 
plecat spre dormitor... M-am luat şi eu după ea... Când 
am intrat în cameră, ea căuta ceva în garderob. Cum 

stătea cu spatele la mine, am lovit-o cu ţeava armei în 
cap... 

- Decâteori? 

— Nu ştiu... Eram cuprins de furie. Tot ce ştiu este 
că a căzut de la prima lovitură... 

— Unde a căzut? 

— In mijlocul camerei, pe covor... 

— Şi cum a ajuns în pat? 

— Am pus-o eu. 

— Pentru ce? 

Fiindcă după ce am lovit-o şi s-a prăbuşit pe covor, 
a început să dea din picioare... Atunci, de teamă să n- 
audă vecinii de dedesubt, am aruncat-o în pat... — 
mi-a explicat cu naturaleţe. 

Văzând cu ochii minţii spasmele victimei, am simţit 
că mă ia cu frig, deşi în birou era o căldură toridă. 
Grăbindu-mă să mă detaşez de îngrozitoarea imagine, 
mi-am reluat interogatoriul : 

— Cum se face că aveai ţeava armei pregătită 
pentru omor? 

— Am găsit puşca în vestibul, mult înainte... Şi, 
stând la televizor, de enervare, am tot montat-o şi 
demontat-o... lar ea a plecat sprne dormitor, chiar atunci 
când aveam ţeava în mână. 

— Ce-ai făcut din momentul în care ai revenit în 
locuinţa victimei şi până ai ucis-o ? Evident, în afară de 
faptul că te-ai rugat de ea să-ţi dea banii înapoi. 

— Eu ştiu ?... a ridicat el din umeri. Am stat de 
vorbă... Ne-am uitat la televizor... A pus masa şi am 
mâncat de vreo două ori.: Cam aşa ceva... 

— In intervalul de timp în care te-ai aflat în casă, a 
mai venit cineva? 

— Nu, nimeni. 


135 


Intenţionând să-i verific spusele, am vrut să-l trimit 
la arest dar, în ultima clipă, m-am decis să profit de 
accesul lui de sinceritate, pentru a mai lămuri ceva: 

- Noi ştim că, după ce ţi-ai terminat armata, tu ai 
pătruns într-o noapte în incinta unităţii în care ai fost 
instruit. Pentru ce ? 

Mai întâi şi-a săltat ochii spre tavan, apoi mi-a 
răspuns: 

— Da, aşa e... Acum îmi amintesc. M-am dus să iau 
nişte deşeuri din masă plastică, care erau aruncate lângă 
spălătoria militarilor în termen. 

— La ce-ţi trebuiau? 

— Ca să fac nişte brelocuri pentru chei. 

— Pentru ce aveai nevoie de brelocuri? Le vindeai? 

— Nu, le făceam cadou... Pe la prieteni... 

— Şi pentru asta ai riscat să fii împuşcat de 
santinele? am încercat să-l înţeleg. 

— Aş! a aruncat dispreţuitor. Cum să mă împuşte, 
când eu cunoşteam unitatea ca pe propriile mele 
buzunare? 

M-am uitat la Dan, pentru a mă asigura că auzise şi 
el explicaţia. După privirea neîncrezătoare cu care mi-a 
răspuns am ştiut că era la fel de aiurit ca şi mine. 

Era atât de multă insanitate în motivaţia ce-o 
dăduse faptei lui, încât n-am mai avut ce comenta şi l-am 
expediat la arest. 

* 


— Olimp, aş vrea să ştiu dacă aceasta este arma 


crimei - i-am spus medicului legist Dobrescu, de îndată 
ce am intrat în cabinetul său şi ne-am strâns mâinile. 
— Să ne uităm...— a zis, ridicându-se de pe scaun 


şi îndreptându-se spre un dulap cu sertare, după ce, în 
prealabil, a privit câteva clipe ţeava de puşcă pe care i-o 
arătasem. 

Revenind cu un plic din care a scos câteva 
fotografii la scară naturală, a început să compare rănile 
de pe craniul victimei cu profilul ţevii de puşcă. 

— Da, asta e arma! m-a anunţat el, câteva clipe 
mai târziu. Nu există nici un dubiu. 

— În această situaţie, mai am o rugăminte...— am 
zis, luându-i ţeava din mână şi arătându-i substanţa 
ancrasată în lăcaşul cartuşelor. Vreau să ştiu dacă este 
sânge uman. În caz pozitiv, din ce grupă. 

— Când îţi trebuie? 

— Acum. 

— Bine. la loc şi aşteaptă-mă!... 

După nici zece minute a revenit în birou şi a 
confirmat că partea dinapoi a puştii era mânjită cu sânge 
uman. 

— Ce grupă? 

— Pentru ca întrebarea ta să fie formulată corect, 
ar trebui să foloseşti pluralul - mi-a replicat, zâmbind 
misterios. 

— Nu înţeleg - l-am informat, mai sincer ca 
oricând. 

— S-au decelat două grupe sanguine: AB şi O. 

— Sigur? am zis neîncrezător. 

— Chiar iţi imaginezi că în laboratorul nostru 
analizele se fac prin dare în bobi? s-a interesat cu ironie. 

— Victima ce grupă avea? 

— AB. 

— Mai am o rugăminte, Olimp. Aş dori ca 
laboratorul să încerce să stabilească dacă nu cumva cele 
două urme de sânge au o vechime diferită - i-am cerut, 
cu intenţia de a şti mai bine ce am de făcut. 

— Ca toţi medicii legişti, fiind şi eu criminalist, am 
fost curios să aflu exact ce vrei şi tu să ştii - mi-a surâs 

cu simpatie. Ei bine, află că vechimea celor două grupe 
de sânge este aceeaşi. 

— E în regulă! am decretat, deşi situaţia era 
contrară afirmației pe care o făceam. 

— Un moment! m-a strigat doctorul Dobrescu, când 
am pus mâna pe clanţa uşii. 

— Lăsând aprecierile pe seama ta, mai am o 
precizare de făcut - a zis, când m-am întors să-l privesc. 
Grupa AB se suprapune celeilalte. 

— Nici nu se putea altfel! l-am asigurat, mai înainte 
de a ieşi din cabinet 

* 

— Extraordinar ! a exclamat Dan, buimăcit, după 
ce i-am relatat discuția avută cu doctorul Dobrescu. 

— Pentru a nu exista confuzii, trebuie să aflăm ce 
grupă sanguină au soţul şi fiul victimei. 

— Nici o problemă! a zis el, ridicându-se în picioare. 
Trebuie să fie consemnată în livretele militare, pe care le- 
am zărit în timpul percheziţiei făcute la locuinţa familiei 
Chiran. 

Am extras dintr-un sertar al biroului meu cheile 
apartamentului respectiv şi am pornit spre uşă... 

* 


De îndată ce ne-am întors la inspectorat, am 
telefonat la, arest pentru a cere să ni-l trimită pe 
inculpat. 

— Ai avut dreptate, Pîrvuleţ! l-am luat cu binişorul 
de îndată ce a fost introdus în birou. Medicul legist a 
examinat ţeava puştii de vânătoare şi a confirmat că 
Elena Chiran a fost ucisă cu ea. 

— Vedeţi? a zis el satisfăcut că şi-a putut 
demonstra onestitatea. 

— Bravo! Mă bucur că te-ai decis să ne spui 
adevărul - am apreciat Acum, pentru că tot ne-ai dovedit 

că te-ai hotărât să fii sincer, aş dori să mai lămurim 
câteva aspecte... 

—  Ordonaţi, domnule căpitan! s-a oferit el, 
zâmbindu-mi îmbietor. 

— Dacă am înţeles bine, mărturisind că ai ucis-o pe 
Elena Chiran, implicit ai recunoscut că povestea cu 
spionii pe care i-ai întâlnit în locuinţa victimei era o 
invenţie. Aşa este? 

— Aşa este, domnule căpitan! E adevărat că la 
început am încercat să scap de răspundere pentru fapta 
mea, aruncând vina pe umerii unor persoane fictive... 
Acum însă nu mai are nici un rost să întind pelteaua...— 
a declarat el, mândru de fair-play-ul pe care ni-l 
demonstra. 

— Foarte bine! m-am grăbit să-l aprob, străduindu- 
mă să-mi compun o atitudine admirativă, deşi, în 
realitate, nu merita decât o silă dispreţuitoare. În această 
situaţie sunt convins că vei recunoaşte şi că ceilalţi trei 
spioni au fost o invenţie... 

— Care spioni? m-a întrerupt, devenind dintr-o dată 
circumspect. 

— Aceia cu care ne-ai spus că s-au întâlnit Anton şi 
Valentin Chiran. 

— A, nu! Aia au fost adevăraţi! a protestat el. De 
altfel, ideea de a vă vorbi de spionii întâlniți în casa lui 
nea Anton s-a datorat tocmai faptului că-i văzusem pe, 
cei adevăraţi mai înainte. 

— lar nu eşti cinstit - l-am mustrat eu. Doar am 
lămurit deja faptul că întunericul nu-ţi putea permite să-i 
vezi şi să ni-i descrii aşa cum ai făcut-o... 

— Totuşi i-am văzut! m-a anunţat el, cu aplomb. 
Pentru că deşi era întuneric beznă, când am întors 
maşina ca să mă înapoiez în oraş, i-am luminat cu 
farurile... 


139 


Fiind evident că explicaţia, aparent plauzibilă, pe 
care o dădea de data asta era un rezultat al meditaţiei lui 
din arest, am insistat: 

— Noi nu suntem copii, Pîrvuleţ! Când întorci o 
maşină, mai ales pe întuneric, eşti atent la manevrele pe 
care le faci. Aşa că n-ai avut posibilitatea şi nici timpul 
necesar pentru a le putea vedea culoarea ochilor şi a 
părului. Ba, după cum ai afirmat, chiar şi pistruii de pe 
obrajii unuia dintre ei! 

— Ce dovadă mai bună vreţi pentru a mă crede, 
când vi-i i-am şi descris? şi-a menţinut el poziţia. 

Cum s-au mai văzut persoane dotate cu simţuri 
deosebit de dezvoltate, de ce n-aş admite că şi 
interlocutorul meu era capabil să înregistreze imaginile 
într-o fracțiune de secundă, ca un obiectiv de polaroid ? 
Desigur, nu era tocmai verosimil să fie chiar el fenomenul 
care se pretindea a fi, mai cu seamă după ce mai 
încercase o dată să mă ducă, pretinzând că ar avea un 
auz supranatural ! Dar, cum tot n-aveam mijloace 
suficiente pentru a-l face să admită că minte, am 
preferat să-mi continui interogatoriul: 

— Parcă spuneai că Anton şi Valentin Chiran au 
părăsit ţara cu un elicopter... 

— Nu, cu un avion - m-a întrerupt el, ridicând un 
deget în sus, pentru a mă atenţiona că fac o greşeală. 
Elicopterul era utilizat numai ca mijloc de legătură cu 
aerodromul pe care-i aştepta avionul ! 

— Mă rog... — am zis, făcând o pauză pentru a da 
mai multă greutate întrebării următoare. Am verificat 
ambele ipoteze. Şi ştii ce-a rezultat? 

A dat din cap că nu ştie. 

— În noaptea în care pretinzi că cei doi Chirani au 
fugit din ţară, n-a zburat în spaţiul aerian al ţării nici un 
avion şi nici un elicopter! Ce părere ai de asta? 

Pentru o clipă s-a arătat surprins, apoi, făcând un 
gest de indiferenţă, mi-a plasat o explicaţie la care se 
gândise şi Dan: 

— Asta înseamnă că, din nu ştiu ce motive, or fi 
preferat să plece altfel... Poate cu trenu', poate cu o 
maşină... Cine poate şti? 

Deoarece mă obişnuisem deja cu şiretenia lui, n- 
am mai avut motive să mă mir de capacitatea sa de a 
furniza explicaţii aparent logice. Ceea ce nu m-a 
împiedicat să apelez cu rapiditate la piesa de rezistenţă a 
interogatoriului: 

— Medicul legist a examinat ţeava puştii de 
vânătoare şi a găsit pe ea urme de sânge din grupa 
victimei, adică AB. 

— Şi de ce vă miraţi? Doar v-am spus că eu am 
omorât-o! a ţinut el să-mi reamintească, probabil pentru 
a-şi dovedi consecvenţa. 

— Nedumerirea mea n-a constat în faptul că pe 
arma crimei se afla sânge din grupa victimei... Doar era 
şi normal să fie aşa, din moment ce cu ea ai omorât-o pe 
Elena Chiran. În schimb, m-a mirat foarte mult când am 
aflat că pe culata ţevii de puşcă se afla şi sânge din 
grupa 0! 

— Nu înţeleg...— a zis el, cu o sinceră candoare. 

— Mă surprinde că nu înţelegi. E doar foarte 
simplu. Cea de-a doua grupă de sânge aparţinea atât lui 
Anton Chiran cât şi fiului său. Pe care tu pretinzi că i-ai 
ajutat să fugă din ţară... 

— Adică vreţi să spuneţi că nu i-am condus la 
elicopter? m-a întrerupt el, jignit. 

— Da' de unde! Nici nu mă interesează acest 
aspect! am aruncat cu dispreţ. În schimb, tare mult aş 
dori să ne spui de ce i-ai ucis? 

— Cuuum...?! Cum puteţi să spuneţi una ca asta?! 
a zis, arătându-se sufocat de indignare. 

— N-o spun eu, ci faptele! i-am replicat. 

— Nu este adevărat! Ce mă luaţi pe mine cu grupa 
de sânge? Sângele e sânge! a decretat el, cu o fermitate 
care-mi spunea că într-adevăr ignoră existenţa celor 
patru grupe sanguine. 

— AŞ vrea să fii convins că nu-ţi aduc acuzaţii 
gratuite - l-am asigurat. Existenţa urmelor de sânge de 
pe ţeava de puşcă indică în mod riguros că aceasta a fost 
utilizată şi pentru uciderea celorlalţi Chireni. Ai înţeles ? 

— Ce să înţeleg? Că vreţi să-mi puneţi în cârcă 
moartea lui nea Anton şi a lui fii-su? Nu ştiu nimic despre 
asta! s-a îndârjit el, deşi era evident că acum era 
înspăimântat. 

— Deci eşti de acord că nu mai trăiesc? a intervenit 
Dan în discuţie. 

— Nu sunt de acord cu nimic şi n-am ucis pe 
nimeni ! a replicat cu ochii scânteind de furie. 

— Nici pe Elena Chiran? m-am interesat, glumind. 

— Nici! s-a repezit el, pentru ca imediat să se 
calmeze şi să continue: Ba pe ea am omorât-o! Ce, n-am 
recunoscut? 

— Bine. Te întorci la arest... Şi mai meditează la 
discuţia noastră - i-am recomandat, în timp ce Dan 
punea mâna pe telefon. 

— Sângele de care mi-aţi spus că s-a găsit pe ţeava 
armei, nu putea fi mai de demult? Şi chiar aşa şi este! a 
început el să argumenteze, după ce Dan a închis 
aparatul. Acum îmi amintesc că nea Anton chiar mi-a 
spus că s-a tăiat la un deget, pe când scotea cu vârful 
cuţitului un cartuş înţepenit pe ţeavă... 

— Când i s-a întâmplat asta? m-am făcut că-l iau în 
serios, tocmai când intrau în birou subofiţerii de la arest. 

— Mi-a spus că în urmă cu vreo zece zile... 

— Şi când ai avut această discuţie cu el? 

— În ziua în care i-am condus la elicopter - s-a 
grăbit el, convins că prin explicaţia lui de ultim moment a 
reuşit să iasă basma curată. 

— Nu ţine. Urmele de sânge din grupa 0 aveau o 
vechime mai mică de douăzeci şi patru de ore, faţă de 
cele din grupa Elenei Chiran. Aşa că, mai gândeşte-te...! 
— am spus, făcând semn subofiţerilor că pot să-l ia. 

— Şefu' şi totuşi există o contradicţie - şi-a 
exprimat Dan dubiile după ce-am rămas singuri. 

— Ce vrei să spui? 

— Iniţial a susţinut că unul din cei trei spioni l-ar fi 
rugat să-i ia cu maşina. Şi că l-a dus până în faţa 
hotelului Athenee. 

— Şi? l-am zorit, apreciind că se lălâie prea mult. 

—  Dacă-ţi mai aminteşti, subofiţerul care l-a 
legitimat ne-a spus că paznicul de noapte de la berăria 
din apropiere ar fi văzut un tip împingând maşina şi apoi 
îndepărtându-se... 

— Pîrvuleţ este cel care nu şi-a amintit acest 
argument, nu eu ! Şi dacă n-a apelat la el, înseamnă că, 
minciună fiind, a şi uitat de inventarea tipului respectiv ! 
m-am stârnit pentru o clipă, după care am continuat 
meditaţia: După cum ai văzut, cedează numai poziţiile pe 
care le-am cucerit în mod categoric... Dacă nu reuşim să 
descoperim cadavrele celor doi dispăruţi, nu vom putea 
scoate nimic de la el... 

— Numai de n-am trage o concluzie pripită - a zis 
el, clătinându-şi capul a şovăială. 

— Nu, Dane. Sunt convins că Anton şi Valentin 
Chiran au fost ucişi. Şi dacă ai să examinezi câteva 
elemente, deja bine stabilite, ai să vezi că am dreptate. 
De exemplu, eşti de acord că toată afacerea de spionaj 

cu care s-a străduit să ne intoxice era pe de-a întregul o 
cacialma? 

— Mda... Ai dreptate. Nu există altă explicaţie...— 
m-a aprobat el. 

— În această situaţie, apare o înlănţuire logică: 
primo, dacă excludem spionajul, Chiranii n-aveau cum să 
fie implicaţi într-o combinaţie fantomatică, inexistentă; 
secondo, admițând în consecinţă că n-avea de ce să le fie 
teamă, dispare motivaţia unei fugi atât de precipitate; 
terto, adaugă la primele două puncte constatarea 
laboratorului în legătură cu urmele de sânge de pe arma 
crimei, şi varianta uciderii celor doi Chirani devine 
evidentă! Nu crezi că am dreptate ? l-am consultat cu 
intenţia de a-rai verifica raţionamentul. 

— Punând problema aşa, e clar că nu mai poate 
exista o altă explicaţie a dispariţiei Chiranilor - a admis 
el. Ceea ce însă nu mă împiedică să mai am o 
nelămurire... 

— Care anume? l-am încurajat eu. 

— Pe arma crimei s-a pus în evidentă atât existenţa 
urmelor de sânge din grupa AB, care a aparţinut Elenei 
Chiran, cât şi a celor din grupa 0, care este comună 
soţului şi fiului ei... 

— Am înţeles! l-am întrerupt. Simpla prezenţă a 
sângelui din grupa 0, nu ne dă certitudinea uciderii 
ambilor dispăruţi. Pentru că, într-adevăr, la fel de bine 
putea fi ucis numai unul din ei. Dar, în această ipoteză, ar 
fi trebuit să admit că ori tatăl, ori fiul s-au ucis unul pe 
celălalt. Şi este adevărat, s-au văzut şi astfel de cazuri. 
Numai că, în situaţia noastră, când l-am descoperit deja 
pe ucigaşul uneia dintre victime, mai avem noi voie să 
credem că avem de-a face şi cu o astfel de grozăvie? 

— Poate că ai dreptate - a consimţit Dan. 

— Poate că da, poate că nu - a fost rândul meu să 
mă arăt rezervat. Fiindcă atâta vreme cât nu i-am găsit, 
mergem numai pe prezumţii. 

— Te-ai gândit de unde trebuie să începem 
căutarea celor două presupuse cadavre? 

— Sigur. Dar asta nu înseamnă că am fost capabil 
să găsesc şi răspunsul. Oricum, mai înainte de a ne 
apuca să facem pronosticuri asupra locului unde ar putea 
să zacă victimele, vreau să verific ceva...— i-am spus, 
ridicându-mă de pe scaun. 

* 

— Eugene, am nevoie de tine - l-am înștiințat pe 
căpitanul Maier, intrând în laboratorul de criminalistică. 

— lară? s-a încruntat el pe sub ramele ochelarilor. 

— lară! am admis, amuzat de aerul lui de 
severitate, care nu mă mai impresiona de mult. la, te 
rog, cheile maşinii găsite pe bulevardul Metalurgiei şi hai 
s-o mai privim o dată! 

M-a examinat câteva clipe apoi, arborând un aer de 
plictisită resemnare, a tras dintr-un sertar un breloc de 
care atârnau trei cheiţe. 

— Ce te interesează? m-a întrebat, câteva minute 
mal târziu, după ce-am ajuns în garajul inspectoratului şi 
a deschis portiera din dreptul volanului 

Fără să-i răspund, am întins mâna după 
memoratorul consumului de combustibil şi am început 
să-l examinez. 

— Chestiile astea sunt utilizate numai când sunt 
noi, apoi au soarta jucăriilor învechite... îşi pierd hazul şi 
nu se mai uită nimeni la ele - a zis căpitanul Maier, 
dispreţuitor. 

— S-ar părea că jucăria asta este destul de nouă 
pentru proprietarul maşinii - am spus, arătându-i pe rând 

indicatorul de kilometraj al memoratorului şi pe cel de la 
bordul maşinii. Primul arăta 8215, cel de-al doilea 8240. 

— Mda... Cum maşina a mai parcurs încă vreo 
patru kilometri de la locul în care am găsit-o şi până aici, 
poate că ai dreptate - s-a decis el să mă aprobe. Dar, 
admițând că această prezumție este corectă, ce speri să 
obţii? 

— Rezolvarea cazului, bineînţeles...— i-am răspuns, 
salutându-l printr-o fluturare a palmei, după care 
apucându-l pe Dan de braţ, am pornit spre ieşirea 
garajului. 

* 

— Prin urmare, se poate admite că drumul pe care 
l-a făcut învinuitul cu cei doi Chirani nu a putut fi mai 
lung ca jumătate din douăzeci de kilometri. Dar pe ce 
direcție ? a zis Dan, când am revenit în biroul nostru. 

— Cred că am putea lua drept bună afirmația lui 
Pîrvuleț că ar fi fost pe undeva prin Băneasa. Şi asta din 
două motive: unu, pentru că poziţia în care l-a găsit 
subofiţerul care l-a legitimat susţine acest lucru şi doi, 
pentru că Pirvuleţ fiind provincial, nu s-ar fi putut 
descurca decât în zona în care şi-a făcut armata. Deci în 
zona Pipera-Băneasa. In consecinţă, hai să încercăm să 
stabilim până unde putea să ajungă! 

O jumătate de oră mai târziu, când am terminat de 
măsurat o bucată de aţă care, funcţie de scara planului 
municipiului Bucureşti, trebuia să reprezinte o distanţă 
de circa zece kilometri şi am aşezat-o cu bolduri pe 
traseul străzilor pe care ne-am închipuit că a circulat 
maşina, am constatat că extremitatea firului ne indică un 
punct al şoselei Pipera-Tunari, situat la circa doi kilometri 
după intersecţia acesteia cu calea Floreasca. 

— Prin urmare... Cam pe aici pe undeva... — a 
conchis Dan învăluind printr-o mişcare de rotaţie a 
degetului punctul în care se afla capătul aţei. 

— Da, dar numai cu condiţia ca el să fi mers pe 
drumul cel mai scurt. Ceea ce nu se poate admite, pentru 
că nu cunoştea oraşul. Şi că aşa s-au petrecut lucrurile 
rezultă din însuşi faptul că, pe drumul de înapoiere spre 
bulevardul Metalurgiei, s-a rătăcit pe lângă hotelul 
Athenee. În această situaţie cred că ar trebui să 
considerăm că drumul real pe care l-a străbătut a fost 
ceva mai scurt. 

— Atunci, să ne concentrăm atenţia asupra 
platformei Pipera - a comentat el. 

- Un argument în plus că am localizat aria cea mai 
corectă este şi acela că ea coincide cu zona în care 
Pîrvuleţ şi-a făcut stagiul militar şi pe care în mod firesc 
ar fi trebuit s-o cunoască mai bine decât pe oricare alta. 

— Şefu' până aici e în regulă! DAR ASTA ÎNCĂ NU 
ÎNSEAMNĂ CĂ AM REZOLVAT PROBLEMA...— mi-a spus 
Dan cu scepticism. Întrucât punctuleţul ăsta de pe planul 
municipiului reprezintă în realitate o suprafaţă de peste 
un kilometru pătrat, cum vom demara cercetările? Luăm 
casă cu casă? 

— S-ar putea să ajungem şi la soluţia asta, dat 
numai după ce vom termina de cercetat terenurile 
extravilane care abundă în respectiva zonă. Şi în legătură 
cu acestea, atenţia va trebui concentrată asupra 
fântânilor părăsite şi mai ales a fostelor gropi cu var. 
Singurele susceptibile să ascundă prezenţa unor cadavre 
expuse unei călduri toride, de aproape trei săptămâni... 

— Ai omis lacurile Tei şi Floreasca. Un pietroi bine 
legat de gât ar putea de asemenea să furnizeze o bună 
explicaţie pentru dispariţia unor persoane. 

— Făcând abstracţie de faptul că mi-ai mai servit o 
dată această ipoteză, şi atunci când ne străduiam să-l 
găsim pe Pirvuleţ, iţi amintesc că, fiind în plin sezon 
estival, se înoată vârtos prin cele două lacuri. In 
consecinţă, dacă ar fi existat ceea ce căutăm, probabil că 
ar fi trebuit să aflăm până acum. Aşa că, mai bine spune- 
mi, în arondismentul cărei secţii de poliţie intră zona care 
ne interesează? 

— A doua. 

— În regulă. Hai să-i facem o vizită comandantului 
şi să-i spunem ce bucurie îl aşteaptă... 


CE-OR FI CĂUTAT CHIRANII ÎN TOIUL 
NOPŢII LA DRACU-N PRAZNIC? 


Cu fiecare oră care a început să se scurgă după ce- 
am declanşat acţiunea de scotocire în zona susceptibilă 
să ascundă două presupuse cadavre, certitudinea că ştiu 
ce caut a început să se degradeze în progresie 
geometrică. 

Străduindu-mă să-mi menţin moralul la o cotă 
acceptabilă, l-am mai audiat, pe Pirvuleţ de două ori. A 
fost însă zadarnic. N-a vrut să se clintească nici cu un 
micron de la ultima lui versiune. Susţinea cu dârzenie că 
habar n-are ce li s-a întâmplat celor doi Chirani din 
momentul în care i-a lăsat într-un loc pe care nu-i capabil 
să-l indice. 

Cum el şi-a menţinut cu hotărâre poziţia, în timp ce 
prezumţiile mele refuzau să se confirme, începusem să 
mă întreb dacă n-ar trebui să-l cred şi să pun capăt 
afacerii, prin trimiterea lui în judecată pentru uciderea 
Elenei Chiran. 

Descurajarea mea coborâse atât de jos, încât sunt 
convins că, dacă Dan nu şi-ar fi stabilit cartierul general 
la sediul secţiei a doua, l-aş fi pus să întocmească actele 
de punere sub acuzaţie. 

Deoarece ideea abandonării pistei pe care ne aflam 
devenise dominantă, mi-am privit ceasul. Era zece fără 
câteva minute, ceea ce însemna că până la sfârşitul zilei 
mai erau încă vreo unsprezece ore de lumină bună. Deci, 
suficient timp pentru a putea primi confirmarea că mă 
aflam pe o cale bună. In caz contrar, îl anunţam pe Dan 
că întrucât ipoteza pe care am fabricat-o nu se verifica, îl 
poftesc să revină la sediul inspectoratului iar odată ajuns 
la această decizie, cum era şi firesc, am început să mă 
întreb dacă mai era cazul să-mi pierd timpul aşteptând 
până se înserează. In definitiv, până ajungea Pîrvuleţ în 
faţa judecății pentru uciderea Elenei Chiran, mai treceau 
vreo două-trei luni. Aşa că, dacă între timp apăreau 
cadavrele celor doi, n-aveam decât să completez actul de 
acuzare. Convins fiind că am găsit cea mai bună soluţie, 
am întins mâna spre telefon. Numai că, mai înainte de a 
apuca să ridic receptorul, aparatul s-a pornit să sune din 
proprie iniţiativă. 

— Alo? Şefu'? s-a interesat vocea lui Dan, de la 
celălalt capăt al firului. 

— Asta da telepatie! am apreciat, bucuros că mă 
scuteşte să-l mai caut eu. 

— Crezi în telepatie? s-a mirat el. 

— Bineînţeles. Când îmi convine. Tocmai voiam să 
te sun şi să-ţi spun s-o laşi baltă... 

— Ce-ţi veni? a exclamat contrariat. Renunţăm 
tocmai acum?! Când s-a găsit în zonă un cadavru? 

— Al cui este? am îngăimat, surprins să aflu că mi 
se confirmă supoziţia pe care tocmai mă pregăteam s-o 
abandonez. 

— Nu ştiu. Mi s-a raportat numai că aparţine unui 
bărbat. Şi mai înainte de a mă deplasa la faţa locului, 
voiam să-ţi anunţ vestea... 

— E adevărat ori te ţii de bancuri? l-am întrerupt, 
neîncrezător. 

Dan s-a grăbit să mă asigure de contrariu, iar eu, 
după ce am aflat unde trebuia să vin, n-am mai avut nici 
un motiv să zăbovesc cu receptorul în mână... 

* 


Maşina s-a lansat pe calea Floreasca. Când am 
ajuns la vreo sută de metri de podul care desparte 
lacurile Tei şi Floreasca, Vartunian a virat la dreaptă pe o 
stradă îngustă, pavată cu pietre de râu şi mărginită de 
case scunde şi modeste. La capătul a vreo trei sute de 
metri de hurducăială pe un traseu plin de meandre, 
drumul s-a sfârşit într-altul perpendicular. 

— Asta este strada Glucozei, domnule căpitan - m- 
a anunţat Vartunian, oprind în intersecţie. La ce număr? 

Cum nici Dan n-a putut să-mi furnizeze acest reper, 
m-am dat jos din maşină şi am privit în jurul meu. N-am 
prea înţeles cum se poate boteza drept stradă o uliţă de 
tară, fără trotuare. Pe partea dreaptă era mărginită de 
liziera unui parc cu copaci neîngrijiţi, iar în stânga de o 
împrejmuire din plasă de sârmă, în spatele căreia sa 
zărea un teren în paragină. La senzaţia că mă aflu pe un 
drumeag rural a contribuit din plin şi faptul că singurele 
fiinţe vii care se părea că sălăşluiesc prin partea locului 
erau numai păsărelele care ciripeau printre copaci. 

Întrebându-mă dacă Dan nu mi-a făcut totuşi o 
farsă, am privit spre partea stângă a străzii Glucoza. La 
câţiva zeci de metri mai departe, accesul era închis de 
podul de pe calea Floreasca. În schimb, în partea opusă 
drumul se pierdea printre arbori. Cum nu puteam face 
decât o singură alegere, i-am făcut semn lui Vartunian să 

vină după mine şi am pornit spre partea deschisă a 
străzii. 

Nu cred că am mers mai mult de vre-o sută de 
metri şi am zărit, în spatele unor arbuşti, un ARO cu 
însemnele poliţiei. Părea abandonat, lângă o spărtură a 
împrejmuirii din plasă de sârmă. După ce m-am strecurat 
în spatele aşa zisului gard, l-am şi zărit pe Dan. Se găsea 
împreună cu doi subofiteri, pe un mic mamelon, situat în 
apropierea gardului. 

Când m-am apropiat de grup, exalaţia unui miros 
fetid mi-a pătruns în nări cu violenţă. Miasma era atât de 
caracteristică, încât puteam deja să-mi imaginez ce urma 
să văd. 

Şi l-am zărit... Zăcea la picioarele unor arbuşti, pe 
iarbă, cu faţa în jos şi braţele înainte. 

— A fost identificat ? am întrebat, cu ochii la 
cadavru. 

— Nu. N-am vrut să-l ating până nu vei fi şi tu de 
faţă - mi-a răspuns Dan. 

Mi-am acoperit nasul cu o batistă şi am străbătut 
cei cinci-şase metri care mă mai despărţeau de victimă. 
M-am lăsat într-un genunchi şi l-am examinat După toate 
aparențele moartea i se datora unor multiple fracturi 
craniene. Fără să-l mişc, mi-am strecurat mâna în 
buzunarul interior al hainei din stofă subţire, albastră, dar 
era gol. Le-am controlat apoi şi pe celelalte. Într-unul din 
ele am găsit câteva monede şi o legătură cu chei. Când 
am vrut să mă ridic, am zărit, prins de încheietura mâinii 
stângi, un ceas cu brățară metalică. Cum victima îl purta 
întors spre interior, l-am răsucit uşor şi l-am privit. Avea 
geamul spart şi indicatoarele se opriseră la ora două şi 
patruzeci şi unu de minute. 

— Cine l-a descoperit? am întrebat, revenind spre 
grup. 

— Eu. Mi-a atras atenţia mirosul - a răspuns unul 
dintre subofiteri. 

— Până anunţ prin staţie Procuratura şi medicul 
legist, organizează o cercetare atentă a terenului - i-am 
spus lui Dan, arătând cu un gest circular spre cei doi 
subofiţeri care-l asistau. 

* 

Unicul bilanț al cercetării terenului s-a rezumat la 
găsirea unui portofel, zvârlit în apropierea gardului din 
plasă de sârmă. Nu conținea decât nişte acte, pe numele 
lui Valentin Chiran. 

Intrucât starea avansată de descompunere a 
cadavrului nu permitea o identificare certă, m-am 
deplasat la locuinţa familiei Chiran şi am încercat în 
broaştele uşilor cheile găsite asupra victimei. Rezultatul 
obținut fiind pozitiv, am tras concluzia că victima 
descoperită pe strada Glucozei era fiul mai mic al Elenei 
Chiran. 

* 

— Unde-o fi cel de-al doilea Chiran? m-am întrebat 
cu glas tare, când am intrat în birou, spre seară. 

— După ce l-am găsit pe Valentin, omorât, putem fi 
siguri că şi tatăl lui a avut aceeaşi soartă... 

— Aşa-i! Dar unde este cadavrul său? am repetat. 
Firesc ar fi fost să-l găsim în apropiere de cel al fiului 
său... Fiindcă nu văd de ce l-ar fi ucis pe Anton în altă 
parte...— am continuat să raţionez. 

— Poate că tot pe acolo se află, dar îngropat - mi-a 
sugerat Dan. 

— Dacă nu l-a îngropat pe fiu, de ce l-ar fi îngropat 
pe tată? De altfel, cred că nici n-a avut timpul material 
necesar pentru această operaţiune. lar cea mai bună 
dovadă că lucrurile stau aşa, rezultă din însuşi modul în 
care a circulat maşina în noaptea care ne interesează. 

Ţinând seama de ora în care s-a plecat din bulevardul 
Metalurgici, este de presupus că au ajuns în strada 
Glucozei pe la două dimineaţa. Mai ştim că Valentin a 
fost ucis la trei fără douăzeci. lar în ceea ce-l priveşte pe 
Anton, acesta trebuie să fi fost omorât înainte sau la 
foarte scurt timp după fiul lui, pentru că altfel Pîrvuleț n- 
ar mai fi avut când să ajungă cu maşina în faţa hotelului 
Athenee la ora trei şi douăzeci, când a fost legitimat. Ba 
aş merge şi mai departe! am continuat cu senzaţia că 
vorbind, mă edific. Ţinând seama de timpul care i-a 
trebuit pentru a străbate distanţa dintre strada Glucozei 
şi hotelul Athenee, precum şi de împrejurarea că, 
necunoscând drumurile de acces spre oraş, s-a rătăcit, 
sunt convins că Anton Chiran a fost ucis înaintea lui 
Valentin. Altfel dacă ora comiterii omorurilor ar fi fost 
inversă, Pîrvuleţ n-ar fi putut sa se afle atât de curând în 
fata hotelului. Unde, de asemenea, n-ar fi avut ce să 
caute dacă ar fi cunoscut oraşul! am conchis, convins de 
corectitudinea raţionamentului făcut. 

Dan m-a urmărit, dând aprobator din cap, apoi, 
când am terminat, a zis oftând: 

— Modul în care ai expus succesiunea faptelor pare 
logic... Dar de unde luăm cel de-al doilea cadavru? 

— Ti-am mai spus! Tot pe acolo trebuie să-l 
căutăm...! 

— N-ar fi cazul să cerem nişte câini de serviciu? 

— Nu, ar fi zadarnic. Ce le dai să adulmece, după 
trei săptămâni? Un alt cadavru? 

— Practic, ce propui? 

— Ca să cercetăm terenul aşa cum trebuie, palmă 
cu palmă, avem nevoie de oameni... De mulţi oameni! 

— Ştiu, dar de unde să-i luăm? 

— Să cerem ajutorul unităţii în care a lucrat Anton 
Chiran. Nu văd altă soluţie... 

— E o idee... Barem să ştim dacă-i albă sau neagră 
- s-a decis Dan să mă aprobe. 

— Tare-aş vrea să aflu... CE-OR FI CĂUTAT 
CHIRANII ÎN TOIUL NOPŢII LA DRACU-N PRAZNIC ? m-am 
întrebat, ridicându-mă de pe scaun. 


FIR-AR SĂ FIE! ASTA-MI MAI LIPSEA... 


Zona care trebuie cercetată era cuprinsă între 
malul drept al lacului Tei, podul de pe calea Floreasca şi 
strada  Glucozei. Din păcate, urmare a unei ploi 
torențiale, ieri n-am putut să mă folosesc de cei o sută de 
ostaşi ce-mi fuseseră puşi la dispoziţie de comandantul 
unităţii militare din apropiere. 

Astăzi însă, deşi era numai şapte dimineaţa, cerul 
era senin şi soarele începuse să dogorească. În 
consecinţă, plin de nerăbdare, am cerut soldaţilor să 
pornească simultan dinspre calea Floreasca, iar eu şi cu 
Dan ne-am instalat pe podul de beton care domina zona 
şi i-am privit înaintând ca un lanţ viu, cot la cot. 

După vreo două ore, când s-au îndepărtat mai bine 
de patru sute de metri, am apelat la serviciile unui 
binoclu de câmp. Dar curând mi-am amorţit braţele şi l- 
am lăsat să atârne de curea, pe piept. 

— De ce nu vrei să-l chestionăm pe Pîrvuleţ în 
legătură cu uciderea lui Valentin Chiran? m-a întrebat 
Dan, la un moment dat. 

— Pentru că, dacă nu-i punem tot tacâmul pe 
masă, nu numai că ne pierdem vremea, dar îi mai şi 
furnizăm nişte idei cu ajutorul cărora ne mai zăpăceşte 
cu nu-ştiu-ce elucubraţii. Ai văzut doar că nu de 
inventivitate duce lipsă! 

— Şi ne vom menţine această poziţie, chiar dacă 
nu găsim şi celălalt cadavru? 

— Nu ştiu...— am recunoscut, fără să mă ruşinez. 
Să aplicăm tactica: văzând şi făcând! De altfel, tot n-o să- 
| putem urni dacă nu avem raportul medico-legal... Dar 
ce naiba se întâmplă acolo? am zis, văzând că lanţul 
ostaşilor se curbează spre capătul din dreapta, foarte 
aproape de locul în care am găsit cadavrul lui Valentin 
Chiran. 

Am ridicat din nou binoclul şi am privit în direcţia 
respectivă. Un grup de ostaşi, ajungând la marginea unei 
bălți, s-au oprit, au privit-o şi, firesc, au ocolit-o pe la 
margini. 

Dan mi-a cerut binoclul şi, după ce-a urmărit şi el 
manevra, a comentat: 

— Au făcut foarte bine... Ce, Anton ar fi putut să fie 
atât de candriu, încât să intre în noroi până la genunchi? 

Nu i-am acordat prea multă atenţie, deoarece 
îngrijorarea mea tindea să atingă cota maximă. Dacă nici 
pe ultimii zeci de metri nu apărea cadavrul, însemna că 
raţionamentul meu era greşit. Situaţia care mă obliga să 
iau în considerare varianta că Anton, ca urmare a unui 
conflict de familie, nu era străin de uciderea propriului 
său fiu. Şi, în consecinţă, Pîrvuleţ avea dreptate când 
susţinea că cei doi Chirani erau în viaţă când s-a 
despărţit de ei. 

Cum între timp ostaşii ajunseseră la capătul 
parcelei şi se întorceau spre pod, am pornit şi eu spre ei 
pentru a le mulţumi pentru ajutorul ce ni-l dăduseră. 

— Asta este tot ce-am găsit - m-a înştiinţat un 
caporal, când m-am apropiat de ei, înmânându-mi un 
portofel. 

— Unde a fost găsit? am întrebat, după ce, 
controlându-l, i-am văzut conţinutul. 

— Acolo...— mi-a arătat ostaşul un punct situat la 
vreo cincisprezece metri de locul în care fusese 
descoperit cadavrul lui Valentin. 

In timp ce ostaşii ne salutau şi se îndepărtau, i-am 
întins lui Dan portofelul. 

— Incep să înţeleg din ce în ce mai puţin... — a 
mărturisit el. Faptul că am găsit actele lui Anton în 
aceleaşi împrejurări ca şi pe cele ale lui Valentin, impune 
concluzia că şi el a împărtăşit soarta fiului său... Dar, 
dacă este aşa, unde-i este cadavrul ? 

— Pe undeva pe aici ar trebui să fie... Şi totuşi, nu- 
i! l-am răspuns cu amărăciune, pe când continuam să ne 
apropiem de mamelonul unde-l găsisem pe Valentin. 

— Că un tată îşi ucide fiul şi apoi dispare... treacă- 
meargă, că doar s-au mai văzut şi de-astea. Dar de ce şi- 
a aruncat actele? a comentat Dan, exact atunci când am 
nimerit cu piciorul într-o groapă plină cu apă. 

— FIR-AR SA FIE ! ASTA-MI MAI LIPSEA... — am zis 
enervat, în timp ce dădeam cu piciorul în pământ pentru 
a îndepărta noroiul care-mi ajunsese până la gleznă. 

Dan m-a privit amuzat, dar văzând că sunt în toane 
proaste, s-a grăbit să abordeze, un aer de compătimire, 
deşi era evident că abia sc mai stăpânea să nu 
izbucnească în râs. 

infuriat, am vrut să-l reped, dar n-am mai avut 
când pentru că o idee mi-a fulgerat brusc mintea. 

— Dane, ieri a plouat potop ! 

— Da, aşa e...— a confirmat, privind cu subînţeles 
spre pantoful meu plin de noroi, imaginându-şi probabil 
că am găsit o scuză pentru neplăcutul meu accident. 

— Vino cu mine! i-am cerut, ducându-l spre 
băltoaca pe care o ocoliseră soldaţii. 

— Da... S-ar putea să ai dreptate - a admis el, 
pricepând ce-mi trecea prin cap. Dacă victima ar fi zăcut 

în această adâncitură de teren, ploaia de ieri putea să-l 
acopere. Stratul de apă are peste jumătate de metru... 

— Du-te după ostaşi şi adu-i înapoi! i-am cerut. 

Două ore mai târziu, când apa s-a scurs printr-un 
şanţ săpat de soldaţi, am văzut şi cadavrul căutat. Era la 
mai puţin de douăzeci de metri de locul în care-l găsisem 
pe Valentin. Zăcea cu faţa în jos şi cu mâinile aruncate 
lateral, în cruce. Deşi era plin de noroi, mi-am dat seama 
că fusese ucis ca şi fiul său. Partea dinapoi a cutiei 
craniene era sfărâmată. La câţiva metri de victimă am 
găsit o lopată de tip militar, cu minerul scurt şi amovibil. 

După plecarea ostaşilor, i-am spus lui Dan să se 
ducă la maşină şi să cheme la faţa locului procurorul, 
medicul legist şi pe căpitanul Maier, de la criminalistică... 


ASTA-I TREABA LUI! 


— În sfârşit! Medicul legist s-a decis să ne trimită 
raportul şi arma crimei - m-a anunţat Dan, când am 
intrat în birou. 

— Deci supoziţia noastră s-a confirmat - am 
conchis eu cu satisfacţie, după ce-am citit filele raportului 
şi am privit fotografiile ataşate. Acum, fiindcă tot avem o 
bază de discuţie, ia pofteşte-l pe acuzat la interogatoriu. 

— Urâtă treabă! a apreciat Dan, după ce a 
telefonat la arest. 

Mai întâi l-am aprobat, apoi am ridicat din umeri 
într-un gest de resemnare: 

— Aşa e... Dar ce putem face? Volens-nolens, asta 
ne e meseria...— am zis, ducându-mă să privesc pe 
fereastră forfota străzii cu speranţa că mă scap de sila 
care mă cuprinsese după citirea raportului făcut de 
doctorul Dobrescu. 

Când am simţit că se face curent, m-am întors cu 
faţa şi l-am văzut pe Piîrvuleţ avansând spre biroul meu, 
în timp ce unul din subofiţerii care îl escortaseră până la 
mine, închidea uşa. 

— Te-ai mai gândit la ce-am discutat? l-am 
întrebat, indicându-i scaunul pe care să se aşeze. 

— La ce să mă gândesc? la faptul că 
dumneavoastră doriţi să vă spun că eu i-am omorât pe 
nea Anton şi pe Valy? mi-a aruncat el, dispreţuitor. 

— Te informez că i-am găsit Oare trebuie să-ţi mai 
spun că ambii au fost ucişi? 

— Ucişi? s-a mirat el, de parcă n-ar fi priceput 
sensul noţiunii respective. 

— Exact! 

— Doamne fereşte! s-a arătat el speriat, începând 
să se închine repede, apoi, apreciind că şi-a făcut bine 
numărul, a continuat cu o candidă uimire: Da' de ce i-o fi 
omorât ăia...? 

— Nu înţeleg ce spui - a fost rândul meu să fac pe 
neştiutorul. Cine sunt "ăia" de care vorbeşti? 

- Cum cine? mi-a întors-o, arătându-se uimit de 
monumentala mea ignoranță. Spionii cu care s-au 
întâlnit... } 

— A, nu! Asta iar ne pune placa cu spionii fantomă! 
a exclamat Dan, ridicându-şi exasperat ochii de pe 
notesul în care stenografia interogatoriul. 

— Adică domnul locotenent vrea să spună că mint? 
m-a consultat Pîrvuleţ, arătându-se sufocat de jignirea ce 
i se aducea. 

— Tu chiar îţi imaginezi că noi n-avem altă treabă 
decât să credem toate balivernele pe care ni le-ai 
îndrugat? i-am reproşat, cu dorinţa de a-l convinge să 
devină mai realist. 

— Cum, nici dumneavoastră nu mă credeţi? Eu vă 
dau informaţii atât de importante despre spionii care 
mişună prin ţara noastră, iar dumneavoastră spuneţi că 
nu-i adevărat? mi s-a adresat adoptând o atitudine 
constituită din părţi egale de revoltă şi de indignare. 

Deşi îşi interpreta rolul cu multă pricepere 
actoricească, n-am mai avut răbdare să-l las să-şi repete 
la nesfârşit absurdul monolog. 

— Ajunge, Pîrvuleţ! l-am întrerupt cu bruscheţe. 
Vreau să ştiu de ce i-ai ucis pe Anton şi Valentin Chiran ! 

— Nu eu, ci spionii i-au ucis... 

— Ai văzut tu când au fost ucişi? l-am întrerupt, 
arătându-mă interesat de afirmaţia lui. 

— Nu, dar dacă i-aţi găsit omorâţi, înseamnă că 
asta se putea întâmpla numai după ce am plecat cu 
maşina de acolo. 

— Aha! m-am făcut eu că vin de acasă. Deci tu 
aveai misiunea s-o omori pe Elena Chiran şi ei pe Anton 
şi Valentin. 

Pentru o fracțiune de secundă am avut impresia că 
ideea pe care i-o plasasem i-a surâs, apoi s-a răzgândit şi 
a clătinat din cap: 

— Eu n-am avut nici o legătură cu ei!... m-a 
anunţat circumspect. Este adevărat că am omorât-o pe 
nevasta lui nea Anton şi v-am spus şi pentru ce... In ce 
priveşte omorârea lui nea Anton şi a lui fii-su, asta-i 
treaba spionilor şi pe ei să-i întrebaţi de ce au făcut-o. 

— Domnule locotenent - m-am adresat în mod 
demonstrativ lui Dan, te rog să consemnezi că Anton şi 
Valentin Chiran au fost ucişi după ce inculpatul a plecat 
cu maşina acestora de la fapta locului. Aşa este, Pîrvuleţ? 
i-am sondat opinia. 

— Da. Acesta este adevărul - a confirmat grăbit. 

— la spune-mi tu cu ce misiune te ocupai în cadrul 
grupului de spionaj? l-am întrebat, adoptând o atitudine 
de complicitate. 

— Eu? Bine, dar v-am spus că n-am avut nici o 
legătură cu ei! s-a mirat el, ofensat. 

— Are dreptate!  Consemnează şi această 
declaraţie, domnule locotenent! i-am cerut lui Dan cu 
toată principialitatea cuvenită, apoi m-am adresat din 
nou inculpatului: Aş vrea să-mi mai spui ceva, Pîrvuleţ... 
Dar aş vrea să fii sincer. Se poate? m-am interesat 
apelând la cel mai suav glas existent în inventarul 
fonotecii mele portabile. 

— Sigur. Şi până acum am fost sincer. Vă ascult - s- 
a simţit el obligat să mă încurajeze, făcându-i-se probabil 
milă de aerul de neajutorare pe care-l arborasem. 

— Te-ai mai văzut cu spionii întâlniți în noaptea în 
care i-ai condus pe Anton şi Valentin Chiran? 

— Nu. Din momentul în care am plecat cu maşina 
de acolo, nu i-am mai văzut niciodată - m-a asigurat el 
cu toată fermitatea. 

— Eşti sigur că nu i-ai mai întâlnit? am insistat, 
arătându-mă neconvins, deşi ştiam că ar fi fost absurd să 
nu-l cred. 

— Da! Sunt foarte sigur! a afirmat din nou răspicat, 
pe când îşi ducea o mână în dreptul inimii, ca să-şi 
sublinieze spusele. 

— Bravo, Pirvuleţ! Să ştii că-ţi apreciez sinceritatea 
şi să fii la fel şi în continuare - l-am aprobat, 
compunându-mi un zâmbet de simpatie la adresa lui. 
Plecând cu această speranţă, aş dori să ştiu dacă, atunci 
când ai plecat să-i conduci pe Anton Şi Valentin Chiran, ai 
luat puşca de vânătoare cu tine. 

După cum s-a încruntat, am avut motive să cred că 
întrebarea pe care o formulasem l-a luat prin surprindere. 

— Cum s-o iau? Ce, era a mea? mi-a răspuns din 
nou închistat. Eu am dat de ea în vestibul, întâmplător, 
când m-am întors de la locul unde-i lăsasem pe nea 
Anton şi pe fii-su. Şi mai bine n-o găseam... Că nici nu 
ştiţi ce rău îmi pare că i-am luat viaţa doamnei Elena - s- 
a simţit el obligat să-şi exprime regretul 

— Ei, păi asta este şi problema...— m-am arătat eu 
nedumerit. Dacă n-aţi luat puşca cu voi, cum se face 
totuşi că noi am găsit pe ţeava ei urme de sânge din 
grupa care a aparţinut lui Anton şi Valentin Chiran ? 

— Nu v-am spus că nea Anton s-a tăiat mai demult 
cu un cuţit, pe când scotea un cartuş înţepenit de pe 
ţeavă? mi-a testat el memoria, bucuros că-mi poate servi 
un argument pertinent. 

— Da, da. Ne-ai spus. De altfel am şi consemnat 
asta - s-a grăbit Dan să confirme, pricepându-mi jocul. 

— Ei, atunci lucrurile sunt clare! m-am declarat eu 
satisfăcut, pentru ca în clipa următoare s-o fac pe 
şovăielnicul; Şi totuşi parcă nu pricep ceva... 

— Ce anume? s-a oferit Pîrvuleţ să mă ajute, cu o 
bunăvoință pentru care l-ar fi putut invidia chiar şi cel 
mai inimos samaritean biblic. 

— Vezi... Nu sunt capabil să înţeleg cum a fost 
posibil ca Anton şi Valentin să fie ucişi cu aceeaşi armă 
cu care tu i-ai luat viaţa Elenei Chiran - i-am zis dintr-o 
suflare. Şi apoi, constatând că reuşisem să-l buimăcesc, 
am apreciat că pot să mai pun niscaiva paie pe foc: 
Evident, dacă spionii ar fi venit să-ţi aducă arma, după ce 
i-au ucis pe Anton şi Valentin, lucrurile ar fi fost clare... 


Cum însă tu ne-ai spus că nu i-ai mai revăzut...— am 
conchis, ridicând cu subinţeles din umeri. 
— Nu... Nu înţeleg ce spuneţi...— s-a străduit el să 


se dezmeticească şi să iasă din cursa în care îl vârâsem. 
Despre ce armă vorbiţi? 

— Ridică-te şi apropie-te! i-am cerut, iar când s-a 
conformat, i-am arătat ţeava de puşcă şi fotografiile 
craniene primite de la medicul legist. Ce părere ai cât de 
bine se suprapune partea dinapoi a ţevii în fracturile 
suferite de cele trei victime? În această situaţie - am 
continuat, văzând că el priveşte  îndobitocit ba 
fotografiile, ba arma crimei - nu poate exista decât o 
singură explicaţie. Puşca s-a aflat asupra ta şi când i-ai 
condus pe Valentin şi Anton Chiran. Situaţie care indică, 
fără nici cel mai mic echivoc, că tu i-ai ucis şi pe aceştia! 

— Nu! Nu e adevărat! a strigat el când, îngrozit, a 
realizat că fusese demascat. Nu! Nu eu!... Spionii i-au 
omorât!... 

— Cum? Cu o armă care s-a aflat la tine în 
exclusivitate, aşa cum ai afirmat? am ridicat şi eu tonul, 
pentru a nu-i rămâne dator. 

Intimidat, şi-a lăsat capul în jos şi a început să 
vorbească cu ezitări: 

— Am să vă spun adevărul... l-am revăzut pe cei 
trei spioni... Au venit după mine în casa lui nea Anton. Pe 
la vreo cinci după-amiaza au sunat la uşă... Când m-am 
dus să deschid, mi-au spus că i-au omorât pe nea Anton 
şi pe fii-su, fiindcă erau trădători... 

— Aşa, aşa...— l-am încurajat eu, arătându-mă 
interesat de povestea pe care începuse s-o improvizeze 
cu avânt. Şi în acest timp, unde se afla Elena Chiran? 

— În baie... Cred că spăla ceva... 

— Şi ce ţi-au mai spus spionii? 

— Că au venit s-o ucidă şi pe doamna Elena, pentru 
că ştia prea multe... Eu am încercat să mă opun dar aşa 
cum v-am mai spus, ei m-au legat şi m-au izolat în 
dormitorul cel mic... 

— Opreşte-te, că iar mă zăpăceşti! am zis, luându- 
mi în mod demonstrativ capul în palme. Chestia asta ne- 

ai mai relatat-o, dar se referea la celălalt grup de spioni, 
pe care i-ai găsit în casă când ai venit cu maşina. Şi de 
care, până la urmă, ne-ai spus că nici nu au existat ! Sau 
ai de gând s-o iei de la început? M-am răstit la el, făcând- 
o pe nerăbdătorul 

— Dar eu nu vă vorbesc despre ăia - a îndrugat, 
pus pe moment în încurcătură. Ci de ăilalţi trei spioni, pe 
care i-am întâlnit la Băneasa... Şi de care v-am spus tot 
timpul că au existat... 

— Pîrvuleţ, nu mai avem ce discuta! i-am întrerupt 
opintelile, deoarece nu mai aveam chef să-l las să-mi 
pună din nou placa inconsecventelor lui baliverne. |ţi 
aduc la cunoştinţă că, din acest moment eşti acuzat de 
uciderea lui Anton, Valentin şi Elena Chiran ! 

— Nu-i adevărat! 

Nu mă întrerupe! Acum vorbesc eu ! l-am chemat 
la ordine, cu inflexibilitate. Să ştii că în pofida minciunilor 
puerile cu care te străduieşti să ne impui capul, vei fi 
trimis în judecată pentru comiterea unui triplu asasinat! 
Şi, indiferent de faptul că-ţi vei recunoaşte sau nu 
faptele, noi avem suficiente probe pentru a susţine 
învinuirea pe care ţi-am adus-o! E clar? 

— Nu... Nu! Nu eu... Spionii i-au omorât. Sunt nişte 
spioni foarte periculoşi!... Foarte periculoşi pentru ţara 
noastră! a început să repete ca o placă de patefon 
stricată, sub imperiul freneziei care-l cuprinsese. 

— Scoate-l afară. Dane! am cerut, exasperat. 

— Brr... Asta-i nebun de legat - a comentat Dan, 
înfiorându-se de repulsie, când am rămas singuri. 

— Nuu... Nici gând - am spus cu dispreţ. Încearcă 
să scape de răspundere, simulând demenţa. Atât i-a mai 
rămas, după ce s-a convins că scorneala în care 
implicase nişte spioni fantomă nu-i poate asigura 
impunitatea în care spera. 

163 


— Există totuşi două aspecte pe care nu pot să le 
înţeleg... 

— Care? 

— Mai întâi, de ce s-au dus Anton şi fiul lui pe un 
teren pustiu în miez de noapte. ` 

— Este evident că l-au însoţit pe infractor. Insă sub 
ce legendă anume a reuşit să-i atragă în cursă pe cei doi 
Chirani, nu ştiu. Dar este evident că scopul pe care l-a 
urmărit a fost acela al uciderii victimelor. Şi că acesta i-a 
fost țelul o demonstrează cu prisosinţă faptul că i-a 
condus pe un teren atât de izolat, încât, dacă nu 
reuşeam să circumscriem şi să efectuăm scotocirea zonei 
respective, ar mai fi trecut mult timp până se 
descopereau cadavrele. Dar numai cu totul întâmplător! 

- Mai am o problemă - şi-a amintit Dan, după ce m- 
a ascultat dând aprobator din cap. Pentru a suprima viaţa 
a trei fiinţe umane e nevoie de un mobil. Un mobil 
temeinic! Pentru că una este să ucizi sub imperiul unei 
stări emotive şi alta e s-o faci în mod deliberat, asasinând 
trei oameni de-a lungul a douăsprezece ore. 

— Şi chiar crezi că există un mobil capabil să 
justifice uciderea a trei oameni? l-am consultat, cu o 
ironică amărăciune. 

— Din punctul lui de vedere, Pîrvuleţ trebuie să-şi fi 
justificat într-un fel acţiunea. 

— Posibil...— am admis. Numai că eu n-am cum să 
mă transpun în situaţia lui pentru a putea cobori până la 
nivelul minţii sale. Deci n-am cum să-ţi spun care a fost 
propria lui legitimitate... Însă din punct de vedere strict 
juridic, scopul urmărit este fără echivoc. Tâlhăria! Şi 
această calificare este evidentă dacă ţii seama de faptul 
că a scos banii din portofelele victimelor ucise la Pipera. 
Ca să nu mai vorbesc de lucrurile pe care şi le-a însuşit 
după ce-a ucis-o şi pe Elena Chiran. 

— Dar dacă totuşi se încăpăţinează în respingerea 
acuzaţiei, ce facem? 

— ASTA-I TREABA LUI! am aruncat dispreţuitor. În 
ceea ce ne priveşte, n-avem ce să mai aşteptăm. Aşa că, 
apucă-te de întocmirea concluziilor de punere sub 
acuzaţie ! i-am cerut tot atât de decis ca şi Alexandru 
Macedon, când a purces la tăierea nodului gordian, deşi 
nici prin gând nu-mi trecea intenţia de a ajunge stăpânul 
Asiei... 


TOT AŞA-MI SPUNEAM ŞI EU... 


Cauza fiind între timp preluată de Procuratură, 
şeful Direcţiei, prompt ca întotdeauna, m-a şi potcovit cu 
un nou caz. 

Tocmai răsfoiam dosarul primit pentru a pricepe 
cam ce m-ar putea aştepta, când arestul m-a anunţat că 
Pîrvuleţ lon a cerut să-mi vorbească. 

— Abia aştept să aflu ce nouă poveste cu spioni 
vrea să ne plaseze - a zis Dan, înveselit, după ce m-am 
declarat de acord cu demersul inculpatului. 

Cum eu mă străduiam să stabilesc modul în care va 
trebui să declanşez investigaţiile pentru elucidarea noii 
afaceri, nu m-am simţit obligat să-i comentez afirmaţia. 

Eram atât de absorbit de conţinutul dosarului, încât 
n-am luat cunoştinţă de sosirea lui decât după ce i-am 
auzit glasul. 

— Să trăiţi, domnule căpitan! mi-a urat cl. 

Am ridicat capul şi l-am privit. Rămăsese în mijlocul 
încăperii, în poziţie de drepţi şi se uita la mine smerit 

— Ai cerut să ieşi la raport. Cu ce scop? l-am 
chestionat pe un ton neutru. 

— Voiam să vă întreb ceva...— a şoptit cu 
timiditate. 

— Te ascult. 

— Admiţând că aş recunoaşte că tot eu i-am 
omorât pe nea Anton şi pe fii-su, credeţi că aş putea să 
primesc o pedeapsă mai mare de zece ani? 

Dacă nu mi-ar fi pus o întrebare asemănătoare şi 
când s-a decis să recunoască uciderea Elenei Chiran, aş fi 
avut tot dreptul să cred că se ţine de bancuri. Acum însă 
ştiam că a vorbit cu toată seriozitatea. 

— N-am cum să răspund la întrebarea ta, deoarece 
poliţia se ocupă numai cu descoperirea şi capturarea 
infractorilor, iar aplicarea pedepselor este o problemă a 
justiţiei - i-am explicat, circumspect. În orice caz, 
judecătorii ţin seama întotdeauna de sinceritatea 
acuzatului. 

— De altfel există şi o vorbă românească: 
„Greşeala recunoscută e pe jumătate iertată” - i-a cântat 
Dan în strună, fără să mai adauge că, faţă de 
periculozitatea socială a faptelor omise, era absurd să 
mai spere în efectul unor circumstanţe favorabile. 

— Tocmai. Aşa m-am gândit şi eu. Aşa că vreau să 
fiu sincer şi să vă spun tot ce s-a întâmplat - ne-a 
informat el, mândru de atitudinea pe care o adopta. 

— Să te auzim - l-am îndemnat, invitându-l cu un 
gest să ia loc pe scaunul din faţa biroului meu. 

— Eu i-am ucis pe toţi trei... 

— Asta nu-i o noutate. Dar, dacă tot te-ai hotărât 
să-ţi recunoşti „isprava”, hai s-o luăm metodic. Mai întâi, 
vreau să ştiu de ce i-ai omorât. 

— Pentru a-mi recupera cei nouăzeci şi două de mii 
de lei pe care-i dădusem lui nea Anton, ca să-mi facă rost 
de o maşină. 

— Când i-ai dat aceşti bani? 

— În luna mai. lar când am văzut că mă tot amină, 
am venit la Bucureşti ca să-i cer să-mi dea paralele 
înapoi. 

— Ai avut această discuţie în ziua în care l-ai 
omorât? 

— Da. 

— Şi ce ţi-a răspuns? 

— Că să mai aştept, pentru că o Dacie nouă nu se 
cumpără aşa cum ai bate din palme. Apoi, când a văzut 
că insist, mi-a spus că nu-i are la el, dar că o să mi-i 
dea... Când oi mai trece prin Bucureşti... Atunci am 
înţeles că, dacă nu mi-i iau singur înapoi, n-am să mai 
văd niciodată culoarea bănuţilor mei. 

— Cine mai ştia că i-ai dat aceşti bani? 

— Soţia lui... Fiindcă a fost de faţă şi a văzut când i- 
a luat... 

— Deci, ajungând la concluzia că Anton Chiran vrea 
să-şi însuşească suma pe care i-ai dat-o, te-ai hotărât să 
ţi-o recuperezi. In ce mod? l-am întrebat, readucându-l pe 
direcţia principală a mărturisirii lui. 

— Nu puteam decât într-un singur fel...— a spus, 
făcând un gest care trebuia să mă asigure că n-a avut 
altă cale. Să-i omor şi apoi să-mi caut banii... 

— Şi cum ai procedat? 

— l-am spus lui nea Anton că, pe vremea când îmi 
făceam stagiul militar, am ascuns într-un loc părăsit doi 
bani de aur... lar el a reacţionat aşa cum mă aşteptam, 
adică s-a grăbit să mă întrebe dacă nu vreau să-i vând 
lui... 

— Şi nu te-a întrebat de unde ai tu astfel de 
monezi? 

— Ba da, dar eu prevăzusem o astfel de întrebare 
şi i-am spus că le-am luat de la un alt ostaş din buzunar 
şi că, deşi păgubaşul nu m-a reclamat de frică să n-aibă 

de-a face cu politia, eu am preferat să le îngrop undeva 
şi să le iau mai târziu. 

— Bravo. Pîrvuleţ! Dar eşti foarte ingenios - am 
apreciat, făcându-mă că îl admir pentru isteţimea lui, cu 
intenţia de a-i stimula vanitatea. Şi ce s-a întâmplat după 
ce te-ai oferit să-i vinzi monezile de aur? 

— M-a întrebat dacă aş putea să-l duc la locul în 
care le-am ascuns. 

— Tu de unde cunoşteai terenul în care i-ai atras pe 
Anton şi Valentin Chiran? 

— Cum să nu-l cunosc, când pe acolo făceam 
dragoste cu fetele pe care le agăţam, pe vremea 
stagiului militar? Şi mai ales ştiam că pe acolo nu trece 
nici ţipenie de om— m-a asigurat el atotştiutor. 

— Ce s-a întâmplat după ce ai discutat cu Anton 
Chiran despre cele două monezi de aur? 

— Nea Anton mi-a propus să mergem să le luăm 
chiar în noaptea aceea, de îndată ce se înapoia Valy 
acasă. 

— Şi pe tine nu te încurca faptul că venea şi fiul 
său cu voi? 

— Nu, din contră. Când i-am vorbit lui nea Anton de 
banii de aur, am ştiut că va trebui să-l iau şi pe Valy, 
pentru că numai el avea permis de conducere. lar mie 
îmi convenea să-i omor acolo pe amândoi, fiindcă astfel 
mi-ar fi fost mai uşor să-i fac felul şi doamnei Elena... 

— Înţeleg - am zis, aprobativ, pentru a-l încuraja 
să-şi continue mărturisirea, deşi, în realitate, eram 
departe de a putea pricepe cum a fost posibil ca o fiinţă 
omenească să condamne atât de diabolic trei oameni la 
moarte. Aş dori să ne povesteşti ce s-a întâmplat din 
momentul în care Valentin Chiran s-a înapoiat acasă. 

— Păi ce să se întâmple?... Nea Anton a luat 
lanterna şi o lopată scurtă pe care le pregătise dinainte şi 

i-a spus lui Valy că avem de făcut un drum. Fii-su nu voia 
să meargă nicăieri, pentru că era mort de oboseală, dar 
nea Anton a strigat la el că este un puturos şi până la 
urmă l-a convins să vină cu noi... Când am ajuns la 
destinaţie... 

— Nu mi-ai vorbit nimic despre puşcă - i-am 
amintit, în timp ce-mi spuneam că acum am aflat şi rolul 
lopeţii găsite lângă cadavrul lui Anton. La cine se afla ? 

— La mine. Deoarece, înainte de a pleca de acasă, 
i-am spus lui nea Anton că am putea fi atacați de ţiganii 
care locuiesc prin partea locului şi că n-ar strica dacă am 
lua şi puşca cu noi, pentru a ne putea apăra la nevoie. El 
mi-a răspuns că, dacă am chef s-o car după mine n-am 
decât s-o iau. Şi am luat-o... 

— Rezultă că te-ai gândit la toate, măi Pirvuleţ - 
am apreciat, adoptând din nou un ton care urmărea să-i 
satisfacă amorul propriu. 

— Da' cum altfel? mi-a replicat, flatat de ceea ce el 
considera a fi un compliment la adresa inteligenţei sale. 
Că doar nu era să-i omor cu mâinile goale, nu? 

— Bineînţeles - l-am aprobat. Acum te rog să ne 
spui ce s-a întâmplat după ce aţi ajuns la destinaţie. 

— Eu şi nea Anton am plecat să căutăm bănuţii de 
aur, iar Valy a rămas să ne aştepte în maşină. După ce 
ne-am strecurat printr-o spărtură a gardului şi am ajuns 
la o distantă de unde nu puteam fi auziţi, cu am rămas 
mai în urmă şi am demontat ţeava de la puşcă. Apoi m- 
am apropiat de nea Anton şi l-am pălit în cap, pe la 
spate. A căzut imediat, dar i-am mai dat câteva lovituri 
pentru a fi sigur că l-am omorât. După aceea l-am căutat 
în portofel, însă n-am găsit decât o hârtie de cincizeci de 
lei. 

— Cu portofelul ce-ai făcut ? l-a întrebat Dan, 
pentru a-i verifica sinceritatea. 

— Ce era să fac cu el? După ce-am scos banii din 
el, l-am aruncat undeva, prin apropiere. 

— Cu Valy cum ai procedat? 

— M-am dus la el şi i-am spus că nea Anton îl roagă 
să vină şi să ne ţină lanterna, în timp ce noi săpăm 
pământul. L-am condus pe acelaşi drum şi, când am 
ajuns în apropiere de locul în care-l omorâsem pe taică- 
su, l-am lăsat să meargă înaintea mea. Am demontat din 
nou ţeava de puşcă şi l-am lovit pe la spate, tot în cap. 
După ce-a căzut i-am mai tras şi lui câteva şi apoi l-am 
căutat de bani. Am găsit cheile de la maşină şi trei sute şi 
ceva de lei... 

— Avea acte la el? l-a tatonat Dan. 

— Da. Avea un portofel cu acte. Cum n-aveam ce 
face cu el, l-am aruncat lângă spărtura gardului când am 
plecat spre maşină - a răspuns el, indicând chiar locul 
unde găsisem obiectul respectiv. 

— Te rog să ne arăţi şi modul în care ai omorât-o 
pe Elena Chiran - i-am cerut, cu acelaşi scop ca şi Dan. 

Fără nici o ezitare ne-a descris felul în care a 
acţionat pentru a lua şi viaţa ultimei victime. Apreciind că 
relatarea lui corespunde cu cea făcută anterior, mi-am 
spus că a venit momentul să mai clarific şi alte aspecte. 

— Pîrvuleţ, din ce ne-ai declarat tu reiese că ai 
revenit în casa victimei dis-de-dimineaţă, în jurul orei 
patru şi că ai ucis-o abia după cinci după-amiaza. De ce 
ţi-a trebuit atât timp pentru a o ataca ? 

— V-am spus doar... Am omorât-o numai după ce 
m-am convins că nu vrea să-mi înapoieze banii de 
bunăvoie. Mai bine de douăsprezece ore am rugat-o şi 
am insistat în toate felurile... Dar a fost în zadar... — 
m-a asigurat el, subliniindu-şi afirmaţia printr-un gest 
care invoca fatalitatea. 

— Tu nu vrei să ne spui adevărul, Pîrvuleţ - am zis, 
mustrător. 

— Vai, da' se poate? s-a arătat el ofensat de 
aprecierea mea. 

— Vrei să cred că ai fi cruțat viaţa victimei, dacă îţi 
dădea banii pe care-i, pretindeai? 

— Sigur! Mă şi jur că ăsta e adevărul !— a insistat, 
făcându-şi semnul crucii de mai multe ori. 

— Chiar vrei să cred că mai puteai s-o laşi în viaţă, 
după ce i-ai ucis fiul şi soţul? 

— De ce nu? m-a întrebat el, fără prea multă 
curiozitate. 

— Simplu. Pentru că în momentul în care Elena 
Chiran ar fi ajuns la concluzia că absenţa lui Anton şi a lui 
Valentin nu mai poate fi explicată, ar fi anunţat poliţia, 
indicând că nu i-a mai văzut din clipa în care au plecat cu 
tine. Situaţie în care tu ai fi avut de dat nişte explicaţii. 
Nişte explicaţii pe care ştii prea bine că nu aveai de unde 
să le scoţi. 

— Dacă ar fi cum ziceţi dumneavoastră, ar fi trebuit 
s-o omor de cum am intrat pe uşă - m-a contrat el. 

Am ezitat pentru a-l face să creadă că argumentul 
pe care mi l-a plasat a fost convingător, apoi, ridicând din 
umeri într-un mod care trebuia să-l asigure că am 
abandonat subiectul, l-am întrebat: 

— Cum te-ai înapoiat la tine acasă? 

— M-am urcat într-un taximetru pe care l-am găsit 
pe bulevardul Metalurgiei şi m-am dus cu el până la 
gară... De acolo am luat trenul spre Târgul Jiu şi... 

— La ce oră a plecat trenul? l-am întrerupt. 

— Cam la vreo jumătate de oră după ce am ajuns 
la gară. Cred că pe la nouă şi un sfert... 

Dan, care între timp se apucase să răsfoiască un 
mers al trenurilor, s-a apropiat de mine şi mi l-a pus pe 

birou. Mi-am aruncat ochii pe tabela pe care mi-a indicat- 
o cu vârful degetului şi apoi am privit spre inculpat: 

— lar ne ascunzi adevărul, Pîrvuleţ! l-am dojenit 
fără asprime. Tu n-ai ucis-o mai devreme pe Elena Chiran 
din cu totul alt motiv decât cel pe care l-ai susţinut. De 
ce să te fi grăbit, când tot n-aveai până spre seară nici un 
tren cu care să te întorci acasă. Aşa e? 

Cum răspunsul lui s-a materializat numai printr-o 
coborâre a ochilor spre covor, am remarcat persuasiv: 

— Când ai cerut să ne vorbeşti, am înţeles că te-ai 
hotărât să fii sincer. Din păcate, trebuie să constat că tu 
continui să te ascunzi după degete... 

— Este evident că nici acum, în ceasul al 
doisprezecelea nu vrea să fie sincer! Deşi este în 
interesul lui! mi s-a adresat Dan, teribil de revoltat de 
atitudinea inculpatului. Domnule căpitan, vă propun să-l 
trimitem înapoi la arest ! mi-a mai cerut el, închizându-şi 
în mod demonstrativ notesul în care stenografia 
interogatoriul. 

— Ai dreptate, locotenent. Cheamă, te rog, 
subofiţerii care l-au adus - i-am răspuns pentru a-i 
susţine cacialmaua. 

Rezultatul jocului iniţiat de Dan nu s-a lăsat 
aşteptat. 

— Domnule căpitan, nu mă trimiteţi la arest încă! 
Vă promit că din acest moment voi spune numai 
adevărul - s-a precipitat Pîrvuleţ, rugător. Şi n-o să vă 
mai ascund nimic, fiindcă îmi dau seama că este în 
interesul meu să se ştie la judecată că mi-am recunoscut 
vina şi că am regretat sincer faptele pe care le-am 
comis... 

— Bine. Dar să ştii că dacă te mai prind cu vreo 
minciună, am terminat discuţia - l-am avertizat, cedând 

implorării lui. Aşa că, aştept să ne spui pentru ce ai ucis-o 
pe Elena Chiran atât de târziu. 

— E aşa cum aţi spus dumneavoastră... Din cauza 
orei la care pleca trenul meu - s-a grăbit el să-mi 
confirme supoziţia. N-avea nici un rost s-o omor mai 
devreme şi apoi să mă plimb prin Bucureşti, ţinând în 
braţe lucrurile pe care i le luasem... Deoarece exista 
riscul să mă oprească un agent de poliţie şi să mă întrebe 
de unde le-am luat... 

— Bravo! Dacă vrei, vezi că poţi să spui adevărul! l- 
am lăudat cu intenţia de a-l menţine pe linia 
mărturisirilor fără ascunzişuri. la spune-mi, Elena Chiran 
n-a început să fie îngrijorată când a văzut că nu-i mai vin 
acasă soţul şi fiul ? 

— La început, nu. Dar mai târziu, adică spre ora 
douăsprezece, după ce a vorbit la telefon cu un bărbat, a 
început să fie îngrijorată într-adevăr. 

— Cine a telefonat, ea? 

— Nu, bărbatul acela a sunat-o. 

— Şi ce au discutat? 

— Din câte am înţeles, el s-a interesat unde este 
Valy, pentru că ea l-a răspuns că fiul ei este plecat eu 
maşina lui taică-su, pentru a-i face o revizie. 

— Sub ce formă şi-a manifestat Elena Chiran 
îngrijorarea ? am vrut să ştiu când am înţeles că 
necunoscutul de la telefon fusese tipul care li 
împrumutase Skoda lui Valentin. 

— A devenit nervoasă şi m-a întrebat de câteva ori 
dacă ştiu de ce întârzie... lar eu i-am repetat de fiecare 
dată că Valy s-a dus cu maşina la un service şi că nea 
Anton a plecat la nişte cunoscuţi de-ai lui să le arate 
bănuţii pe care îi dezgropasem... 

— Cât ai stat cu victima, a mai vorbit cineva cu 
ea ? 

— Da. În jurul orei când a sunat-o fina ei. 

— Despre ce au discutat ? am vrut să verific. 

— Din câte am înţeles, despre faptul că din cauza 
ploii n-au mai putut merge la ştrand în ziua aceea. 

— Şi altceva ? 

— Cam atât... Ah, da ! îmi mai amintesc că la un 
moment dat am auzit când i-a spus că Valy tocmai o 
anunţase că se afla cu maşina la un service, iar că nea 
Anton a plecat la nişte prieteni, unde în mod sigur se va 
încurca la băutură... 

Cum venise momentul să lămuresc un element 
care m-a derutat la începutul anchetei, m-am grăbit să-l 
întreb: 

— Pentru ce i-ai spus că Valentin tocmai o 
anunţase că se află la service, când în realitate fiul ei era 
dispărut de mai multe ore ? 

— Mie mi-a convenit această afirmaţie, deşi n-am 
înţeles de ce-a făcut-o - mi-a spus cu sinceritate, ridicând 
din umeri. Acum însă, dacă stau şi mă gândesc, cred că a 
spus aşa pentru că se temea că fina ei ar putea să se 
invite la ea şi n-o fi avut chef de musafiri... Mai cu seamă 
că devenise foarte nervoasă din cauza întârzierii lui nea 
Anton. Probabil şi datorită faptului că începuse să-i fie 
frică că poliţia l-ar fi putut prinde pe bărba-su cu cei doi 
bani de aur... Aţi putea să-mi daţi puţină apă? a cerut, 
plescăind din gură cu semnificaţie. 

— Pîrvuleţ, pentru ce te-a prezentat Anton Chiran 
martorului Clucescu drept nepotul său? l-am întrebat 
după ce l-am lăsat să golească paharul adus de Dan. 

— Pentru că mă îndrăgea foarte mult şi m-a 
recomandat adesea aşa. De altfel, încă de pe vremea 
când îi eram subordonat îmi spunea că eu îi sunt mai 
apropiat ca proprii lui fii. Acesta era şi motivul pentru 
care mă invita atât de des la ei acasă... şi am continuat şi 

ulterior să trag la el, când se întâmpla să vin în 
Bucureşti... — m-a informat el, mândru de aprecierea de 
care s-a bucurat. 

— ÎI vizitai des în perioada în care îţi satisfăceai 
stagiul militar? 

— Da, aproape zilnic. Pentru că la terminarea 
programului în unitate mă chema la el acasă pentru a 
mânca împreună. De aceea eu chiar îmi şi ţineam acolo 
un costum de haine, ca să-mi pot schimba uniforma. 

— Se purta frumos cu tine? 

— Da, era un om foarte bun... Aproape întotdeauna 
când îmi schimbam uniforma, găseam într-un buzunar al 
costumului o hârtie de cincizeci de lei...— a zis el 
surâzându-mi cu satisfacţie. 

Spunându-mi că felul în care fusese tratat de 
victimă aducea teribil de mult cu povestea viperei care a 
fost încălzită la sân, i-am pus întrebarea următoare: 

— Cum ţi-a venit ideea să ne spui că Anton Chiran 
şi fiul său au fugit din ţară? 

Pentru o clipă ochii lui m-au fixat cu ironie, apoi, 
reluându-şi aerul de pocăință, care rima mai bine cu 
atitudinea ce trebuia s-o exteriorizeze un individ care 
regretă comiterea unor fapte nu tocmai lăudabile, mi-a 
explicat, arătând cu vârful bărbiei spre Dan: 

— Când după ce am fost arestat, domnul 
locotenent m-a întrebat unde sunt nea Anton şi Valy, mi- 
am dat seama că nu fuseseră încă găsiţi. Şi cum 
descoperirea lor putea să mai dureze suficient de mult, 
pentru ca ei să putrezească şi să nu mai ştiţi niciodată cu 
cine aveaţi de-a face, am inventat povestea aia cu 
spionii. 

M-am uitat cu reproş la Dan pentru a mă convinge 
că a priceput ce se întâmpla când un anchetator 
vorbeşte mai mult decât trebuie. După gestul de regret 

cu care mi-a răspuns, puteam spera că va ştii să-şi ţină 
gura pe viitor. 

— Cine a fost persoana care te-a ajutat să împingi 
autoturismul când ai rămas în pană în faţa hotelului 
Athenee Palace?! l-am chestionat în continuare. 

— Habar n-am! m-a asigurat, după ce şi-a disimulat 
din nou un zâmbet încărcat de sarcasm. Trecea pe stradă 
şi, văzându-mă că mă chinuiesc să pornesc maşina, a 
început să mă împingă... Ulterior, când am început să vă 
spun povestea cu spionii, mi-am amintit că paznicul îi 
spusese subofiţerului care m-a legitimat că mai fusese 
cineva cu mine. Drept care, pentru a face şi mai credibilă 
povestea mea, v-am spus că necunoscutul era unul din 
cei trei spioni care l-au aşteptat pe nea Anton şi pe Valy. 

Am fost nevoit să admit că isteţimea lui nativă 
reuşise să-mi stârnească admiraţia. Dacă, în loc să ucidă 
oameni, s-ar fi apucat să scrie romane de spionaj, ar fi 
avut toate şansele să-i lase de căruţă chiar şi pe Jan 
Fleming, creatorul lui 007. 

— Pîrvuleţ, vreau să mai lămurim o problemă - l- 
am anunţat, considerând că am ajuns la capătul discuţiei. 
Mai precis, vreau să ştiu de unde ai avut tu banii pe care 
susţii că i-ai dat lui Anton Chiran, pentru procurarea unui 
autoturism? 

A ridicat o mână şi a început să numere pe degete: 

— Douăzeci de mii mi i-a dat tata... Cincisprezece 
mii mi i-au dat bunicii... 

— Care bunici? Aceia în al căror grajd te-am 
arestat? 

El a dat din cap a confirmare şi eu i-am cerut să 
justifice şi restul de cincizeci şi şapte de mii de lei. 

— Sunt bani pe care i-am economisit din salariul pe 
care l-am primit de la termocentrală. 

— AŞ dori să mai ştiu ceva - am zis, ridicându-mă 
de pe scaun pentru a-i face cunoscut că am ajuns la 
sfârşitul interogatoriului. Ce făceai dacă între timp venea 
acasă şi celălalt fiu al victimei ? 

— Nu... a ezitat el, pentru ca imediat să continue 
afişând un rânjet cinic. Mersesem prea departe pentru a-l 
mai putea cruța... 

— TOT AŞA-MI SPUNEAM ŞI EU...— am admis, 
zâmbindu-i, deşi simţeam că mă ia cu frig. 

— Vă rog să treceţi în acte că am fost sincer în tot 
timpul anchetei...— m-a mai rugat el o dată, pe când 
ieşea din birou, între cei doi subofiţeri care îl adunaseră. 

l-am promis că voi ţine seama de dorinţa lui, deşi, 
în sinea mea îmi spuneam că circumstanţele favorabile 
pe care sconta să le invoce în timpul judecății, îi vor fi tot 
atât de utile cât o reprezentaţie de pantomimă unui orb... 


PREDĂ-L ARESTULUI |... 


La cinci zile după ultima discuţie avută cu 
inculpatul, Dan, revenind din misiunea pe care i-o 
dădusem, s-a pornit să-mi raporteze rezultatul 
cercetărilor pe care le făcuse. L-am ascultat cu atenţie şi 
mai ales cu multă neîncredere, dar, în final, când a 
început să-mi vâre sub nas nişte chestii care în branşa 
noastră poartă denumirea de probe materiale, a trebuit 
să-i dau dreptate. Situaţie în care m-am simţit pe dată 
invadat de imperioasa dorinţă de a mai conversa o mică 
„discuţie” cu domnul Pîrvuleţ. Cum sunt o fire slabă, n- 
am putut rezista imboldului ce m-a cuprins şi am dispus 
aducerea inculpatului la interogatoriu. 

Când şi-a făcut apariţia în birou, m-a salutat 
reverenţios şi mi-a surâs de parcă am fi jucat rugbi în 

aceeaşi echipă. În timp ce eu, ingratul, nu numai că nu 
m-am învrednicit să-l poftesc pe scaun, da l-am luat şi 
repede la refec: 

— Pîrvuleţ, în ciuda angajamentului pe care l-ai 
luat, s-a dovedit din nou că ai fost nesincer! 

— Nu... Nu înţeleg... La ce vă referiţi? a bâiguit el, 
surprins de severitatea pe care o exteriorizam. 

— Ştii bine! La cei nouăzeci şi două de mii de lei, 
pe care ai susţinut că i-ai încredinţat lui Anton Chiran! 

— Acum n-o să spuneţi că nu i-am dat aceşti bani ! 
a protestat el, încruntându-se ofensat. 

— Ba exact asta şi spun ! 

— Da' de unde ştiţi aşa de bine? Aţi discutat cu nea 
Anton? m-a contrat el sarcastic. 

— Unui om pe care l-ai ucis cu propria ta mână nu-i 
mai spui nea Anton, ci victima Anton Chiran ! Ai înţeles? 
A fost rândul meu să ridic tonul şi să mă încrunt pentru 
ca imediat să continui pe un ton neutru: Ştim că n-ai 
putut să-i dai banii pe care-i invoci... pentru simplul 
motiv că n-ai avut niciodată o astfel de sumă. 

— Cum puteţi spune aşa ceva, când eu v-am 
explicat deja cum am strâns banii pentru maşină...— a 
început el să argumenteze, neliniştit. 

— Am să-ţi reamintesc eu ce mi-ai „explicat”! i-am 
retezat macaroana. Unu, că ţi-a împrumutat douăzeci de 
mii tatăl tău! S-a verificat această posibilitate şi a 
rezultat că acesta n-a avut în viaţa lui o bancnotă 
întreagă de o sută de lei mai mult de o oră. Adică exact 
timpul de care avea nevoie pentru a se duce s-o bea la 
cârciumă din sat! Doi, ne-ai spus că ai luat cincisprezece 
mii de lei de la bunicii tăi. Trebuie să-ţi spun că s-a 
discutat cu ei şi că au declarat că în viaţa lor nu ţi-au dat 
o astfel de sumă? 

— Nu-i adevărat! Să ştiţi că mint! s-a dezlănţuit cu 
furie. Au minţit pentru că s-au temut să nu-i întrebaţi de 
unde au avut banii pe care mi i-au dat, deoarece astfel 
aţi fi putut afla că fac afaceri cu lemnele din pădurea 
stalului... 

— Bine! Fie! l-am întrerupt. Dar în ceea ce-l 
priveşte pe tatăl tău, şi el a minţit? 

— Sigur! Pentru că el primise banii tot de la bunicii 
mei, care sunt părinţii lui... Şi dacă recunoştea că mi i-a 
dat mie, trebuia să spună şi de unde-i avea şi atunci îl 
băga pe taică-su la puşcărie, pentru că a vândut 
pădurea...— a început el să-mi explice cu însufleţire. 

— Ajunge ! i-am tăiat avântul. Hai să admitem că ai 
dreptate şi că datorită unor motive personale rudele tale 
nu şi-au putut permite să recunoască sume de treizeci şi 
cinci de mii de lei pe care ţi-au dat-o. Eşti mulţumit? 

Satisfăcut că şi-a putut impune punctul de vedere, 
a dat din cap şi a completat: 

— Bineînţeles. Doar ăsta e adevărul. 

— Mă rog...- am cedat. Acum te rog să-mi spui, de 
unde ai avut diferenţa de cincizeci şi şapte de mii de lei ? 

Mi-a zâmbit cu îngăduinţă: 

— Au fost economisiţi din salariul meu. 

— Zău ? m-am făcut eu că sunt luat prin 
surprindere. Atunci să facem o mică socoteală...— am 
propus, scoțând din sertarul biroului situaţia câştigului 
mediu pe care o adusese Dan de la locul lui de muncă. 
Tu ai fost lăsat la vatră anul trecut, la sfârşitul lunii iulie, 
iar banii pentru maşină i-ai dat lui Anton Chiran anul 
acesta, în luna mai. Greşesc cu ceva? 

Urmărindu-mă cu atenţie, a făcut un gest de 
negatie. 

— Atunci calculul e simplu. Zece luni ori două mii şi 
trei sute de lei, fac douăzeci şi trei de mii de lei. Deci 

aceasta era suma pe care ai fi putut s-o strângi, 
admițând, prin absurd, că n-ai fi cheltuit nici un leu din 
leafă. Aşa că te rog să ne spui, de unde ai avut restul de 
treizeci şi patru de mii de lei. 

După o clipă de evidentă dezorientare a arborat un 
zâmbet de superioritate şi a răspuns cu nonşalanţă: 

— Din banii pe care i-am economisii din leafa mea 
până când am plecat în armată. 

M-am rezemat de spătarul scaunului şi i-am 
mărturisit: 

— De mai bine de cincisprezece ani, de când îmi 
fac meseria, încă n-am întâlnit un mincinos atât de marc 
ca tine! 

— Cum puteţi spune aşa ceva? m-a întrebat el 
arătându-se adânc rănit în amorul său propriu. După ce 
v-am mărturisit totul, ca la un frate? 

— Cunoşti asta? l-am întrerupt cu o iritare pe care 
nu mai reuşisem să mi-o stăpânesc, în timp ce scoteam 
din sertar un registru cu copertă verde. 

A făcut ochii mari şi şi-a muşcat buzele. 

— Este jurnalul tău personal, pe care l-am găsit la 
tine acasă, ascuns în pod. Mai ţii minte ce-ai notat anul 
trecut, în ziua de 11 august, adică după ce reîncepuseşi 
să lucrezi la termocentrală? 

Cum el continua să se uite la mine cu un aer tâmp, 
m-am simţit obligat să continui: 

— Am să-ţi reamintesc eu! Ai scris textual: „Ce 
mult aş vrea să-mi cumpăr şi eu o maşină Dacia ! Dar 
cum, dacă n-am nici un ban?”. 

— Acum ce mai ai de spus? a vrut să-l stimuleze 
Dan, apreciind că înlemnirea ce îl cuprinsese s-ar fi putut 
prelungi până la calendele greceşti. 

— Am să-ţi răspund eu, Dane - am zis, văzând că 
Pîrvuleţ şi-a pierdut graiul. Obsedat de ideea că trebuie 

să aibă un autoturism, s-a hotărât să-l obţină. Chiar dacă 
pentru a-şi putea satisface această dorinţă urma să 
treacă peste cadavre. Şi asta a şi făcut! In ceea ce 
priveşte pe victime, Anton Chiran a făcut greşeala să-l 
trateze ca pe un copil şi să-l cheme adesea la el acasă, 
pentru a-i oferi căldura unui cămin. Cu ocazia acestor 
vizite el a ajuns la concluzia că banii pe care-i va găsi în 
locuinţă familiei Chiran îi vor da posibilitatea să-şi 
realizeze dezideratul. lar ceea ce a urmat, ştim! Intr-un 
interval de cincisprezece ore a ucis cu sânge rece trei 
oameni şi n-ar fi ezitat să decimeze întreaga familie, 
dacă cel de-al doilea fiu al victimelor ar fi avut ghinionul 
să vină acasă cu o zi mai devreme ! 

Am ridicat ochii spre Piîrvuleţ. Stătea în mijlocul 
camerei imobil ca o piatră de mormânt şi mă privea ca 
printr-un geam, fără să mă vadă. În sfârşit, reuşisem să-l 
pun în situaţia în care chiar şi formidabila lui inventivitate 
l-a abandonat. 

Uitându-mă la el simţindu-mă invadat de o greaţa 
irezistibilă, am aruncat cu mânie printre dinţi: 

— Dane, nu mai vreau să-l văd pe descreieratul 
ăsta ! PREDĂ-L ARESTULUI...! 


EPILOG : 


Tribunalul municipiului Bucureşti, prin sentinţa din 
19 noiembrie 1983, l-a condamnat la moarte pe 
inculpatul Pîrvuleţ lon. Cererile de grațiere şi recursul 
fiind respinse, sentinţa a fost executată! 

